Raajje In Furaa Meehun Screen Kuran Fashan Jehe: Fazul - Vaguthu\nރާއްޖެ އިން ފުރާ މީހުން ސްކްރީން ކުރަން ފަށަން ޖެހޭ: ފަޒުލް\nމެމްބަރު ފަޒުލް މަޖިލީހުގައި ވާހަކަދައްކަވަނީ: ފޮޓޯ މަޖިލިސް އިދާރާ\nރާއްޖެ އިން ފުރާ މީހުން ސްކްރީން ކުރަން ފަށަން ޖެހޭ ކަމަށް ރައްޔިތުންގެ މަޖިލިހުގެ ފެލިދޫ ދާއިރާގެ ޕީއެންސީގެ މެމްބަރު އިބްރާހިމް ފަޒުލް ރަޝީދު މިއަދު ވިދާޅުވެއްޖެއެވެ.\nކޮވިޑް-19 ރާއްޖެ އިން ފެނުމާ ގުޅިގެން ކާށިދޫ ދާއިރާގެ މެމްބަރު އަބްދުﷲ ޖާބިރު ހުށަހެޅުއްވި ކުއްލި މައްސަލަ އަށް ބަހުސް ކުރައްވަމުން ފަޒުލް ވިދާޅުވީ ފުރާ މީހުން ސްކްރީން ކުރުމަކީ ކޮވިޑް-19 ޖެހޭ މީހުން އެ ބަލި ޖެހެނީ ކިހާ ހިސާބަކުން ކަން ދެނެގަތުމަށް މުހިންމު ކަމެއް ކަމަށެވެ.\nއިޓަލީ އާއި ޗައިނާ އަކީ ރާއްޖެއަށް އެންމެ ގިނަ ފަތުރުވެރިން އަންނަ ގައުމަށް ވެފައި، އެ ދެ ގައުމުގައި ކޮވިޑް-19 ހަލުވިކަމާ އެކު ފެތުރެމުންދާތީ އެ ދެ ގައުމުން މީހުން އައުން މަނާ ކުރުމަކީ އެޅި މުހިއްމު ފިޔަވަޅެއް ކަމަށް ފަޒުލް ވިދާޅުވިއެވެ.\nފަޒުލް ވަނީ ފެނާއި ކާބޯތަކެތި ރަށްތަކަށް ފޯރުކޮށްދިނުމުގެ ނިޒާމް ވަރުގަދަކޮށް ރައްޔިތުން ހާސް ނުވާނެހެން އަމަލު ކުރުމަށް އިލްތިމާސް ކުރައްވައިފައެވެ.\n"ރައްޔިތުން ތިބެގެން ގައުމުގެ އިގްތިސާދެއް އޮންނާނީ، އަދި ރައްޔިތުން ތިބެގެން ގައުމެއް ވެސް އޮންނާނީ. މި ކޮވިޑްގެ ކަންތަކުގައި ރާއްޖެއިން ބޭރުން އަންނަ ފަތުރުވެރިން ހުއްޓުވާލީ މީ ހަމަ ސަބަބުތަކަކަށްޓަކައި. ރަނގަޅު ސަބަބުތަކަށްޓަކައި ކަމަށް އަޅުގަނޑު ގަބޫލުކުރަން." ފަޒުލް ވިދާޅުވިއެވެ.\nރާއްޖެ އިން ފުރަތަމަ ކޮވިޑް-19 އަށް ޕޮޒިޓިވްވީ ކުރެއްދޫ އައިލެންޑް ރިސޯޓުގައި މަސައްކަތް ކުރާ ދެ ބިދޭސީ މުވައްޒަފެކެވެ. އެމީހުންނަކީ އެރަށުގައި ޗުއްޓީ ހޭދަކުރުމަށްފަހު މިމަހުގެ އެއް ވަނަ ދުވަހު ގައުމަށް ދިޔަ އިޓަލީވިލާތުގެ މީހަކާއި ބައްދަލުވެފައިވާ ބައެކެވެ. ރޭ ބަތަލާ ރިސޯޓުން ދެ ބިދޭސީއަކު ކޮވިޑް-19 އަށް ޕޮޒިޓިވް ވެފައިވެއެވެ.\nރޭ ބޭއްވި ނޫސްވެރިންގެ ބައްދަލުވުމެއްގައި ހެލްތު މިނިސްޓަރު އަބްދުﷲ އަމީން ވިދާޅުވީ ކުރެއްދޫ ރިސޯޓުން ކޮވިޑް-19 އަށް ޕޮޒިޓިވް ވި ދެ މީހުންނާ އެކި ގޮތް ގޮތުން ގުޅުން ހުރި 173 މީހަކު ފާހަގަ ކުރެވިފައިވާ ކަމަށެވެ. ކުރެއްދޫ ރިސޯޓުގެ ކޮޓަރިތަކުގައި 93 މީހަކު އެކަހެރި ކޮށްފައިވާ ކަމަށް އަމީން ވިދާޅުވިއެވެ.\nފެނާއި ނަރުދަމާއާ އެއްގޮތަށް ފެން ހިންދާނެ ނިޒާމެއް ރަށްތަކުގައި ގާއިމް ކުރަން ޖެހޭ: ފަޒުލް\nފަޒުލްގެ ގަރާރު މަޖިލިހުން ބޭރެއް ނުކުރޭ\nފަޒުލް ވަޑައިނުގަންނަވާތީ ފުލިދޫ ގިރާ މައްސަލައިގެ ބަހުސް ކުރިއަށް ނުގެންދެވުނު\nމާޗް 9, 2020 13:06


ކޮވިޑް19 ގެ ހިދުމަތްތެރިންގެ ފޮޓޯއިން ޗައިނާގެ އިމާރާތްތައް ދިއްލާލައިފި – Dhen.mv\nކޮވިޑް19 ގެ ހިދުމަތްތެރިންގެ ފޮޓޯއިން ޗައިނާގެ އިމާރާތްތައް ދިއްލާލައިފި\nMarch 22, 2020 - 9:58 pm\nކޮރޯނާގެ ހިތްދަތި ވަގުތުތަކުގައި ޚިދުމަތުގައި ރެޔާދުވާލު ހޭދަކުރި ޑޮކްޓަރުންނާ ނަރުހުންގެ ފޮޓޯތަކުން ޗައިނާގެ ވޫހާން ސިޓީގެ އުސްބިނާތައް މިރޭ ދިއްލާލައިފިއެވެ. ޗައިނާގައި ވައިރަސް މުޅިންހެން ކޮންޓްރޯލްވެފަވާއިރު ވައިރަސް އެންމެ ގަދައަށް ފެތުރުނު ވުހާންއިން ވައިރަސް ނުފެންނަތާ ހަތަރު ދުވަސްވަނީ ވެފައެވެ.\nވައިރަސް ކޮންޓްރޯލުކުރުމުގައި ލިބުނު ބޮޑެތި ކުރިއެރުންތަކާ އެކު ޗައިނާގެ އެކި ސަރަހައްދުތަކުގައި ވަނީ އާންމުން ބޭރުތެރެއަށް ނުކުމެ އުޅުން ފަދަ ކަންކަމުގައި ލުއިތައް ވެސް ދޭން ފަށައިފަ އެވެ. އަދި ވައިރަހާއި ގުޅިގެން ހުޅުވި ވަގުތީ ހޮސްޕިޓަލުތައް ބަންދުކޮށް ގިނަ ސިއްހީ ހިދުމަތްތެރިންވެސް ވަނީ އެނބުރި ގެއަށް ގޮސްފައެވެ.\nމިދިޔަ އަހަރުގެ ޑިސެންބަރު މަހުގެ ތެރޭގައި ޗައިނާއިން ވައިރަސް ފެނުމާއެކު ޗައިނާއިން ވަނީ 81054 މީހަކަށް ވައިރަސް ޖެހި 3261 މީހަކު މަރުވެފައެވެ.\nޗައިނާގައި ވައިރަސް މިހާރު ކޮންޓްރޯލް ކުރެވިފައިވީއިރު މިހާރު ވައިރަސް އެންމެ ގަދައަށް ފެތުރެނީ ޔޫރަޕުގެ ގައުމުތަކުގައި ކަމަށް ދުނިޔޭގެ ސިއްހަތާއި ބެހޭ ޖަމިއްޔާއިން ހާމަކުރެއެވެ. ވައިރަސް މިހާރު އެންމެ ގަދައަށް މިހާރު ފެތުރެމުންދާ އިޓަލީއިން ވަނީ 53570 މީހުނަށް ވުރެ ގިނަ މީހުން ވައިރަހަށް ޕޮސިޓިވްވެ 4800 މީހުން މަރުވެފައެވެ.


SunOnline: Haveeru gaumee team kulhe match ah husvumah Majilis raees edhivadaigenfi\nހަވީރު ގައުމީ ޓީމު ކުޅޭ މެޗަށް ހުސްވުމަށް މަޖިލިސް ރައީސް އެދިވަޑައިގެންފި\nޝަފްނާ ހުސައިން 19 Nov 2019, 10:01\nފިލިޕީންސާ ދެކޮޅަށް ރާއްޖެ ކުޅުނު މެޗު ބަލަން މަޖިލިސް ރައީސް އަދި މެމްބަރުން ގަލޮޅު ދަނޑަށް ވަޑައިގަންނަވަނީ --- ފޮޓޯ: މަޖިލިސް\nވޯލްޑްކަޕް ކޮލިފިކޭޝަންގައި މިއަދު ހަވީރު ރާއްޖޭގެ ގައުމީ ފުޓުބޯޅަ ޓީމު ގުއާމާ ދެކޮޅަށް ނުކުންނަ އިރު، އެ މެޗަށް ހުރިހާ ދިވެހިން ހުސްވުމަށް ރައްޔިތުންގެ މަޖިލީހުގެ ރައީސް މުހައްމަދު ނަޝީދު އެދިވަޑައިގެންފި އެވެ.\nމަޖިލީހުގެ ޖަލްސާ ފައްޓަވަމުން ނަޝީދު ވިދާޅުވީ މިއަދުގެ މެޗު ރާއްޖެއަށް ކާމިޔާބު ކުރެވޭނެ ކަމާމެދު އެމަނިކުފާނު އެއްވެސް ޝައްކެއް ނުކުރައްވާ ކަމަށެވެ.\nނަމަވެސް ގަލޮޅު ދަނޑުގައި ގައުމީ ޓީމު ކުޅޭ މެޗުތައް ބަލަން ވަންނަ ސަޕޯޓަރުންގެ އަދަދު ދުވަހެއް ދުވަހަކަށް މަދުވަމުން އަންނަ ކަމަށާއި އެއީ ވަރަށް ހިތާމަވެރި ކަމެއް ކަމަށް ނަޝީދު ވިދާޅުވި އެވެ.\n"ވަރަށް ބޮޑު އެދުމެއް އެއީ ވީހާވެސް ގިނަ ބައެއް ބޯޅަ ދަނޑަށް ދިއުން. ބޯޅަ ބަލަން ހަވީރު ދިއުން. އެވަގުތު ބޯޅައަށް ހުސްކުރެއްވުން،" ނަޝީދު ވިދާޅުވި އެވެ.\nމިހާރު ކުޅެމުން އަންނަ ކޮލިފިކޭޝަން މެޗުތަކަކީ ދުނިޔޭގެ ފުޓުބޯޅައިގެ ރޭންކިންގައި ރާއްޖެ ކުރިއަށް ޖެހިލުމަށް ޖާގަ ލިބޭނެ މެޗުތަކެއް ކަން ނަޝީދު ފާހަގަ ކުރެއްވި އެވެ.\nމިއަދުގެ މެޗަށް ވެސް ރައްޔިތުންގެ މަޖިލީހުގެ ރައީސް އަދި ހުރިހާ މެމްބަރުންނަށް ވެސް ވަނީ ދައުވަތު އަރުވައިފަ އެވެ. އެހެންކަމުން ހުރިހާ މެމްބަރުން ވެސް މިއަދު ހަވީރު އެ މެޗަށް ހުސްވުމަށް ނަޝީދު ވަނީ އެދިވަޑައިގެންފަ އެވެ.\nމި މަހުގެ 14 ވަނަ ދުވަހު ފިލިޕީންސާ ދެކޮޅަށް ރާއްޖެ ކުޅުނު މެޗު ބަލަން ވެސް ރައްޔިތުންގެ މަޖިލީހުގެ މެމްބަރުން ވަނީ ބެރު ދުންމާރީގައި ދަނޑަށް ގޮސްފަ އެވެ.\nމިފަހަރުގެ ކޮލިފިކޭޝަނުގައި ރާއްޖެ މިހާތަނަށް ކުޅުނު މެޗުތަކުގެ ތެރެއިން ހަމަ އެކަނި މޮޅެއް ލިބުނީ ގުއާމް އަތުންނެވެ. ރަށުން ބޭރުގައި ކުޅުނު އެ މެޗުން ރާއްޖެ ކުރި ހޯދީ 0-1ގެ ނަތީޖާ އަކުންނެވެ. އެއަށް ފަހު ކުޅުނު ތިން މެޗުން ވެސް ބަލިވެ ކޮލިފައިވުމުގެ ފުރުސަތު ރާއްޖެއަށް އޮތީ ހަނިވެފަ އެވެ.


Story: Furaanadhandhen - EP38 - One Online\nފުރާނަދަންދެން - 38\nވަދެގެން އައި އަޒްކާ ލައިގެން ހުރި އޯކިޑް ކުލައިގެ ހެދުން ހުރީ ކަކުލާ ހަމައަށެވެ. ހެދުމުގެ ދިގު ދެއަތް ކޮނޑާއި ހަމައިން ވަނީ ލެވެންޑަރ ލޭސް ފޮތީގައެވެ. ދެ އަތުގެ އަސްލު ކުލަ ހުރީ ކޮންމެވެސް ވަރަކަށް ހާމަވާށެވެ. ހެދުމުގެ ދެ އަރިމަތިން ދިގުކޮށްލާފައިވާއިރު ތިރިން ލައިގެން ހުރީ ކަޅު ކުލައިގެ ސްކިނީއެކެވެ. އޭނާގެ ބުޅި އިސްތަށިގަނޑު ހުރީ މައްޗަށް ނަގާ އެއްކޮށް އައްސާލާފައެވެ. ދެފަރާތު ކަންފަތް ކައިރިން ތިރިއަށް އެލިފައި އޮތް ނުކިޔަމަންތެރި ދެ އިސްތަށިކޮޅު ބަނޑިބަނޑި ލައްވަމުން ދިޔައެވެ. އަރައިގެން ހުރީ ލެވެންޑަރ ކުލައިގެ ކުޑަ ކައްޓެއް ލާފައިވާ ޝައިން ބޫޓަކަށެވެ. ތުންފަތުގައި ޖައްސާފައިވާ މަޑު އޯކިޑް ކުލައިގެ މެޓް ލިޕްސްޓިކްގެ އިތުރުން އެއްވެސް މޭކަޕެއްނެތެވެ. އެއްވެސް ގަހަނާއެއް ބޭނުންކޮށްފައެއް ނެތެވެ. އެއް އަތުގައި ހުދުކުލައިގެ ފައިލެއް އޮތްއިރު އަނެއް އަތުގައި އޮތީ އޭނާގެ ފޯނެވެ. އޭނާ މިނިސްޓަރ އަތަށް ފައިލް ދިއްކޮށްލުމަށްފަހު ހީލަމުން ކުރިމައްޗަށް ނަޒަރު ސީދާކޮށްލިއެވެ. އެހިނދު އޭނާއަށް ބަލަހައްޓައިގެން އިން ނާހިދާއި ހަތަރުކަޅި ހަމަވެގެން ދިޔައެވެ.\nނާހިދް އިނީ ސީދާ އަޒްކާގެ މޫނަށް ބަލަހައްޓައިގެންނެވެ. ހަށިގަނޑަށް އަރައިގެން ދިޔަ ފިނިގަނޑަކާއެކު ކުރިމަތީގައި އިން ނާހިދް ފެނި އަޒްކާއަށް އެހެން ދިމާލަކަށް ނަޒަރު ބަދަލުކޮށެއް ނުލެވުނެވެ. އޭނާއަށް ހޭވެރިކަމެއްވީ މިނިސްޓަރ ކައިރީގައި ހުރި ގޮނޑިގައި އިށިންނަން ބުނުމުންނެވެ.\nގޮނޑީގައި އިށީނުމަށްފަހުވެސް އޭނާ ނާހިދަށް ނަޒަރެއްދިނެވެ. އޭރުވެސް ނާހިދް އިނީ ބަލަހައްޓައިގެންނެވެ. ނާހިދްގެ މޫނުމަތި ކިޔަވާކަށް އަޒްކާއަށް ނޭނގުނެވެ. އެވަރަށް ނާހިދް ބަލާކަން އިނުގުނު ހިސާބުން ފެށިގެން އޭނާއަށް އިނީ އުނދަގުވެފައެވެ. އުނގުމަތީގައި ބާއްވާލާފައި އޮތް ދެއަތްތިލަ ދާހިއްލަން ފެށުމުން އޭނާ ހެދުމުގައި އަތް ޖައްސައިލިއެވެ.\nބައްދަލުވުން ނިންމާ މިނިސްޓަރ ވަޑައިގަތުމާއެކު ހުރިހާ އެންމެން ނިކުންނަން ދިޔައެވެ. ނަމަވެސް ނާހިދް އިނީ އިން ތަނުގައެވެ. ނިކުންނަން ދިޔަ އަޒްކާ ދޮރާއި ހަމަވެފައި ހުއްޓިލިއެވެ. އޭނާގެ ހިތް އެދުނީ އަދި އެއްފަހަރު ނާހިދަށް އެނބުރި ބަލައިލުމަށެވެ. ނަމަވެސް އެއީ މީހެއްގެ ފިރިއެއްކަން އަމިއްލަ ނަފްސަށް ހަނދާންކޮށްދިނެވެ. އޭނާ ކުރިއަށް ހިނގައިގަތްއިރު ހިތް ރޮމުން ދިޔައެވެ. އެކަހަލަ ގޮތަކަށް ނާހިދް ކުރިމައްޗަށް އަރަން ޖެހިދާނެކަމަކަށް އޭނާ ހީކޮށްފައެއްނެތެވެ.\nކުއްލިއަކަށް ނާހިދް ސިހުނީ އޭނާއާ ދާދި ކައިރިން މީހަކު ކަރުކެހިލުމުންނެވެ. ބަލައިލިއިރު ކައިރީގައި ޝިފާން ނުލަފާ ޒާތަކަށް ހީގަނެގެން ހުއްޓެވެ. ޝިފާނަށް މާބޮޑު ސަމާލުކަމެއް ނުދީ އޭނާ ހޯލުން ނިކުންނަން ހިނގައިގަތެވެ.\n"ކަލޭ ދޮގެއް ދޯ ހެދީ. ފެނުނު މަންޒަރުން ހިއެއްނުވޭ ތިއީ ހަޒްބެންޑް ވައިފް ހެނެއް" މަލާމާތުގެ ހިނިގަނޑެއް ޖަހައިލަމުން ޝިފާން ބުނެލިއެވެ.\n"އަހަރެންނަށް ބުނެވުނުތަ އަހަރެން އިނދެގެން އުޅެނީ އަޒްކާއާއޭ" ނާހިދް ބުނެލިއެވެ. ރާގުގައި ވަނީ ހަރުކަށިކަމެވެ.\n"އޯވް.... ހިތްހަލާކުވެފަ ދޯ. ތެޔޮނާށި ކާޅު ޖަހައިގަތީ. އެހެއްނު. އެކަމަކު ދެން ނުލިބޭނެ. އެ ލޯބި ދެން ކާމިޔާބު ކުރާނީ އަހަރެން" ޝިފާން ބުނެލިއެވެ.\n"ހިތްވަރެއް ހުރިއްޔާ ހަމަ ކުރިއަށްދާންވީ. އެކަމަކު އަހަރެންނަށް ސަތޭކަ ޕަސެންޓް ޔަޤީން ކަލެއަށް ލިބޭނީ ސުމެއްކަން" ނާހިދް ނިކުންނަން ހިނގައިގަތެވެ. ޝިފާން ހުރީ އެގޮތަށް ނާހިދް އޭނާއަށް ސައިޒް ދެއްކުމުން ރުޅިއައިއްސައެވެ. އޭނާ އެކަން ކުރަން ހިތުގައި ވަރުގަދަ އަޒުމެއް ކަނޑައެޅިއެވެ. ނާހިދަށް ހިލަމެއްވެސް ނުވާ ގޮތަށް އޭނާ އަޒްކާގެ ހިތް މިލްކުކުރަން ނިންމިއެވެ.\nދޮރު ހުޅުވާލުމަށްފަހު އެތެރެއަށް އަޒްކާ ބަލައިލީ ސިއްރު ސިއްރުންނެވެ. އެއްވެސް މީހަކު ސިޓިންގރޫމަކުން ފެންނަން ނެތެވެ. އޭނާ ބަދިގެ ބަލާލިއިރު އުނދުން ކައިރީގައި ޙައްވަ ހުއްޓެވެ. ސިއްރު ފިޔަވަޅުތަކެއް އަޅަމުން ގޮސް އޭނާ ކޮޓަރިއަށް ވަދެ ދޮރު ލޮކް ކުރިއެވެ. އޭނާގެ ހިތްވަރު އެލުނީ އެހާހިސާބުންނެވެ. އޭނާ ދޮރުފަތަށް ލަށްވެގަތްއިރު ދެލޮލުން ކަރުނަ އޮހިގަނެއްޖެއެވެ. ދެލޯ ނޭދި އެދޭ ލޯބިވެރިޔާ ކުރިމަތިން ފެނުމުން އޭނާ ހިތުގައި ޖެހިއްޖެއެވެ. އެވަގުތުކޮޅު އޭނާ ކެތްކުރި މިންވަރު ދެނެވޮޑިގެންވާނީ ހެއްދެވި ފަރާތެވެ. މާލެ ބަދަލުވިއްސުރެ ފެށިގެންވެސް އޭނާގެ ހިތުގައި އޮތީ އެންމެ ބިރުވެރިކަމެކެވެ. ނާހިދް ކުރިމައްޗަށް އަރާހިނދު އޭނާއަށް ވާނެގޮތަކާމެދު އަބަދުވެސް ވިސްނެއެވެ. މިއަދު އެދުވަސް އައިސް ޖެހިއްޖެއެވެ. ނާހިދާ ވާހަކަދައްކަން ހިތްއެދުނަސް ވާހަކައެއް ނުދެއްކުނެވެ. ހިތްފުރޭވަރަށް ބަލައިލަން ބޭނުންވިޔަސް އެކަމެއްވެސް ނުވިއެވެ. އަމުދުން އެ އަޑެއް ނީވުނެވެ. އޭނާ ދެލޯ ކައިރި ފޮހެލަމުން ތިރީގައި އިށީނދެ ދެކަކުލުގައި ބޯއަޅައިލިއެވެ. ކޮންފަދަ ވޭނެއް ހެއްޔެވެ؟\nބާރު ސްޕީޑުގައި ސައިކަލްގައި ދުއްވާފައި ދިޔަ ނާހިދް ޖީބުގައި އޮތް ފޯނު ރިންގުވަމުން ދިޔައެވެ. އޭނާ ހަށިގަނޑަށް ހަރަކާތެއްވެސް ނުގެނެސް ކުރިއަށް ދުއްވަމުން ދިޔައިރު ދެލޮލުގެ ކަޅި ހުއްޓިފައި ހުރީ ދިމާ ކުރިމައްޗަށެވެ. މަގުން ހިނގާފައިދާ މީހުންނާ ދުއްވަމުންދާ އުޅަނދުތައް އޭނާއަށް ނުފެންނަ ކަހަލައެވެ. ޖެހެމުންދާ ދިޔަ ވަޔާ އޭނާގެ އިސްތަށިގަނޑު ސަމާސާ ކުރަމުން ދިޔައިރު ފަހަރަކަށް ވުރެ ފަހަރެއް ދިޔައީ ދުވެލި ބާރު ކުރަމުންނެވެ. އޭނާ ސައިކަލުގެ ދުވެލި މަޑުކޮށްލީ އައިޖީއެމްއެޗް ކައިރިއަށެވެ. ސައިކަލް ޕާކް ކުރުމަށްފަހު ޖެޓީ މައްޗަށް އަރާ ލައިގެން ހުރި ކޯޓު ބާލާފައި ގާތަކުމަތީގައި ބޭއްވިއެވެ. ޖީބުގައި އޮތް ފޯނާ ސައިކަލް ތަޅުދަނޑި ނަގާފައި ކޯޓު ތެރެއަށްލިއެވެ. ސިކުންތެއްވެސް ލަސްނުކޮށް އޭނާ ހުރި ގޮތަށް މޫދަށް ފުންމާލިއެވެ. ހަވީރުގެ ވަގުތުކަމުން ގިނަ އަދަދެއްގެ ދެ ޖިންސުގެ ޒުވާނުން އެތަނުގައި ތިއްބެވެ. އޭނާ މޮޔައެއްހެން ދެކޮޅަށް އެތައް އިރަކު ފަތާފައި އެއްގަމަށް އެރިއިރު މަންޒަރު ބަލަން އެއްވެސް މީހަކު ނެތެވެ.\nއޭނާ ހިތުގައި އުފެދިފައިވި ގަދަފަދަ ތޫފާނަށް ފިނިކަމެއް ލިބިފައިވި ކަހަލައެވެ. މޫދުން އެރިއިރު މީހާ ހުރީ ހަމަޖެހިފައެވެ. ފޯނު ނަގާފައި މިސްވެފައި އިން ނަންބަރަށް ގުޅާލިއެވެ. އޭނާ އިމްރާން ކައިރީގައި ބައްދަލުކުރަން އެދުނެވެ. އެހެނީ އޭނާގެ ފޯނަށް އެވަރަށް ގުޅާފައި އިނީ އިމްރާނެވެ. ސައިކަލުގައި ދުއްވާލިއިރު އޭނާއަށް ބަލަހައްޓައިގެން މަދު ބަޔަކު ތިބިއިރު އޭނާ އެއިން އެއްވެސް ކަމަކަށް ފަރުވާލެއް ނުބަހައްޓައެވެ.\nގެއަށް ވަދެގެން ދިޔަ ނާހިދް ފެނި ސިޓިންގްރޫމުގައި ޓީވީން ދައްކަމުންދިޔަ ޕްރޮގްރާމެއް ބަލަން ތިބި ނައިޝީ އާ އިނާޝާ ހައިރާންވިއެވެ. ވާނީވެސް އެހެންތާއެވެ. ގެއިން ހެދިލައިގެން ދިޔަ މީހާ ގެއަށް އަނބުރައި އައިސް އެވަނީ ތެމިފޯވެގެންނެވެ.\n"ނާހިދް" ނައިޝީ ގޮވައިލިއެވެ. ސިޑިން އަރަން ދިޔަ ނާހިދް ފަހަތް ބަލައިލިއެވެ. އޭނާއަށް އިނާޝާއާ ނައިޝީ ގެ ނަޒަރު ސީދާވެފައިވިތަން ފެނުމުން އަވަހަށް ހަމަޖެހިލިއެވެ.\n"އާދެބަލަ" އިނާޝާ ބުނެލިއެވެ. ނާހިދް ކިޔަމަންތެރި ދަރިއެއް ފަދައިން އިނާޝާ ކައިރީގައި އައިސް ހުއްޓުނެވެ. ނައިޝީ ކައިރިވެލުމަށްފަހު ނާހިދް ހިފައިގެން ހުރި ބޫޓް ނެގިއެވެ. އަދި ގޯތި ތެރެއަށް ނިކުމެ ބޫޓް ބޭރުގައި ބެހެއްޓީ ކޮންމެސް ވަރަކަށް އެ ތެމިފައި ހުރުމުންނެވެ.\n"މޫދަށް އެރެންތަ ދިޔައީ އެހާ ރީތިވެގެން" އިނާޝާ އަހައިލިއެވެ. އޭނާގެ އަޑުގައި އެއްވެސް ހަރުކަށިކަމެއް ނެތެވެ.\n"ކިހިނެއްވެގެން ތެމިގެން ތިއައީ؟ ލޮނުވަސް ދުވަނީ" ނައިޝީ ބުނެލިއެވެ.\n"މީޓިން ނިންމާފައި އެކުވެރިން މަޖާކޮށްލީ. ފްރެންޑެއްގެ ބާތްޑޭ ފާހަގަކޮށްލީ" ނާހިދް ބުނެލިއެވެ. އޭނާއަށް ޙަގީގަތް ހާމަކުރަން ނުކެރުނެވެ.\n"އޯވް.. ތެދެކޭ މަންމާ. މިއަދު މީ އައްޔަގެ ބާތްޑޭ... ދޭ އަވަހަށް ޗޭންޖްކުރަން. ސައިހަދަން އިނގޭ މިދަނީ" ނާހިދް ހިނގައިގަތެވެ. ނައިޝީ ބަދިގެއާ ދިމާލަށް ދިޔުމުން އިނާޝާ ހުރިތަނުގައި ހުއްޓިގެން ހުރެ ނާހިދް ދާ މަންޒަރު ބެލިއެވެ. އޭނާގެ ދަރިފުޅު އެ ހެދީ ދޮގެކޭ އޭނާގެ ހިތް ބުނާ ކަހަލައެވެ.\nއިމްރާނާ ނާހިދް ބައްދަލުކުރީ ހުޅުމާލޭގައި ހުންނަ ކެފޭއަކުންނެވެ. ހިމޭންވެފަ އިން ނާހިދަށް އިމްރާން އިނީ ބަލަހައްޓައިގެންނެވެ. މިހާރު އެއީ ނާހިދްގެ އާދައެވެ. އިމްރާނާ ބައްދަލުވީމާ އޭނާ ދައްކާކަށް މާގިނަ ވާހަކައެއް ނޯވެއެވެ. އިމްރާން ފަށާނީވެސް ކޮންކަހަލަ ވާހަކައެއްކަން އޭނާއަށް އިނގެއެވެ.\n"މަހެއް ބާނަންތަ މިއަދު މޫދަށް ފުންމާލީ" ހިމޭނުން އިން ނާހިދް އިސްއުފުލާ އިމްރާނަށް ބަލައިލިއެވެ.\n"ކާކު ބުނީ...؟ ނޫން. ހޫނުވެގެން"\n"އެހެންތަ ހޫނުވީމަ މީހުން މޫދަށްއެރޭ ކަމެއް ނޭނގޭ" އިމްރާން ބުނެލިއެވެ.\n"ތި ކޮންވާހަކައެއް؟ އެހެންނޫނަސް މަ މޫދަށް ފުންމާލިއޭ ބުނާއިރު ހީވަނީ އިންމަ އެތަނުގައި ހުރިހެން" ކުރިމަތީގައި ހުރި ކޮފީތަށި ވަށައިގެން އިނގިލިން ބުރެއްގޮތަށް އަޅަމުން ނާހިދް ބުނެލިއެވެ.\n"މީހަކު ހުއްޓަސް ނާހިދަށް އިނގޭނެތަ؟ ކައިރީގަ ހުރެގެން އީވް އެވަރަށް ގޮވިއިރުވެސް ނޭނގުނު. މިއަދު ކޮންކަމެއް ލައިގަތީ. އިނާއްތަ ބުނި ދިޔައީ މިނިސްޓްރީގަ އޮތް ބައްދަލުވުމަކަށޭ. އަނެއްކާ މިނިސްޓަރަކަށް އިނީ އަޒްކާތަ؟" އިމްރާންގެ ރާގުގައިވަނީ މަލާމާތެވެ.\n"މަށަށް ހީވަނީ އަހަރެން ދެން ނާހިދާ ބައްދަލުކުރަން ދާންޖެހޭނީ ގުރައިދުއަށްހެން" މިފަހަރުވެސް ވާހަކަދައްކީ އިމްރާނެވެ. ނާހިދް ހަމަ ބަހެއްވެސް ނުކިޔާ އިނެވެ.\n"ނަފްސާނީ ކަންތަކަށް ބޭސްކުރާ ޑޮކްޓަރެއްނު ތިއީ. ގެޓް ޔުއަރ ސެލްފް ޓްރީޓެޑް ފަސްޓް" އިމްރާން ވާހަކަދެއްކިއެވެ.\nދެން ވޭތުވެގެން ދިޔައީ ހިމޭންކަމުގެ ވަގުތުކޮޅެކެވެ.\n"ނިމުނީތަ...؟" ނާހިދް އަހައިލިއެވެ. އިމްރާން ބަހެއްނުބުނެ އިނީ ނާހިދަށް ބަލަހައްޓައިގެންނެވެ.\n"އަންބަކާ ކުޑަކުޑަ ދަރިއަކު ހުރިއިރު އެދެމައިންނާ މެދު ނުވިސްނާ ވަރަށް މިހާރު މަށަށް ނާހިދާމެދު ވިސްނޭ. އައިމް ވޮރީޑް އެބައުޓް ޔޫ" އިމްރާން ބުނެލިއެވެ.\n"އަހަރެން ވަކި ކީއްކުރާނީ އިންމަ. ނިކަން މަގޭ މޭގަ މިއޮތް ހިތް އިންމަ މޭގެތެރޭގަ ބާއްވާފަ ބަލައިލަބަލަ. މިހިތަށް އަރާފައިބަމުންދާ އެއްޗިއްސާ އަމިއްލަ ނަފްސު ކޮންޓްރޯލްކުރަން ކުރާ މަސައްކަތް އިނގޭނެ" ނާހިދް ބުނެލިއެވެ. އިސާހިތަކު އޭނާގެ މޫނުމަތި މިލައިފިއެވެ.\n"ދެން ތިކަމުގެ ޙައްލުވެސް އޮންނަންވާނެއްނު. މަށަށް އިނގެނީ ތި ތިން މީހުންވެސް ދުނިޔޭގަ އުޅެންޖެހޭނެކަން" އިމްރާން ބުނެލިއެވެ.\n"މިއަދު އަޒްކާ ފެނިއްޖެ. އޭނަ އުޅެނީ ހެލްތު މިނިސްޓްރީގަ. މިނިސްޓަރާއެކު ކުރިމަތިން ފެނުނީ. އަތް ދިއްކޮށްލީމަ ޖެހޭ ހިސާބު ހުރީ. އަދިވެސް އެރީތިކަން. އެއްވެސް ބަދަލެއްނާދޭ. ހިތްފުރެންދެން ބަލައިލެވުނު" ހިޔާލަކަށް ގެއްލިފައި އިން މީހަކު ވާހަކަދައްކާ ފަދައިން ނާހިދް ވާހަކަދެއްކިއެވެ.\n"އެކަމަކު ކިހިނެއްވީ؟ އަޒްކާ ކަމަށް މިނިސްޓަރ ގައިގަ ބައްދާލީ؟" އިމްރާންގެ ރާގުގައި މަލާމަތް ވިޔަސް އެކުވެރިޔާއަށްޓަކައި ލޯތްބާ ޙަމްދަރުދީވެސް ފޮރުވިފައިވިއެވެ.\n"އިންމަ ޕްލީޒް..... އަޒްކާގެ ފަރާތުން އެއްވެސް ޝައުޤުވެރިކަމެއް ނުލިބުނު. އެމޫނުމަތިން އަހަންނަށް އެއްވެސް އެއްޗެއް ނޭނގުނު. އިނގޭ އެއްޗަކީ އޭނާގެ ދިރިއުޅުމަށް ބަދަލުތަކެއް އައިސްފަވާކަން. އެއީ އުފާވެރި ބަދަލެއްކަމެއް ނޫނީ ހިތާމަވެރިކަމެއް ބުނާކަށް ނޭނގޭ. ނިކުމެގެންދަމުން ބަލާވެސްނުލި" ނާހިދް އަސަރާއެކު ވާހަކަދެއްކިއެވެ.\n"އެހެންވެދޯ އެދިޔަ ބާރުމިނުގައި ގޮސް މޫދަށް ފުންމާލީ" އިމްރާން އަހައިލިއެވެ.\n"އާނ. އެކަމަކު ކީއްކުރާނީ.... އައި ތިންކް ޝީ ހޭޓްސް މީ" ނާހިދްގެ ރާގަށް ބަދަލުއައެވެ.\n"މަ އޭރުވެސް ބުނީމެއްނު. ނާހިދޭ ތިއުޅެނީ. އޭނައެއް ނޫޅޭ. ދެން ކޮންގޮތަކަށް ތި ނިންމީ" އިމްރާން އަހައިލިއެވެ.\n"އަހަރެން ބޭނުންވަނީ އެންމެފަހަރު އަޒްކާއާ ވާހަކަދައްކާލަން. އަހަރެން ދޫކޮށްލާފައި ފިލީ ކީއްވެތޯ ސުވާލުކުރަން. އަހަރެން ބޭނުންވަނީ ޖަވާބެއް؟" ނާހިދް ވާހަކަދެއްކިއެވެ.\n"ބޭކާރުކަމެއް. އެކަމަކު ނާހިދް ބޭނުންގޮތަކަށް ނިންމާ" ގޮނޑީގައި ލެގިލަމުން އިމްރާން ބުނެލިއެވެ.\nހިތުގައި އުފެދުނު އަލަތުލޯބި ނާކާމިޔާބުވި ހިސާބުން ފެށިގެން މާހިލްގެ ދިރިއުޅުން ކުރީގެ ދިރިއުޅުމަށް ބަދަލުވެއްޖެއެވެ. ގޭދޮށުގައި އުޅޭ ނުލަފާ އެކުވެރިންނާއެކު ގިނަ ވަގުތު ހޭދަކުރަން ފެށިއެވެ. މަސްތުވާތަކެތި ބޭނުން ނުކުރިއެއްކަމަކު ދަންވަރު ހޭލާތިބެ ފިލްމު ބެލުން އާންމުވެއްޖެއެވެ. ދުވާލު ނިދާ މީހާ ދެލޯ ހުޅުވާލަނީ އަނެއްކޮޅުން އިރު އޮށްސުނީމައެވެ. އަންހެންކުދިން ގެއަށް ނުގެނައެއް ކަމަކު މަގުމަތީގައި އަންހެންކުދިންނަށް ފޮށުން އާންމުވެއްޖެއެވެ. މީހުން އަތުން ފޭރިގެން ހޯދާ ލާރިން އޭނާ އަމިއްލަ ބޭނުންތައް ފުއްދަމުން ދިޔައެވެ.\nނަތާޝާ ޑިޔުޓީއަށް ދިޔުމުން އެއްޗެއް ގަންނަން އަޒްކާ ނިކުތީ އެކަނިއެވެ. ގަޑިން ހަވީރު ފަސްގަޑި ބައިވީހާއިރު އަޒްކާ އެއް ފިހާރައިން އަނެއް ފިހާރައަށް ވަންނަމުން ދިޔައިރު ހިތުގައި އެއްވެސް ބިރުވެރިކަމެއް ނެތެވެ. އޭނާ މަޖާކުރަމުން ދިޔައީ އޭނާގެ އަމިއްލަ ނަފްސާއެވެ.\nއަތުގައި އޮތް ޖަބްލާނީ ކަނޑާލުމަށްފަހު އަނގައަށް އަޅާލިތަނާ މަގުމަތިން ދިޔަ މީހެއްގެ އަތް ދަބަސް ފޭރިގަނެގެން ދުވެފައި އައި މާހިލް ފިހާރައިން ނިކުތް އަޒްކާ ގައިގައި ލައިގަތުމާއެކު ތިރިއަށް ވެއްޓުނެވެ. އަޒްކާ ނުވެއްޓުނެއް ކަމަކު އަތަށް ތަދުވިއެވެ. މާހިލްގެ އަތުގައި އޮތް އަތްދަބަސް މާދުރަށް ވިއްސައިގެން ދިޔައެވެ. މަންޒަރު ބަލަން ތިބި ބައެއް މީހުން މާހިލް ގައިގައި ތަޅައިގަތެވެ. ބައެއް މީހުން ފުލުހުންނަށް ގުޅާށޭ ކިޔަމުން ދިޔައެވެ. އަޒްކާ ދުރުގައި ހުރިއިރު އޭނާގެ ހިތުގައި ބިރުވެރިކަމެއް ވިއެވެ. އޭރު އެއީ މާހިލް ކަމެއް އަދި ނޭނގެއެވެ.\n"މާހިލް..." މާހިލްގެ ދެލޯ އަޒްކާއާއި އަމާޒުވުމާއެކު އަޒްކާއަށް ގޮވައިލެވުނެވެ. ނަމަވެސް އަމިއްލަ ނަފްސަށް އިވޭ ވަރަށް މަޑުންނެވެ. ޕޭވްމަންޓު މަތީގައި އިން މާހިލް އުނދަގުލުން ތެދުވެ އަޒްކާއާ ދިމާލަށް އަންނަން ފެށިއެވެ. އޭނާގެ ނަޒަރު އަޒްކާގެ ފައިތިލައިން ފެށިގެން ބޮލާ ހަމައަށް ދަތުރުކޮށްލިއެވެ. އަޒްކާގެ ތުނި ބަނޑަށް އޭނާގެ ނަޒަރު ހުއްޓުމާއެކު އޭނާ އަޅުވައިގެން ހުރި ދަބަސް ބަނޑާ ހަމައިގަޖައްސާބާރުކޮށްލިއެވެ.\n"އަޒް...އަޒްކާ...!" މާހިލްއަށް ގޮވާލިއެވެ.\nއަޒްކާ އާ ދިމާލަށް މާހިލް ފިޔަވަޅު އަޅަން ފެށުމުން އަޒްކާ ބިރުން ފަހަތަށް ޖެހެން ފެށިއެވެ. ނަމަވެސް ކުރީގެ ފިނޑި އަޒްކާއަށް ވާން ބޭނުންނުވާތީ އޭނާ މާހިލްއާ ގާތަށް ޖެހިލިއެވެ.\n"ކާކުތީ؟ އަހަރެން ނުދަންނަން..." އަޒްކާ މާހިލްއަށް އިވޭވަރަށް ބުނެލިއެވެ.\n"ކޮންތާކު އުޅެއުޅެފަ ތިއައީ. އަހަރެން ކިހާ ވަރަކަށް ހޯދިން" މާހިލް ބުނެލިއެވެ.\n"އަދިވެސް ޕާޓޭވެފަ ދޯ. ދުނިޔެ އިސްލާހު ވިޔަސް ތި އިންސާނާ އިސްލާހެއްނުވާނެ" މަލާމާތުގެ ރާގެއްގައި އަޒްކާ ބުނެލިއެވެ.\n"ކޮބާ ވިހޭ ދަރިފުޅު" އަޒްކާ ދެއްކި ވާހަކައަށް މާބޮޑު ސަމާލުކަމެއް މާހިލް ނުދިނެވެ.\n"ކޮބާހޭ ވިހޭ ކުއްޖާ" މާހިލްގެ އަޑު ބާރުވިއެވެ. އޭނާ އަޒްކާ ގާތަށް ޖެހިލިއެވެ.\nއަޒްކާ މާހިލްގެ ދެ ކޮނޑުގައި އަތް އެޅުމަށްފަހު ފަހަތަށް ކޮށްޕާލިއެވެ. މާހިލްގެ ވަރުނެތް ހިކި ހަށިގަނޑު ފަހަތަށް އެއްލިގެން ދިޔައެވެ. ނަމަވެސް އެވަގުތު އެތަނަށް ކައިރިވި އަންހެންކުއްޖެއް މާހިލް އަތުގައި ހިފާލި މަންޒަރު އަޒްކާއަށް ފެނުނެވެ.\n"ފިރިހެނެއްގެ ގަޔަށް އަތް އިސްކުރުމަކީ ރީތިކަމެއްނޫން" އަންހެންކުއްޖާ އަޒްކާއަށް ދެލޯ އަޅާލިއިރު ހީވަނީ އަޒްކާ އަންދާލަން އުޅުނު ހެންނެވެ. އޭނާ މާހިލް ގެންގޮސް އެއްފަރާތުގައި މަޑުކޮށްލައިގެން އޮތް ކާރަކަށް އެރުވިއެވެ. އެއަށްފަހު އަދި އެއްފަހަރު އަޒްކާއަށް ބަލައިލިއެވެ.\n"ތިމާއަށް ރީތި ސިފައެއް ލިބިފައި ވިޔަސް ހީނުކުރައްޗެ ކޮންމެ ކޮންމެ ފިރިހެނެއް ތިމާ ފަހަތުން ދާނޭ" ނައިޝީ ބުނެލިއެވެ. އޭނާ ޓެކްސީއަށް އަރައިގެން ދުއްވާލަންދެން އަޒްކާ ބަލަހައްޓައިގެން ހުރިއިރު އެތައް ބައެއްގެ ނަޒަރު ހުރީ އޭނާއަށް ހުއްޓިފައެވެ. އެހެންކަމުން އޭނާ ޖެހިގެން ހުރި ފިހާރައަށް ދެމިގަތެވެ.\n"އަހަރެން ބޭރަށް ނިކުތީ ކޮންމެހެން މާހިލް ހުރި ތަނަށް ދާކަށް ނޫން. އަހަރެން އީވްމެން ގެއަށް ދަނިކޮށް މާހިލް ފެނުނީ އެތަނުގައި ހުއްޓަ. އަހަރެންނަށް އިނގޭ ތަނެއްގަ ނުބައި ކަމެއް ކުރަންޏަ ކުރާނީ މާހިލްކަން" މާހިލްގެ އަތުގައި ހިފައިގެން ކޮޓަރިއަށް ވަންނަމުން ނައިޝީ ވާހަކަދެއްކިއެވެ. ނައިޝީގެ އަޑުގައި ހަރުކަށިކަމެއް ވިޔަސް ރާގުގައިވާ ލޯތްބާ ރަޙްމާ ޙަމްދަރުދީ މާހިލްއަށް ފާހަގަވިއެވެ. އޭނާ އެއް ތުންފަތުން ހީލައިގެން ހުރިއިރު ނަޒަރު ހުއްޓިފައިހުރީ ނައިޝީގެ މޫނަށެވެ.\n"ކިހިނެއްވީ މިހާރު؟ އަދިވެސް މާހިލް ކައިރިއަށް ހިނިތަ އަންނަނީ" ނައިޝީ ބުނެލިއެވެ. މާހިލް އެނދުގައި ބޭންދުމަށްފަހު ފެންޖަގުން ފެން ތައްޓެއް އަޅާފައި ދިއްކޮށްލިއެވެ.\n"ކީއްކުރަން ތިއައީ؟ އަހަރެން އުޅޭ ނޫޅޭ ގޮތް ބަލަން އިޝީއަކަށް ނުޖެހޭނެ. އަހަރެންވެސް އުނދަގުލެއް ނުކުރަމެއްނު" މާހިލް ބުނެލިއެވެ. ނައިޝީއަށް ބުނާނެ އެއްޗެއް ނޭނގުނެވެ.\n"އަހަރެ... އަހަރެން މިއައީ މާހިލްއަށް ޖަވާބެއްދޭން" ދެއަތް ދެއަތާ މޮޑެމުންދިޔަ ނައިޝީ ބުނެލިއެވެ.\n"ޖަވާބެއް ދީފީމެއްނު. ހަނދާނެއްނެތް ދޯ" މާހިލް ބުނެލިއެވެ.\n"އަހަރެން މާހިލްގެ މީހަކަށްވާން ތައްޔާރު. އެކަމަކު އެބައޮތް ޝަރުތެއް" ނައިޝީ ބުނެލިއެވެ. މާހިލްގެ ދެލޯ ވިދައިގަތެވެ. އޭނާ ކޮޅަށް ތެދުވެ ނައިޝީގެ މޫނުގެ ދެފަރާތުގައި ހިފަހައްޓާލިއެވެ.\n"މާހިލްގެ ތި އުޅުން ބަދަލުކުރޭ. ޒިންމާދާރު ވަޒީފާއަކަށްދޭ. އަހަރެން ހިތްހަމަޖެހޭކަހަލަ މީހަކަށްވޭ. ދެން އާދޭ އަހަރެން ކައިރިއަށް. އޭރުން އަހަރެން ނާހިދް ކައިރިން މިނިވަންވެގެން މާހިލްގެ މީހަކަށް ވާނަން" ނައިޝީ ބުނެލިއެވެ.\n"އަހަރެން އިޝީއަށްޓަކައި ތި ހުރިހާ ކަމެއް ކުރާނަން" އޭނާ ނައިޝީގެ ކޮލުގައި ބޮސްދިނެވެ. ތުންފަތުގައި ބޮސްދިނެވެ.\nނައިޝީ މާހިލްގެ ދެއަތުގެ ތެރޭގައި ގައިދުވެފައި ހުރިއިރު އޭނާގެ ދެލޮލުގައި ނުތަނަވަސްކަމެއް ވިއެވެ. އަމިއްލަ އެދުމެއް ފުއްދުމަށްޓަކައި އޭނާ މީހެއްގެ ދިރިއުޅުމަށް ވަދެގަތްއިރު ނިކުމެދާނެ ނަތީޖާއަކާމެދު ކުޑަކޮށްވެސް ވިސްނާނުލައެވެ.\nޖެހިގެން އައީ އޮފްދުވަހަށް ވުމުން ނައިޝީ އީވްއާ ބައްދަލުކުރިއެވެ. ދެ އެކުވެރިން ހަފްތާބަންދުގައި ވިލިމާލެއަށް ދިޔައީ އެކީގައި ވަގުތުކޮޅެއް ހޭދަކޮށްލުމަށެވެ. މެންދުރުފަހު އޮތް ފެރީއެއްގައި ދެ އެކުވެރިން ޓާމިނަލް ކައިރީގައި ހުރި ފިހާރައަކުން ބޭނުންވާ އެއްޗެހި ގަނެގެން މިސްރާބުޖެހީ ބީޗާ ދިމާލަށެވެ.\nމީހުން މަދު ދިމާ ބަލާފައި އަތުގައި އޮތް މެޓު އަޅާލުމަށްފަހު އޭގެ މަތީގައި އީޝަމް ބޭންދިއެވެ. އަދި ދަބަހުން ނެގި ޔޯގަޓް ތަށި ކަނޑާލުމަށްފަހު އީޝަމްއަށް ކާންދޭން ފެށިއެވެ.\n"މަގޭ ހިތަށްއަރާ އީވްއަށް ތިގޮތަށް މޫނުއަޅައިގެން އުޅެވޭކަމޭ" އެއްފަރާތުން ފަސްގަނޑު މަތީގައި އިށިން ނައިޝީ އަހައިލިއެވެ.\n"ފުރަތަމަކޮޅު ވަރަށް އުނދަގުވި. މިހާރު އޯކޭ. މިހާރު މި ނާޅާ ހުރީމަ ހީވަނީ ގަޔަށް އެއްޗެއްނުލާ ހުރެވޭހެން" އީވް ޖަވާބުދިނެވެ.\n"ތިއެއްނޫނޭ.. ދެކުދިންގެ ލައިފް މިހާރު ކިހިނެއް؟ އަދިވެސް ބޭބީއެއް ހޯދާކަށްނޫޅެންދޯ" އީވް އަހައިލިއެވެ.\n"ކުރިން ނޫޅެން. އެކަމަކު މިހާރު އެބައުޅެން. މިދުވަސްކޮޅު އެހާ ރަނގަޅެއްނޫން. ނާހިދް ހުންނަނީ ކޮންމެސްކަމަކާ ކަޓާފަ" ނައިޝީ ވާހަކަދެއްކިއެވެ.\n"ތިހެންބުނީމަ މި ހަނދާންވީ. ކުރީދުވަހެއްގަ އިންމަ އާ ނާހިދް ވަރަށް ސީރިޔަސް ވާހަކައެއްގަ ތިއްބަ މަށަށް ދެވެނީ. ކޮންމެސްކަމެއް ނާހިދަށް ވެގެންއުޅެނީ. ނާހިދް ބުނި އަޑު އިވުނު ހަލާކުވެފައިވާ ހިތަކުން އެހެން ހިތަކަށް ލޯބިދެވިދާނެހޭ ކަންނޭނގެ. ރަނގަޅަކަށް އަޑެއްނީވުނު. އަނެއްކާ އިޝީއަށް ނާހިދް ރަނގަޅުތަ؟" އީވް ވާހަކަދެއްކިއެވެ.\n"ނާހިދް ވަރަށް ރަނގަޅު. ވަރަށް ވަގުތުދޭ. ދެމީހުން ކުޑަ ޗުއްޓީއަކަށް ފުރަން އުޅެނިކޮށް މަންމަ ބަލިވެގެން ގެނައީ. ނާހިދް ބުނި އޭނަ ކުޑަކޮށް ބައްޔޭ" ނައިޝީ އޮޅުންފިލުވައިދިނެވެ.\n"އަދި ކުރިން ދުވަހަކު ވަރަށް މަޖާކަމެއް ނާހިދް ކުރިއެއްނު. އިޝީއަކަށް ކިޔައެއްނުދޭތަ؟ އަހަރެން ހުރީ ހަމަ ޚައިރާންވެފަ" އީވް ވާހަކަދެއްކިއެވެ.\n"އަނެއްކާ ކީއްކުރީ އެސޮރު" ނައިޝީ އަހައިލިއެވެ.\n"ވަރަށް ހެދިލައިގެ ހުރީ. މަ އީއްކޮ ގޮވައިގެން ރަސްފަންނަށް ދިޔަ ދުވަހެއް. ސައިކަލުގައި އައިސް މަޑުކޮށްލާފައި އިރުކޮޅަކުން މޫދަށް ފުންމާލައިފި. ވަރަށް ގޮވިން. ހީވަނީ ކަމަކާ ވަރަށް ހާޓްވެފަ ހުރިހެން" އީވް ވާހަކަދައްކަމުން ދިޔައިރު ނައިޝީގެ މޫނުމަތީގެ ކުލަވަރު ބަދަލުވަމުން ދިޔައެވެ.\n"އެކަނިތަ ހުރީ؟" ނައިޝީ އަހައިލިއެވެ.\n"އާނ އިތުރުމީހަކު ނެތް ފެންނާކަށް. ވަރަށް ގިނަ މީހުން ބަލަންވެސް ތިބި" އީވް ވާހަކަދެއްކިއެވެ.\n"ތިވާނީ އޮފީސް ކުއްޖެއްގެ ބާތްޑޭ ފާހަގަކުރަން ކަމަށް. ނާހިދް ބުންޏޭ" ހީލަމުން ނައިޝީ ބުންޏެވެ. ނަމަވެސް އޭނާ ހިތުގައި ޝައްކުތަކެއް އުފެދުނެވެ. ނާހިދް ކަންތައްގަނޑެއް ސިއްރުކުރާކަން އޭނާއަށް ޔަޤީންވިއެވެ.\n"އަހަރެން އީވް ކައިރީގައި ވަރަށް ބޮޑު ވާހަކައެއް ބުނަން ބޭނުން" ނައިޝީ އީވްއަށް ބަލައިލިއެވެ.


"Nazaahatheri" Majilis ge raeesaka hiyaanaatheri e? – adduLIVE\nރިޕޯޓް މަޖްލިސް ރައީސް\n"ނަޒާހަތްތެރި" މަޖިލީހުގެ ރައީސަކަށް ޚިޔާނާތްތެރިއެއް؟\n1 May 25, 2019, 09:53\nހަސަން އަފީފާއި ރައީސުލްޖުމްހޫރިއްޔާ ސަލާމް ކުރައްވަނީ -- ފޮޓޯ / ވަން އޮންލައިން\nރިޔާސީ އިންތިޚާބުގެ ކެމްޕެއިންގައި އެމްޑީޕީ އާއި ގުޅިފައިވާ އިއްތިހާދުން ވިއްކަމުން ދިޔައީ އިންސާފު ގާއިމް ކޮށްދޭނެ ވާހަކައެވެ.\nވަޒީފާ ގެއްލުނު ފަރާތްތަކަށް އަލުން ވަޒީފާ އިޔާދަ ކޮށްދޭނެ ވާހަކައެވެ. މި ވާހަކަތައް ރައްޔިތުން ގާތު ވިއްކަމުން ދިޔައިރު ރައްޔިތުން މިކަމަށް އިތުބާރުކޮށް ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިހަށް ރާއްޖޭގެ ވެރިކަން ހަވާލު ކުރެއްވިއެވެ.\nވެރިިކަމަށް ހަތަރު ވަރަކަށް މަސްވީ ފަހުން ދެން ބޯމަތިވީ ރައްޔިތުން މަޖިލިސް އިންތިޚާބެވެ. އެ އިންތިޚާބުގައި ވިއްކީ މުޅިން ތަފާތު އެއްޗެކެވެ. އެއީ ނަޒާހާތްތެރި މަޖިލީހެއް ގާއިމް ކޮށްދޭނެ ވާހަކައެވެ. އެކަމަށްވެސް ރައްޔިތުން އާނ ބަސް ބުނެ މިހާތަނަށް ރާއްޖޭގެ ބަރުލަމާނީ ހަޔާތުގައި ޕާޓީއަކަށް ދުވަހަކުވެސް ލިބިފައި ނުވާ ވަރުގެ ސުޕަރ މެޖޯރިޓީއެއް ސަރުކާރު ހިންގާ މައިޕާޓީ އެމްޑީޕީއަށް ރައްޔިތުން ދިނެވެ.\nމަޖިލިސް އިންތިޚާބު ނިމި 19 ވަނަ މަޖިލިސް ހުވާ ކުރުމަށް މިއޮތީ ވަގުތު ކުޑަތަންވެފައެވެ. މި މަހުގެ 28 ވަނަ ދުވަހު 19 ވަނަ މަޖިލީހަށް އިންތިޚާބުވެ ވަޑައިގެންނެވި "ޢިއްޒަތްތެރި މެންބަރުން" ހުވާ ކުރައްވާނެއެވެ.\nއެ ޖަލްސާގައި މަޖިލީހުގެ ރިޔާސަތަށް ނުވަތަ މަޖިލީހުގެ ރައީސާއި ނާއިބު ރައީސް އިންތިޚާބު ކުރުން އޮންނާނެއެވެ. ޤައުމުގެ ތިންވަނަ ބާރުގެ ރައީސާއި ނާއިބު ރައީސް ކަމަށް ގިނަ ބަޔަކު މިވަނީ ޝަޢުގުވެރިކަން ފާޅުކޮށްފައެވެ. މަޖިލީހުގެ ރައީސަކަށް ޝަޢުގުވެރިިކަން ފާޅުކުރައްވާފައިވާ ގިނަ މެންބަރުންނަކީ ސަރުކާރު ހިންގާ މައިޕާޓީ އެމްޑީޕީގެ މެންބަރުންނެވެ.\nމަޖިލީހުގެ ރައީސްކަމަށް ވިލިފުށި ދާއިރާގެ މެމްބަރު ހަސަން އަފީފުގެ އިތުރުން ހިތަދޫ އުތުރު ދާއިރާގެ މެމްބަރު މުހައްމަދު އަސްލަމާއި ކާށިދޫ ދާއިރާގެ މެންބަރު ޢަބްދުﷲ ޖާބިރާއި މީދޫ ދާއިރާގެ މެންބަރު ރޮޒައިނާ އާދަމާއި މަރަދޫ ދާއިރާގެ މެންބަރު އިބްރާހިމް ޝަރީފާއި މެދު ހެންވޭރު ދާއިރާގެ މެންބަރު އަލީ އާޒިމް ވަނީ ޝައުގުވެރިކަން ފާޅުކުރައްވާފައެވެ. މި ބޭފުޅުންގެ ތެރެއިން ރައީސްކަމަށް އެންމެ ވާދަކުރައްވަނީ އަފީފާއި އަސްލަމްއެވެ.\nމި ހުރިހާ ބޭފުޅުންގެ ތެރެއިންވެސް އެންމެން އިންތިޒާރު ކުރަމުން ދިޔައީ ރައީސުލްޖުމްހޫރިއްޔާ އިބްރާޙީމް މުޙައްމަދު ޞާލިޙު ތާޢީދު ކުރައްވާނެ ބޭފުޅަކަށެވެ. ދާދިފަހުން މަޖިލީހުގެ ރައީސް ދެއްވި ތަރާވީހެއްގައި ބައިވެރިވެވަޑައިގަތުމަށްފަހު ނޫސްވެރިންނާ ބައްދަލުކުރައްވާ ވާހަކަފުޅުދައްކަވަމުން ރައީސް ޞާލިޙު ވިދާޅުވީ މަޖިލީހުގެ ރައީސަކަށް އެންމެ އެކަށީގެންވާ ބޭފުޅަކީ ވިލިފުށީ ދާއިރާގެ އިންތިޚާބީ މެންބަރު ޙަޞަން އަފީފު ކަމަށެވެ.\n"އަޅުގަނޑު ގަބޫލުކުރާ ގޮތުގައި އަޅުގަނޑު މި ހުރި ހައިސިއްޔަތުން އަޅުގަނޑު ވަކި މީހެއްގެ ނަނމެއް ޕަބްލިކްގައި ބުނުމަކީ ރަނގަޅު ކަމެއް ނޫން، އަޅުގަނޑަށް ހަސަން އަފީފްގެ މަސައްކަތް ހުރީ ފެނިފަ، އަޅުގަނޑަށް އަސްލަމާއެކީގައި ވެސް މަސައްކަތް ކުރެވިފައި އެބަހުރި، އަޅުގަނޑު ގަބޫލުކުރާ ގޮތުގައި ހަސަން އަފީފަކީ މިކަމަށް އެންމެ އެކަށީގެންވާ ބޭފުޅާ،"\nރައީސް ވިދާޅުވި އެވެ.\nރައީސުލްޖުމްހޫރިއްޔާ މިފަދައިން ވިދާޅުވާނެ ކަމަކަށް އެމްޑީޕީއަށް ސަޕޯޓުކުރާ މެންބަރުން ހީވެސް ނުކުރެއެވެ. ގިނަބަޔަކު ހީކޮށްގެން ތިބީ ރައީސް ޞާލިހުވެސް ތާޢީދު ކުރައްވާނީ އެބޭފުޅެއްގެ ނަން ރައީސް މުޙައްމަދު ނަޝީދު އެންޑޯޒު ކުރައްވާފައިވާ ހިތަދޫ އުތުރު ދާއިރާގެ މެންބަރު މުޙައްމަދު އަސްލަމް ކަމަށެވެ.\nކޮންމެއަކަސް މި ދެންނެވި ހުރިހާ ބޭފުޅުންވެސް މަޖިލީހަށް އިިންތިޚާބުވެ ވަޑައިގަތީ ކުރިންވެސް ދެންނެވި ގޮތަށް ނަޒާހާތްތެރި މަޖިލީހެއް އުފައްދަވާ ދެއްވާނެ ކަމުގެ ޔަގީންކަން ދިވެހި ރައްޔިތުންނަށް ދީގެންނެވެ. މަޖިލީހުގެ މެންބަރުން ނަޒާހާތްތެރިވާއިރު މަޖިލީހުގެ ރައީސަކަށް އިންނަވާ ބޭފުޅަކީ އަދި މާ ބޮޑަށްވެސް ނަޒާހާތްތެރި ފަސްބައިގައި އެއްވެސް ކިލަނބު ކަމެއް ނެތް ބޭފުޅަކަށް ވާންޖެހޭނެ ކަމަށް ގިނަބަޔަކު ގަބޫލުކުރެއެވެ.\n"އަޅުގަނޑުމެން އެންމެން އައީ މަޖިލީހަށް ނަޒާހާތްތެރިވާނެ ކަމަށް ރައްޔިތުން ގާތުގައި ވަޢުދު ވަމުން. ނަޒާހާތްތެރި މަޖިލީހެއް ގާއިމް ކޮށްދީ ކަޅު ފައިސާއާ ރިޝްވަތުގެ ހުތުރު ޢަމަލުގައި ނުޖެހޭނެ ކަމަށް ބުނަމުން. އަދި އެހާމެ ދުވަހަކުވެސް ރައްޔިތުންގެ ފައިސާއަށް ޚިޔާނާތްތެރި ނުވާނެ ކަމަށް އަހުދުވިން ވަޢުދުވިން،"\nނަން ހާމަކުރަން ބޭނުން ނުވާ މާލޭގެ ދާއިރާއަކަށް މިފަހަރު އިންތިޚާބުވި މެންބަރަކު އައްޑޫލައިވްއަށް ވިދާޅުވިއެވެ.\nމި ސުވާލު ރައްޔިތުން ކުރަމުން މިދަނީ ރައީސް ޞާލިޙު މަޖިލީހުގެ ރައީސަކަށް އެންމެ އެކަށީގެންވާ ބޭފުޅަކީ އަފީފު ކަމަށް ވިދާޅުވި ހިސާބުންނެވެ. ރައްޔިތުންގެ ތެރެއިން ބަޔަކު ވަނީ އަފީފުގެ "ފަތިފުއް ނިކަން ރަނގަޅަށް ހާވާލުމަށްފަހު" އެހެން ރައްޔިތުންނާއި ހިއްސާ ކޮށްފައެވެ.\nބްލޫ ލެގޫން އިންވެސްޓުމަންޓްސް ޕްރައިވެޓު ލިމިޓެޑް ކިޔާ ކުންފުންޏެއް އަޑުއެހީމު ހެއްޔެވެ. އެ ކުންފުނީގެ ހިއްސާދާރުންތަކެއް އެ ކުންފުނީގެ ފައިސާތަކަކަށް ޚިޔާނާތްތެރިވި ވާހަކަ އަޑުއެހީމު ހެއްޔެވެ. މަޑޫގަލި ރިސޯޓު އެންޑް ސްޕަރގެ މުވައްޒަފުންނަށް ސަރވިސް ޗާޖު ނުދޭ ވާހަކަ އަޑުއެހީމު ހެއްޔެވެ. މި ހުރިހާ ކަމެއްގައި މަޖިލީހުގެ ރައީސަށް އެންމެ އެކަށީގެންވާ އަފީފުގެ އަތްޕުޅުވެއެވެ. އަދި މި މައްސަލަތަކުގައި އަފީފާއި އެ ކުންފުނީގެ އިތުރު ހިއްސާދާރަކަށް ދަޢުވާ ކޮށްދިނުމަށް އެދި ޕްރޮސިކިއުޓަރ ޖެނެރަލް (ޕީޖީ) އޮފީހުގައި ފުލުހުން ވަނީ 2013 ވަނަ އަހަރުގެ ޖޫން މަހުގެ 27ވަނަ ދުވަހު އެދިފައެވެ.\nމި ޖަރީމާ ހިނގާދިޔަ ގޮތް ބެލިއިރު އަފީފުވެސް އެ ކުންފުންޏަކަށް ހިއްސާވާ ބްލޫ ލެގޫނުން ހިންގަމުން ދިޔަ މަޑޫގަލި މުވައްޒަފުންނަށް ދޭންޖެހޭ 10 ޕަސެންޓުގެ ސަރވިސް ޗާޖު ނެގުމަށްފަހުވެސް ލިޔެކިއުންތަކުގައި ސަރވިސް ޗާޖު ނުނަގާ ކަމަށް ހަދައި، މުވައްޒަފުންނަށް އޮޅުވާލައި ސަރވިސް ޗާޖުގެ ގޮތުގައި ކޮންޓްރެކްޓަރުންގެ އަތުން ނެގި ފައިސާ ކުންފުނި ހިންގަން ތިބި ފަރާތުން ބޭނުންކޮށް އެއަށް ޚިޔާނާތްތެރިވެފައިވާކަން ވަނީ ފާހަގަކުރެވިފައެވެ.\nމީގެއިތުރުން މި ކުންފުނީގެ ތިން ހިއްސާދާރުންގެ ތެރެއިން އެއް ހިއްސާދާރަށް އެނގުމެއް ނެތި ބޭންކެއްގައި މަޑޫގަލި ރިސޯޓު މަރާމާތުކުރުމުގެ ނަމުގައި ލޯނު ނެގުމަށްފަހު ޓޫރިޒަމް މިނިސްޓްރީން އެ ރިސޯޓު މޯގޭޖު ކުރުމަށްފަހު ބްލޫ ލެގޫންސްގެ އެހެން ހިއްސާދާރަކާއި ހަސަން އަފީފުވެގެން އެހެން ކުންފުންޏެއް ހަދައި އެ ކުންފުނީގެ ދަށުން ރިސޯޓެއްގެ ގޮތުގައި ތަރައްގީ ކުރަމުންދާ ނ.ރާފުށީގެ ކުލި ދެއްކުމަށް މަޑޫގަލި ރިސޯޓު މަރާމާތު ކުރުމަށް ކަމަށްބުނެ ނަގާފައިވާ ލޯނު ވަނީ ބޭނުން ކޮށްފައެވެ. މިއީ މަޖިލިސް ރައީސަކަށް އެންމެ އެކަށީގެންވާ ބޭފުޅާގެ ފަރާތުން ފެނިވަޑައިގެންފައިވާ އަދި ގިނަބަޔަކަށް އެނގޭ ޚިޔާނާތެކެވެ.\nރައްޔިތުން ގާތު ނަޒާހާތްތެރިވާނެ ކަމަށް ވަޢުދުވެވަޑައިގެންނެވިއިރު ރައްޔިތުންގެ ޚަޒާނާއަށް ލާންޖެހޭ ފައިސާތައް ނުލާ އަފީފާއި އޭނާގެ ހިއްސާ އޮންނަ ކުންފުނިތަކުން ވަނީ މަކަރާއި ޙީލަތް ހަދާފައެވެ. އޭނާގެ ހިއްސާ އޮންނަ ކުންފުނިތަކުން ދަޢުލަތަށް ދައްކަންޖެހޭ ޓެކްސް ނުދައްކާ އޮތުމުން އެތައް މިލިއަން ޑޮލަރަކުން ވަނީ ދަޢުލަތަށް ޓެކްސް ދެއްކުމަށް ސިވިލް ކޯޓުން ހުކުމްވެސް ކޮށްފައެވެ.\nމިދިޔަ މަހުގެ އަށްވަނަ ދުވަހު ސިވިލް ކޯޓުން ކޮށްފައިވާ ހުކުމެއްގައި ބުނެފައިވަނީ ބްލޫ ލެގޫން އިންވެސްޓުމަންޓަކީ 2011 ވަނަ އަހަރުގެ އޮކްޓޫބަރު މަހުގެ ދެވަނަ ދުވަހު މޯލްޑިވްސް އިންލެންޑް ރެވެނިއު އޮތޯރިޓީގައި ޓެކުހަށް ރަޖިސްޓްރީ ކޮށްފައިވާ ކުންފުންޏެއް ކަމަށެވެ. ނަމަވެސް މިއަހަރުގެ އޭޕްރީލް މަހުގެ އަށްވަނަ ދުވަހާއި ހަމައަށް ޖީއެސްޓީގެ ގޮތުގައި އަށްޑިހަ ތިންހާހަށްވުރެ ގިނަ ޑޮލަރާއި ކަނޑައެޅިފައިވާ ތާރީޚަށް ޓެކްސް ދައްކާފައި ނުވާތީ ޖޫރިމަނާގެ ގޮތުގައި އަރާފައިވާ ފަސްދޮޅަސް އެއްހާހަށްވުރެ ގިނަ ޑޮލަރާއި ޤާނޫނާއި އެއްގޮތަށް ޓެކްސް ބަޔާން ހުށަހަޅާފައި ނުވާތީ ޖޫރިމަނާގެ ގޮތުގައި އަރާފައިވާ އަށްޑިހަ ހަހާށްވުރެ ގިނަ ޑޮލަރާއި އެކު މުޅި ޖުމްލަ އެއްލައްކަ ސާޅީސްފަސްހާހަށް ވުރެ ގިނަ ޑޮލަރު އަށްމަސް ދުވަހުގެ ތެރޭގައި މީރާއަށް ދެއްކުމަށް ޙުކުމް ކުރާ ކަމަށެވެ.\nމިދިޔަ އަހަރުގެ މެއި މަހުގެ ތެރޭގައިވެސް 12 މިލިއަނަށްވުރެ ގިނަ ޑޮލަރު މީރާއަށް ދެއްކުމަށް އަފީފު ހިއްސާވާ ކުންފުންޏަކަށް ހުކުމް ކޮށްފައިވާއިރު 2017 ވަނަ އަހަރުގެ ތެރޭގައި ތިން މިލިއަނަށްވުރެ ގިނަ ޑޮލަރު އަފީފު ހިއްސާވާ ކުންފުންޏަކަށް ދެއްކުމަށް ސިވިލް ކޯޓުން ވަނީ ޙުކުމް ކޮށްފައެވެ.\nދެން ކޮންމެ ފަރާތަކުންވެސް ބުނާނީ އެއީ ކުންފުންޏެއް ކަމަށެވެ. ކުންފުނީގައި ހިއްސާދާރުން ތިބޭ ވާހަކައެވެ. އެއީ އެބޭފުޅެއް އެކަނި ދައްކަންޖެހޭ ފައިސާއެއް ނޫން ކަމަށެވެ. އެހެންކަމަށްވާނަމަ އަފީފު ހިއްސާވާ ކުންފުނިތަކުން ހިންގާފައިވާ ޖަރީމާތައް ހިންގިއިރު އެ ކުންފުނީގައި އަފީފު ހުންނެވީ ކީއްވެގެންތޯ މިއަދު ރައްޔިތުން ސުވާލު އުފައްދައެވެ.\nމިހާ ގިނަ ޢަދަދެއްގެ ފައިސާއަށް ޚިޔާނާތްތެރިވެފައިވާ ބޭފުޅަކަށް ޤައުމުގެ ތިންވަނަ ބާރަށް ޚިޔާނާތް ނުވެވި އަމާނާތްތެރި ކަމާއި އެކުގައި އެ މަޤާމު އަދާ ކުރެވިދާނެ ކަމާއި މެދު މިއަދު އެބަ ސުވާލު އުފެދެއެވެ.\nމިފަދަ ބޭފުޅަކު ރައްޔިތުންގެ މަޖިލީހުގެ ރައީސަކަށް ގެނެސްގެން ޖޭއެސްސީގެ މެމްބަރަކަށް ބަހައްޓައިގެން ގައުމުގައި އަދުލު އިންސާފު ގާއިމް ކުރެވިދާނެހެއްޔެވެ. ނަޒާހާތްތެރި މަޖްލިސްއެއް އުފެއްދައި ރައްޔިތުންނަށްވީ ވައުދު ފުއްދައިދެވިދާނެ ހެއްޔެވެ. މިއަދު މިއީ 19 ވަނަ މަޖްލިސްއަށް އިންތިހާބުވެފައިވާ ކޮންމެ މެމްބަރަކުވެސް ހިތާއި ހިތުން ކުރަންވީ ސުވާލެވެ.\nރާއްޖޭގެ ރައްޔިތުން ވޯޓުދިނީ އިންސާފު ގާއިމް ކުރާށެވެ. ނަޒާހަތްތެރި މަޖްލިސްއެއް ހޯދައި ގައުމު ހަމަމަގަށް އަޅުވާށެވެ. އެކަމަކު މާޒީގައި ހިޔާނާތްތެރިވެފައިވާ މީހަކަށް ދެން ދެއްކޭނީ ކޮން ނަޒާހަތްތެރިކަމެއް ހެއްޔެވެ؟


ކައުންސިލް އިންތިހާބުގައި ގިނަ އަދަދެއްގެ އަންހެނުން ވާދަކުރުމަށް އެމްއާރުއެމް އިން ގޮވާލައިފި – Haftha\nThu, 23 January, 2020, 7:50 am\nކައުންސިލް އިންތިހާބުގައި ގިނަ އަދަދެއްގެ އަންހެނުން ވާދަކުރުމަށް އެމްއާރުއެމް އިން ގޮވާލައިފި\nއިދާރީ ދާއިރާތައް ލާމަރުކަޒީ އުސޫލުން ހިންގުމުގެ ގާނޫނުގެ ތެރެއިން ކައުންސިލްތަކުގައި އަންހެނުންނަށް ވަކި ނިސްބަތެއް ކަނޑައެޅިގެން ދިއުމުން، ކުރިއަށް އޮތް ލޯކަލް ކައުންސިލް އިންތިހާބުގައި ގިނަ އަދަދެއްގެ އަންހެނުން ވާދަކުރުމަށް ދިވެހިންގެ އިސްލާހީ ހަރަކާތް (އެމްއާރުއެމް) އިން ބުނެފިއެވެ.\nކައުންސިލްތަކަށް ބޮޑެތި ބާރުތަކެއް ދިނުމަށް ހިމަނާފައިވާ ލާމަރުކަޒީ ބިލު ރައްޔިތުންގެ މަޖިލީހުން މިއަދު ފާސްކުރިއިރު އެ ބިލަށް ގެނައި އެންމެ މުހިންމު ބަދަލަކީ ކައުންސިލްތަކުގެ 33 ޕަސެންޓު އަންހެނުންނަށް ދިނުމަށް ހިމަނާފައިވުމެވެ.\nކައުންސިލްތަކުގައި އަންހެނުންނަށް ހާއްސަ ކުރެވިފައިވާ ވަކި ނިސްބަތެއް ކަނޑައެޅިގެން ދިއުމުން ދިވެހި އަންހެނުންނަށް މަރުހަބާ ކިޔާ އެމްއާރުއެމުން މިރޭ ނެރުނު ބަޔާނެއްގައި ބުނީ، ފުރިހަމަ ލާމަރުކަޒީ ނިޒާމެއް ގެނައުމަކީ ކޯލިޝަނުން ވެފައިވާ ވައުދެއް ކަމަށެވެ.\nހާއްސަކޮށް ލާމަރުކަޒީ ގާނޫނުގެ ބިލުގައި އަންހެނުންނަށް ހާއްސަކޮށް 33 ޕަސެންޓް ކަނޑައެޅި ފާސްވެގެންދިއުމަކީ ދިވެހި އަންހެނުން ސިޔާސީ މައިދާނުގައި ހަރަކާތްތެރިވެ ބަސްބުނުމަށް އިތުރު ފުރުސަތު ހޯދައިދިނުމަށް އެޅިގެންދިޔަ ބިންގަލެއް ކަމަށް އެޕާޓީގެ ބަޔާނުގައި ބުނެފައިވެއެވެ.\n“މިބިލު ފާސްވެގެން ދިއުމުގެ މި އުފާވެރި ދުވަހު އެމްއާރުއެމް އިން އުންމީދުކުރަނީ ދިވެހި ރާއްޖޭގެ ސިޔާސީ މައިދާނުގައި ގިނަ އަންހެނުން ބައިވެރިވުމާއި އަދި މުހިންމު ކަންކަން ނިންމުމުގައި އަންހެނުން ކުރީސަފުގައި ފެނިގެންދާނެ ކަމަށެވެ. އެހެންކަމުން، ކުރިއަށް އޮތް ލޯކަލް ކައުންސިލް އިންތިހާބުގައި ގިނަ އަންހެން ބޭފުޅުން ވާދަ ކުރެއްވުމަށް މިޕާޓީން ގޮވާލަމެވެ،” އެމްއާރުއެމްގެ ބަޔާނުގައިވެއެވެ.\nއެމްއާރުއެމްގެ ބަޔާނުގައި އިތުރަށް ވަނީ، ކައުންސިލްތަކުގައި އަންހެނުންނަށް ހާއްސަ ކުރެވިފައިވާ ވަކިނިސްބަތެއް ކަނޑައެޅިގެން ލާމަރުކަޒީ ގާނޫނު މިއަދު ފާސްވެގެން ދިއުމުން އެ މަސައްކަތް ކޮށްދެއްވި ރައްޔިތުންގެ މަޖިލީހުގެ މެންބަރުންނަށް ޝުކުރު އަދާކޮށްފައެވެ.\nއަދި އެމްއާރުއެމް އިން އަބަދުވެސް ސިޔާސީ މައިދާނުގައި އަންހެނުން ހަރަކާތްތެރިވުމަށް ފުރުސަތު ހޯދައިދިނުމަށް މަސައްކަތް ކުރާނެ ކަމަށް ބަޔާނުގައި ބުނެފައިވެއެވެ. އެގޮތުން އެމްއާރުއެމްގެ އަސާސީ ގަވާއިދުގައި އެޕަޓީގެ ހުރިހާ ކޮމެޓީތަކުގައި 50 ޕަސެންޓް އަންހެނުން ތިބެން ޖެހޭނެ ކަމަށް ކަނޑައަޅާފައިވާކަން އެމްއާރުއެމްގެ ބަޔާނުގައި ފާހަގަކޮށްފައިވެއެވެ.\nމިއަދު ފާސްކުރި ލާމަރުކަޒީ ގާނޫނުގައި ބުނެފައިވާ ގޮތުން، އާބާދީގައި 3000 މީހުންނަށްވުރެ މަދު މީހުން ތިބޭ ރަށްރަށުގައި ފަސް ކައުންސިލަރުން އަދި އޭގެ ތެރެއިން ދެ ކައުންސިލަރުންނަކީ އަންހެނުން ކަމަށް ކަނޑައަޅަންޖެހެއެވެ. އަދި އާބާދީގައި 3000 ކައުންސިލަރުންނަށްވުރެ ގިނަވާނަމަ އެރަށެއްހައި ހަތް ކައުންސިލަރުން އަދި އޭގެތެރެއިން ތިން ކައުންސިލަރުންނަކީ އަންހެނުންނަށް ވާންޖެހޭނެ ކަމަށް ބުނެފައިވެއެވެ.


Sul'ha geneveyne hama ekani gothakee Palestine dhaulaިy hedhun: Anbdullah | Mihaaru\nޖޯޑަންގެ އަބްދުﷲ ރަސްގެފާން. --ފޮޓޯ:އޭއެފްޕީ\nސުލްހަ ގެނެވޭނެ ހަމައެކަނި ގޮތަކީ ފަލަސްތީނު ދައުލަތް ހެދުން: އަބްދުﷲ\n30 މެއި 2019 - 10:202comments\nއުރުދުންގެ ރަސްގެފާނު މިމޭރުމުން ވާހަކަ ދެއްކެވީ އެމެރިކާގެ ރައީސް ޑޮނަލްޑް ޓްރަމްޕްގެ އެޑްވައިޒަރު އަދި ދަނބިދަރިކަލުން ޖެރެޑް ކުޝްނާއާ އެކު އުރުދުންގެ ވެރިރަށް އައްމާންގައި ބޭއްވެވި ބައްދަލުވުމެއްގަ އެވެ. ކުޝްނާ އުރުދުންއަށް ވަޑައިގެންނެވީ އަންނަ ޖޫން މަހު ފަހުކޮޅު ބަހްރައިންގައި ބާއްވަން އެމެރިކާއިން ރާވާފައިވާ ބައްދަލުވުމަށް ތާއީދު ހޯދުމަށެވެ.\nއެމެރިކާގެ ރިޔާސީ ގަނޑުވަރު ވައިޓްހައުސް އިން ނެރުނު ބަޔާނެއްގައި ބުނީ ބަހްރައިންގައި ބާއްވަން އުޅެނީ ފަލަސްތީނު މީހުންނަށް އެހީވުމުގެ ބައްދަލުވުމެއް ކަމަށެވެ.\nކުޝްނާއާ އެކު ބޭއްވެވި ބައްދަލުވުމުގައި އަބްދުﷲ ވިދާޅުވީ ފަލަސްތީނުގެ ދައުލަތް އުފައްފަދަން ޖެހޭނީ 1967 ވަނަ އަހަރު ކުރި ހަނގުރާމައިގައި އިޒްރޭލުން ހިފި ބިންތައް އެ ދައުލަތަށް ލިބޭ ގޮތަށް އަދި ގުދުސަކީ އެ ދައުލަތުގެ ވެރިރަށް ކަމަށް ހަމަޖައްސައިގެން ކަމަށެވެ.\nއެކަމަކު އެމެރިކާގެ ވެރިކަމަށް ޓްރަމްޕް ވަޑައިގެން އޭނާ ނިންމަވާފައި ވަނީ ގުދުސަކީ އިޒްރޭލުގެ ވެރިރަށް ކަމަށް ބަލައިގަންނާށެވެ. އިޒްރޭލުގައިވާ އެމެރިކާގެ އެމްބަސީ ގުދުސަށް ބަދަލުކުރަން ނިންމީ ވެސް އެ ސިޔާސަތުގެ ދަށުންނެވެ.\nފަލަސްތީނާއި އިޒްރޭލު މައްސަލަ ހައްލުކުރަން އެމެރިކާ ސަރުކާރުން ރާވާފައިވާ ރޭވުމުގެ ބައެއް ބަހްރައިންގައި ބާއްވާ ބައްދަލުވުމުގައި ކުޝްނާ ހާމަކުރައްވާނެ އެވެ. އެމެރިކާގެ ޕްލޭންގެ ސަބަބުން ފަލަސްތީނު ދައުލަތް އުފެއްދުމަށް ކުރާ މަސައްކަތަށް ހުރަސް އެޅިދާނެ ކަމުގެ ކަންބޮޑުވުން އުރުދުން އިން ވަނީ ފާޅުކޮށްފަ އެވެ.\nއިތުރު ލިޔުންތައް މެދު އިރުމަތި ފަލަސްތީން ފަލަސްތީން ދައުލަތް ރަސްގެފާނު އަބުދުﷲ2އެމެރިކާ ރައީސް ޑޮނަލްޑް ޓްރަމްޕް


އަޅުގަނޑު އެވެރިންގެ ރިޕޯޓުގެ ޒަރިއްޔާއިން ވިސްނައިދިނުމަށް ބޭނުންވަނީ ހަމަ އެންމެ ކަމެކެވެ. ފައިސާ ނެތިގެން އެއްކަމެއްވެސް ރަނގަޅަށް ނުވާ ވާހަކައެވެ. ހައްލަކީ ކޮބައިކަމެއް ނޭނގެ އެވެ. ދައުލަތުގެ ބަޖެޓުގައި ފައިސާ ނެތިގެން ނުވާ ކަމަކީ ރައްޔިތުންނަށް ދޭން ޖެހޭ ހިދުމަތްތަށް ނުދެވުމެވެ. ނަމަވެސް\nއެވެރިންގެ ރިޕޯޓު: ފައިސާ ނެތީ ރައްޔިތުންނަށް ދޭން\nހިތާދޫ އޮންލައިން | 16 ޖޫން 2014\nއަޅުގަނޑު އެވެރިންގެ ރިޕޯޓުގެ ޒަރިއްޔާއިން ވިސްނައިދިނުމަށް ބޭނުންވަނީ ހަމަ އެންމެ ކަމެކެވެ. ފައިސާ ނެތިގެން އެއްކަމެއްވެސް ރަނގަޅަށް ނުވާ ވާހަކައެވެ. ހައްލަކީ ކޮބައިކަމެއް ނޭނގެ އެވެ. ދައުލަތުގެ ބަޖެޓުގައި ފައިސާ ނެތިގެން ނުވާ ކަމަކީ ރައްޔިތުންނަށް ދޭން ޖެހޭ ހިދުމަތްތަށް ނުދެވުމެވެ.\nނަމަވެސް އިންތިހާއަށް ސިޔާސީ މަޤާމުތައް އިތުރު ކުރައްވާ ރާއްޖޭން ބޭރަށް ރައީސް އާއި ނާއިބު ރައީސް އާއި ވަޒީރުންނާއި ސަރުކާރުގެ އިސް މަޤާމުތަކުގައި ތިއްބަވާ ބޭފުޅުން ވަޑައިގަންނަވައެވެ. ފައިސާވެސް ހުރެއެވެ. އެހަރަދު ބަރަދު ބަލަހައްޓަނީ ދައުލަތުގެ ބަޖެޓުންނެވެ. އެހެންނަމަވެސް ބަޖެޓުގައި ފައިސާ ނެތިގެން މިނިސްޓްރީ ތަކެއް ނުހިނގައެވެ. އެންމެބޮޑު ޚިދުމަތެއް ހޯދަންޖެހޭ އެއްތަނަކީ ހެލްތު މިނިސްޓްރީއެވެ. އެ މިނިސްޓްރީގެ މިނިސްޓަރ މަރްޔަމް ޝަކީލާ ވިދާޅުވެ ލައްވަނީ ސިއްޙީމަރުކަޒުތަކާއި އެމްބިއުލާންސްތަށްވެސް މަރާމާތު ނުކުރެވި ވަނީ ފައިސާ ނެތިގެންނެވެ. ބޭނުންވާ ފަންނީ މީހުންނާއި ޑޮކްޓަރުންނާއި ޒަމާނީ އާލާތްތަކާއި، މެޝިނަރީޒްވެސް ނުހޯދެނީ ފައިސާ ނެތުމުގެސަބަބުންނެވެ.\nގިނަ ބާވަތް ބާވަތުގެ ބޭސް ވެސް ނެތީ ފައިސާ ނެތިގެންނެވެ. މިނިސްޓަރ ޑރ. މަރިޔަމް ޝަކީލާއާއި އެކަމަނާގެ މުއައްޒަފުން ކިތަންމެ ބުރަކޮށް ސިއްހީ ދާއިރާ ފުޅާ ކުރެއްވުމަށް ކަރުދާހުގައިމަސައްކަތް ކުރެއްސެވިޔަސް ކުލަ ޖެހޭކަށް ނެތެވެ. ފައިސާ ނެތިގެންނެވެ.\nމިއީ ވަރަށް އަޖައިބު ކުރަނިވި ވާހަކައެކެވެ. ފައިސާ ނެތީ ހެލްތް މިނިސްޓްރީ އަށެވެ. ވާލްޑް ކަޕް ބަލާލަން ސްކްރީންތައް ބަހައްޓަން ފައިސާ ހުރެއެވެ. އެސްޓީއޯއިން ތައްޔާރުކޮށްފައިވާ އުސްފަސްގަނޑުގެ އިންތިޒާމުތަކަށް ހާހުން ފައިސާ ހަރަދު ކުރެވިއްޖެއެވެ.\nއޭއެފްސީ ކަޕަށް އެހާމެ ގިނަ ފައިސާ ހުއްޓެވެ. ވޯލްޑްކަޕް ދެއްކުމަށް ޤާނޫނުގެ ބޭރުން ދައުލަތުގެ މީޑިއާ ޓީވީއެމްއިން މިލިއަނުން ހަރަދުކުރަންވެސް ފައިސާ އެބަހުއްޓެވެ. ޤައުމީ ޓީމަށްވެސް ލައްކައިން ފައިސާ ދެވުނެވެ. ވަޒީރުން ކުއްތާތައް ބައްލަވައިގަތުމަށް އަދި އެއަރޕޯޓްތައް ބައްލަވާލެއްވުމަށް ފައިސާ އެބަހުއްޓެވެ.\nމިނިސްޓަރުންގެ އަރިހުގައި ފިރިކަލުންނާއި އާއިލާ ގެންދެވުމަށް ރަސްމީ ދަތުރުތަކަށް ފައިސާ އެބަހުއްޓެވެ. އިންތިހާއަށް ގިނަ ކޯޑި ނޭޓަރުންނާއި، ޑިރެކްޓަރުން މިނިސްޓްރީތަކަށް އިތުރުކޮށް މުސާރަދޭނެ ފައިސާ އެބަހުއްޓެވެ. ނެތީ ބެޔަސް ނުބެޔަސް ދޭނެ ފައިސާއާއި،ދަނޑުވެރިންނަށް ދޭން ވަޢުދުވި ފައިސާ އާއި، ކޮންމެ އާއިލާއަކަށް ޑޮކްޓަރެއް ނަރުހެއް އަދި ރަށްރަށުގެ ހޮސްޕިޓާ ސިއްހީ މަރުކަޒުތަކަށް ބޭނުންވާ އާލާތްތަށް ހޯދާނެ ފައިސާއެވެ.\nމިހާރު ހީވާގޮތުގައި ކުރީގެ ރަން 30 އަހަރު ފެށުނީއެވެ. ދެންޖެހޭނީ ފުރާނަތައް އަތް މައްޗަށްލައިގެން ތީމުގެ ވަށާ މުގޯޅި އެޅިހެން އެ އުޅުއްވާ ބޭބޭފުޅުންގެ ކާރުކޮޅުތަކުގެ ވަށައިގެން މުގޯޅި އަޅާށެވެ.\nދަންނަވަންތޯއެވެ. ވެރިކަމުގެ އާރާއި ބާރު ލިބިވަޑައިގެންނެވުމުން ކީހާޅެން ފަރިއްސަށް ހައްދަވާ ވެވަޑައިގެންނެވި ވައުދުތައް ހަނދާން ނައްތަވާ ނުލައްވާށެވެ. ރުކަށް އެރި މީހާގެ ނަދުރަށް ނުހައްދަވާށެވެ. މިއީ ހަމަ މަނިކުފާނުގެވެސް ދަރިންނާއި ދަރިންގެ ދަރިން ދިރިއުޅެން އޮތް ޤައުމު ނޫންތޯ އެވެ.\nކޮބާތަ މެނިފެސްޓޯތައް؟ ދެންވެސް ދިވެހިން ވެއްޖެ ހޭއަރާން މިއީ ހަމަ ޚުދުމުޙުތާރު 33 ވަނަ އަހަރު އަދި ރައްޔިތުން ނަށް ލިބޭނީ އަނިޔާ އަވަށް އިމްރާނު ލައްވާ ބަޣާވާތް ކުރޭ ސަލާމަތް ބޭނުމިއްޔާ..\nދޮންކަލޯ ކީއްކުރާނީ ދޯ؟؟؟؟ މިއައީ ހަމަ އެއްކަލަ ރަން 30 އަހަރުގެ އެފިސޯޑެއް....\nމިހާރު މިޤައުމުގެ ސާހިބުންނަކީ ރައްޔިތުން ހޮއްވަވާފަތިއްބެވި މެންބަރުން، ކައުންސިލަރުންނެއްނޫން..\nސާހިބުންނަކީ ލޯން ސްޓާރުން،،،، ގޭންގް ސްޓާރުން... ޑްރަގް ސްޓާރުން... އެމީހުންނަށް ހުރިހާތަނެއްވެސް ފްރީ................


November mahuge import aai export mahchah hingajje | Mihaaru\nމާލޭ ވިޔަފާރި ބަނދަރު: ރާއްޖެ އަށް އެންމެ ގިނައިން މުދާ އެތެރެ ކުރަނީ ޔޫއޭއީ އިން.\nނޮވެމްބަރު މަހުގެ އިމްޕޯޓާއި އެކްސްޕޯޓް މައްޗަށް\n11 ޑިސެމްބަރ 2018 - 10:002comments\nމޯލްޑިވްސް ކަސްޓަމްސް ސާވިސް އިން ބުނީ 2017 ވަނަ އަހަރުގެ ނޮވެމްބަރު މަހު ރާއްޖެ އަށް 3.1 ބިލިއަން ރުފިޔާގެ މުދާ އިމްޕޯޓްކޮށްފައިވާ އިރު މި އަހަރުގެ ނޮވެމްބަރު މަހު 3.3 ބިލިއަން ރުފިޔާގެ މުދާ އިމްޕޯޓްކޮށްފައިވާ ކަމަށެވެ. އެންމެ ގިނައިން ރާއްޖެ އަށް މުދާ އެތެރެކޮށްފައިވަނީ ޔުނައިޓެޑް އަރަބް އެމިރޭޓްސް (ޔޫއޭއީ) އިންނެވެ. އެގޮތުން އިމްޕޯޓް ކުރި މުދަލުގެ 17 ޕަސެންޓަކީ ޔޫއޭއީ އިން އެތެރެކުރި މުދަލެވެ. ދެވަނަ އަށް އެންމެ ގިނައިން މުދާ އެތެރެކުރީ ޗައިނާއިންނެވެ. މުޅި އިމްޕޯޓުގެ 14 ޕަސެންޓް ހިއްސާ ކުރަނީ ޗައިނާ އެވެ. ރާއްޖެ އަށް އިމްޕޯޓުކުރި މުދަލުގެ 11 ޕަސެންޓަކީ އަޔަލޭންޑުން އެތެރެކުރި މުދަލެވެ.\nއިމްޕޯޓު ޑިއުޓީ އާއި އެހެނިހެން ފީގެ ގޮތުގައި ކަސްޓަމްސް އަށް ލިބުނު އާމްދަނީ ވަނީ މިދިޔަ އަހަރާ އަޅާބަލާ އިރު 2.23 ޕަސެންޓް އިތުރުވެފަ އެވެ. މިދިޔަ އަހަރު އިމްޕޯޓް ޑިއުޓީގެ ގޮތުގައި 255.3 މިލިއަން ރުފިޔާ ލިބިފައިވާ އިރު މި އަހަރު އެ އަދަދު އުޅެނީ 261 މިލިއަން ރުފިޔާގަ އެވެ.\nމިދިޔަ މަހު ރާއްޖެ އިން އެކްސްޕޯޓް ކުރި ވަރު އިތުރުވެފައިވާ އިރު މިދިޔަ އަހަރުގެ ނޮވެމްބަރު މަހު 280.3 މިލިއަން ރުފިޔާގެ މުދާ ރާއްޖެ އިން އެކްސްޕޯޓްކޮށްފައިވެ އެވެ. މި އަހަރު އެ އަދަދު އުޅެނީ 406.8 މިލިއަން ރުފިޔާގަ އެވެ.\nރާއްޖެ އިން މައިގަނޑު ގޮތެއްގައި މުދާ އެކްސްޕޯޓު ކުރަނީ ތައިލެންޑަށެވެ. އެގޮތުން ރާއްޖެ އިން އެކްސްޕޯޓް ކުރާ މުދަލުގެ 48.2 ޕަސެންޓް ބޭރުކުރަނީ އެ ގައުމަށެވެ. ދެވަނަ އަށް އެންމެ ގިނައިން އެކްސްޕޯޓް ކުރަނީ ޖަރުމަނަށެވެ. އެ ގައުމަށް އެކްސްޕޯޓް ކުރާ މުދަލުގެ 10.3 ޕަސެންޓް ބޭރު ކުރާ އިރު 7.5 ޕަސެންޓް އެކްސްޕޯޓް ކުރަނީ އިނގިރޭސިވިލާތަށެވެ. މީގެ އިތުރުން އެކްސްޕޯޓްގެ 6.6 ޕަސެންޓް ހިއްސާ ކުރަނީ ފްރާންސެވެ. ރާއްޖެ އިން އެންމެ ގިނައިން އެކްސްޕޯޓް ކުރަނީ މަހުގެ ބާވަތްތަކެވެ.


New Normal: Raajje Ahnna Komme Jet Akun 50,000 Dollar Ge Charge Eh\nނިއު ނޯމަލް: ރާއްޖެ އަންނަ ކޮންމެ ޖެޓަކުން 50،000 ޑޮލަރުގެ ޗާޖެއް\nވެލާނާ އިންޓަނޭޝަނަލް އެއާޕޯޓުގައި ޖެޓުތަކެއް ޕާކު ކޮށްފައި --\nކޮވިޑް19 އާއި ގުޅިގެން ރާއްޖެ ނިއު ނޯމަލްގައި ހުޅުވާއިރު ރާއްޖެ އަންނަ ކޮންމެ ޖެޓަކުން 50،000 ޑޮލަރުގެ ޗާޖެއް ކުރުމަށް "ސޭފް ޓޫރިޒަމް" ޑްރާފްޓު ރިޕޯޓުގައި ހިމަނައިފިއެވެ.\nޓޫރިޒަމް މިނިސްޓްރީން އެކުލަވާލާފައިވާ އެ ރިޕޯޓުގައި ބުނެފައިވަނީ ރާއްޖެ އަންނަ ކަނޑު އުޅަނދު ފަހަރުތައް [ޔޮޓު ނުވަތަ ސަފާރީތައް] ރާއްޖޭގައި ބަނދަރު ކޮށްފި ނަމަ 10،000 ޑޮލަރުގެ ފީއެއް ދައްކަން ޖެހޭނެ ކަމަށެވެ.\nރާއްޖެ އައުމަށް ބުކިން ހަދަން ޖެހޭނީ "ސޭފް ޓޫރިޒަމް"ގެ ލައިސަންސް އޮންނަ ފަރާތްތަކުންނެވެ. "ސޭފް ޓޫރިޒަމް" ލައިސަންސްގެ ފީ އަކީ 50،000 ޑޮލަރެވެ. މި ޑްރާފްޓުގައި ބުނީ ރާއްޖެ އަންނަ ކޮންމެ ފަތުރުވެރިއެއްގެ އަތުން 100 ޑޮލަރުގެ ފީއެއް ނަގާނެ ކަމަށެވެ. މި ފީ ނެގުމަށް ހަމަޖެހިފައިވަނީ 14 ދުވަހަށްވުރެ ކުރު މުއްދަތަކަށް ޗުއްޓީ ހޭދަކުރުމަށް އަންނަ ފަތުރުވެރިންގެ އަތުންނެވެ.\nޑްރާފްޓުގައި ބުނެފައިވާ ގޮތުގައި ރާއްޖޭގައި އޮޕަރޭޓު ކުރާ ކޮންމެ ރިސޯޓެއްގައި 10 ޕަސެންޓުގެ އެނދަކީ އައިސޮލޭޝަން އަށް ހާއްސަ ކޮށްފައިވާ އެނދަށް ވާންޖެހެއެވެ. މީގެއިތުރުން ކޮންމެ ރަށެއްގައިވެސް އެކަށީގެންވާ ވަރަށް ކޮވިޑަށް ރައްކާތެރިވުމުގެ އާލާތްތައް ނުވަތަ ޕީޕީއީ ހުންނަން ޖެހޭނެ ކަމަށެވެ. އަދި އެކަށީގެންވާ ވަރަށް ރިސޯޓުތަކުގައި މުވައްޒަފުން ތިބެން ޖެހޭއިރު ހުރިހާ މުވައްޒަފުން ޑިސްއިންފެކްޝަން ސޯޝަލް ޑިސްޓޭންސިން އަށް ތަމްރީން ކުރެވެން ޖެހެއެވެ. މީގެއިތުރުން މުވައްޒަފުންގެ ތެރެއިން 10 ޕަސެންޓު މުވައްޒަފުން ކަރަންޓީން ކުރެވޭ ވަރަށް ކަރަންޓީން ފެސިލިޓީތައް ހުންނަން ޖެހޭނީ ތައްޔާރު ކުރެވިފައެވެ.\nކޮވިޑް19 އަށް ޝައްކު ކުރެވޭ މީހުންނާއި މެދު އަމަލު ކުރަންވީ ގޮތުގެ އިމަޖެންސީ އުސޫލުތައް ހެދި ހުރިހާ މުވައްޒަފުން އެކަމަށް ތަމްރީން ކުރެވެން ޖެހޭނެ ކަމަށް އެ ޑްރާފްޓުގައިވެއެވެ. މީގެއިތުރުން ރިސޯޓުގެ ހުރިހާ މުވައްޒަފުން ވެސް ކޮވިޑަށް ޓެސްޓު ކުރެވެން ޖެހެއެވެ. އަދި ސޭފް ޓޫރިޒަމްގައި މުވައްޒަފުންނަށް ރިސޯޓުތަކުން ފޭބޭނީ ކޮވިޑް19 އަށް ސްކްރީނިން ހެދުމަށްފަހުއެވެ.\nރާއްޖެ އަންނަ ފަތުރުވެރިޔާއާ އޭނާ ގެންނަ ލަގެޖާއި އޭނާ ދަތުރު ކުރުމަށް ގެންގުޅުނު ލިޔެކިޔުންތައް ޑިސްއިންފެކްޓު ކުރަންޖެހެއެވެ. އަދި ފަތުރުވެރިން ފުރަތަމަ އެއާޕޯޓަށް ވަންނަ ތަނުން އެމީހާގެ ހަށިގަނޑުގެ ޓެމްޕަރޭޗާ ޗެކުކޮށް ރަނގަޅަށް ބަލަންވާނެ ކަމަށްވެސް ބުނެފައިވެއެވެ. އަދި އަބަދުވެސް އެއް މީޓަރުގެ ދުރު މިނެއް ބަހައްޓަން ޖެހޭނެއެވެ.


ISIS Leader Bagdadi Hayyaru Kuran America In Operation Eh Hingaifi - Vaguthu\nއައިއެސްގެ ލީޑަރު ބަޣުދާދީ ހައްޔަރުކުރަން އެމެރިކާ އިން އޮޕަރޭޝަނެއް ހިންގައިފި\nއައިއެސްގެ ލީޑަރު އަބޫބަކުރު އަލް-ބަޣުދާދީ ހައްޔަރު ކުރަން އެމެރިކާ ސިފައިން ސީރިއާގެ އުތުރުގައި ހައްސަ އޮޕަރޭޝަނެއް ހިންގައިފި ކަމަށް އެމެރިކާގެ މީޑިއާތަކުން ބުނެފިއެވެ. މިއޮޕަރޭޝަން ހިންގާފައި ވަނީ އެމެރިކާގެ ސީއައިއޭގެ ވެސް ބައިވެރިވުމާއި އެކުއެވެ.\nމިއޮޕަރޭޝަންގައި ބަޣުދާދީ ހައްޔަރު ކުރެވުނު ކަމެއް އަދި އެއްވެސް ފަރާތަކުން ކަށަވަރު ކޮށެއް ނުދެއެވެ. ނަމަވެސް އެމެރިކާގެ ރައީސް ޑޮނަލްޑް ޓްރަމްޕް ވަރަށް ހާއްސަ ކަމެއް އިއުލާން ކުރަން ތައްޔާރުވަމުން އަންނަކަން ވައިޓް ހައުސް އިން ދެންމެ ވަނީ ކަށަވަރު ކޮށްދީފައެވެ.\nވައިޓް ހައުސްގެ ތަރުޖަމާނަކު މީޑިއަށް މައުލޫމަތު ދެމުން ބުނީ އާދީއްތަ ދުވަހު ޓްރަމްޕް ވަރަށް ހާއްސަ ކަމެއް އިއުލާން ކުރާނެ ކަމަށެވެ. އިތުރު ތަފްސީލެއް އޭނާ ނުދެއެވެ. ޓްރަމްޕް މީޑިއާ އާއި ބައްދަލުކޮށް "ހާއްސަ ކަމެއް އިއުލާން ކުރުން" އޮންނާނީ ބެލެވޭ ގޮތުގައި ރައްޖޭ ގަޑިން މިރޭ 21:00 ގައެވެ.\nބަޣުދާދީ ހައްޔަރު ކުރަން އެމެރިކާގެ އަސްކަރިއްޔާ އިން ހިންގި އޮޕަރޭޝަނާއި ގުޅޭ ގޮތުން އެމެރިކާގެ ދިފާޢީ ވުޒާރާ ޕެންޓަގަން އިން އަދި އެއްވެސް އެއްޗެއް ނުބުނެއެވެ.\nނިރުބުވެރި ޖަމާޢަތް އައިއެސް އުފައްދާ އެޖަމާޢަތުގެ ލީޑަރުކަން ކުރަމުން އަންނަ ބަޣުދާދީ ފިލައިގެން އުޅޭތާ ފަސް އަހަރު ވެއްޖެއެވެ. ބަޣުދާދީ ފުރަތަމަ ފެނުނީ 2014 ވަނަ އަހަރު މޫސަލްގެ މިސްކިތެއްގައި އައިއެސްގެ ހިލާފަތު އިއުލަން ކުރަން ޚުތުބާއެއް ދޭން ހުއްޓައެވެ. އޭގެ ފަހުން އާއްމުތަނަކުން އޭނާ ނުފެނެއެވެ.\nމީގެ ކުރިން އެމެރިކާގެ އޮފިޝަލުން ވަނީ ބަޣުދާދީ ވަރަށް ބޮޑަށް ޒަހަމްވެފައިވާ ކަމަށް ބުނެ ވެސް މީޑިއާ އަށް މައުލޫމާތު ދީފައެވެ. 2018 ވަނަ އަހަރު ފެބްރުއަރީ މަހާއި 2017 ވަނަ އަަހަރުގެ މެއި މަހު ވެސް ބަޣުދާދީ ވަރަށް ބޮޑަށް ޒަހަމްވި ޚަބަރު ފެތުރިފައިވެއެވެ.\nއައިއެސް އިން 2010 ވަނަ އަހަރު ހަނގުރާމަވެރި ޖަމާޢަތެއްގެ ގޮތުގައި ހަރަކާތްތެރިވާން ފަށާ އިރާޤާއި ސީރިއާގެ ބޮޑު ސަރަހައްދެއް ހިފިއެވެ. ނަމަވެސް މިހާރު އެޖަމާޢަތުން ހިފި ގިނަ ސަރަހައްދުތައް ގެއްލި ވަނީ ވަރަށް ބޮޑަށް ބަލިކަށިވެފައެވެ.\nއޮކްޓޯބަރ 27, 2019 09:14\nއޮކްޓޯބަރ 27, 2019 10:19\nތިހެން ކިތައްމެ ފަހަރަކު ބަގްދާދީ ހައްޔަރު ކޮށް މަރާ ވެސްލައިފި. އެމެރިކާއިން ބުނި ސީރިޔާއިން އައިއެސް ނައްތާލެވިއްޖޭ ވެސް. އެމެރިކާއިން ބުނާ ކޮންމެ އެއްޗަކާ ދިމާ އިދިކޮޅަށް ކަންތައް ވަނީ. ބަލަމާ މިފަހަރު ކިހިނެއްތޯ ވަނީ\nއޮކްޓޯބަރ 27, 2019 11:52\nއޭ ޔަހޫދީންނޭ، އޭ ސޮލީބީންނޭ، އޭ މުލްހިދުންނޭ، އޭ މުރުތައްދުންނޭ، އޭ ﷲގެ އަދުއްވުންނޭ. ކަލޭމެން ތިޔަ ރުޅީގައި ހަލާކުވެދާށިއޭ. ﷲ ގަންދީ ބުނަމެ. މުޅި ބިމުގައި ﷲގެ ދީން ޤާއިމްކުރެވެންދެން ނޫނީ އެކަމުގައި އަހަރުމެން މަރުވަންދެން އަހަރުމެން މިކަމެއް ނުހުއްޓާނަމެ.\nއޮކްޓޯބަރ 27, 2019 22:34\nމި މީހަކު ހޯދާ ހައްޔަރުކުރޭ\nއޮކްޓޯބަރ 27, 2019 22:40\nހައްޤު މިކިޔާ ކަލެގެއަކީ ނާތަހުޒީބު، ވިސްނު މުގައި ކޮށި، ދުނިޔެއިން ބޭކާރުވެފައިވާ، ބުއްދިހަ މަނުޖެހޭ އަ މިއްލައެދުންބޮޑު މަގުއޮޅި ހައްދުފަހަނަ އަޅާފައިވާ ގަ މާރެއް. މިބައިގަނޑު ހުސްވެނުދަނީސް އަހަރެ މެންވެސް ތިބައިގަނޑާއި ދެކޮޅަށް ކުރާ ހަނގުރާ މައިގައި ވާގިވެރިވެ ހުއްޓިނުތިބޭނަން\nއޮކްޓޯބަރ 27, 2019 13:04\nބަލަގަ ހަމަ ތި އެމެރިކާ ނޫންތަ ބުނީކީ ބަޣްދާދީ މަރުވެއްޖެއޭ! ދެން މަރުވެ ކަށިފުރޭނިފައިވާ މީހަކު ހޯދުމަށް މަހާނަ މައްޗަށް މަޑިއަށްޖެހުމުގެ ބޭނުމަކީ ފަހެ ކޮބައި!


SunOnline: Youth City Futsal Cup: Team Friends balikoh, Anhen Division ge champion kan Sifain hoadhaifi\nޓީމް ފްރެންޑްސް ބަލިކޮށް، އަންހެން ޑިވިޝަންގެ ޗެމްޕިއަންކަން ސިފައިން ހޯދައިފި\nއަލީ ރިފްޝާން 16 May 2018, 11:06\nޔޫތު ސިޓީ ފުޓްސަލް ކަޕްގެ އަންހެން ޑިވިޝަންގެ ޗެމްޕިއަން ސިފައިންނަށް މެޑަމް ފާތިމަތު އިބްރާހިމް ޓްރޮފީ ހަވާލުކޮށްދެއްވަނީ --- ސަން ފޮޓޯ/ ފަޔާޒް މޫސާ\nރާއްޖޭގައި ބާއްވާ އެންމެ އަގުބޮޑު އަދި އެންމެ ބޮޑު ފުޓްސަލް މުބާރާތް، ޔޫތު ސިޓީ ފުޓްސަލް ކަޕްގެ އަންހެން ޑިވިޝަންގެ ފައިނަލުގައި ޓީމް ފްރެންޑްސް ބަލިކޮށް، ދިވެހި ސިފައިންގެ ކްލަބު (ޑީއެސްސީ)އިން ޗެމްޕިއަންކަން ހޯދައިފިއެވެ.\nހައުސިން ޑިވެލޮޕްމަންޓް ކޯޕަރޭޝަން (އެޗްޑީސީ)އިން އިންތިޒާމްކޮށްގެން ހުޅުމާލޭގައި ކުރިއަށްގެންދިޔަ އެ މުބާރާތުގެ އަންހެން ޑިވިޝަންގެ ފައިނަލުގައި ޓީމް ފްރެންޑްސް އަތުން ސިފައިން މޮޅުވީ 5-0ގެ ނަތީޖާއަކުންނެވެ.\nޔޫތު ސިޓީ ފުޓްސަލް ކަޕްގެ އަންހެން ޑިވިޝަންގެ ފައިނަލުގައި ސިފައިންނާއި ޓީމް ފްރެންޑްސް ބައްދަލުކުރި މެޗުގެ ތެރެއިން --- ސަން ފޮޓޯ/ ފަޔާޒް މޫސާ\nއެ މެޗުގެ ފުރަތަމަ ހާފުގައި ސިފައިން ވަނީ ޓީމް ފްރެންޑްސް ކޮޅަށް ދެ ލަނޑު ޖަހައިފައެވެ. އާމިނަތު ޒާހިޔާ ސިފައިންނަށް ލީޑު ހޯދައިދީފައި ވަނިކޮށް، އެޓީމަށް ލީޑު ފުޅާކޮށްދިނީ މަރިޔަމް ރިފާއެވެ.\nމެޗުގެ ދެވަނަ ހާފުގައި ސިފައިންގެ ތިންވަނަ ލަނޑު، ދެވަނަ ލަނޑުވެސް ޖެހި ރިފާ ކާމިޔާބުކޮށްދިން އިރު، ހަތަރުވަނަ ލަނޑު ކާމިޔާބުކޮށްދިނީ އެޓީމުގެ ފުރަތަމަ ލަނޑުވެސް ކާމިޔާބުކޮށްދިން ޒާހިޔާއެވެ. މެޗު ނިމެނިކޮށް، ސިފައިންގެ ފަސްވަނަ ލަނޑު ކާމިޔާބުކޮށްދީ ރިފާ ވަނީ ހެޓްރިކެއް ފުރިހަމަކޮށްފައެވެ. އެ މެޗުގެ މޮޅު ކުޅުންތެރިޔާގެ މަގާމަށް ވެސް ހޮވުނީ ސިފައިންނަށް ތިން ލަނޑު ކާމިޔާބުކޮށްދިން ރިފާއެވެ.\nޔޫތު ސިޓީ ފުޓްސަލް ކަޕްގެ އަންހެން ޑިވިޝަންގެ ޗެމްޕިއަން ދިވެހި ސިފައިންގެ ކްލަބު --- ސަން ފޮޓޯ/ ފަޔާޒް މޫސާ\nއަންހެން ޑިވިޝަންގެ އެންމެ މޮޅު ފަސް ކުޅުންތެރިންގެ ތެރޭގައި ހިމެނުނީ ވިމެންސް ފުޓްބޯލް ކްލަބުގެ ފާތިމަތު ޝާލިޔާއާއި، ސިފައިންގެ މަރިޔަމް ރިފާއާއި، ޓީމް ފްރެންޑްސްގެ ސަފިއްޔާ ރަފާއާއި، ސިފައިންގެ އާމިނަތު ޒާހިޔާ އަދި އެޓީމުގެ ކީޕަރު ޝާއިގާ ހުސައިނެވެ.\nއެ މުބާރާތުގެ ފިރިހެން ޑިވިޝަންގެ ފައިނަލުގައި ލ. ގަން އެފްސީ ބަލިކޮށް، ޗެމްޕިއަންކަން ހޯދީ އެފްސީ ދާއެޅުމެވެ. އެ މެޗުން ދާއެޅުން މޮޅުވީ 7-6ގެ ނަތީޖާއަކުންނެވެ.


Kaadehdhoo airport maraamaathu kuran bodu heydhaeh kuran jehey: Regional airports | Mihaaru\nވިޔަފާރި / ގދ. ކާޑެއްދޫ\nކާޑެއްދޫ އެއާޕޯޓު މަރާމާތުކުރަން ބޮޑު ހޭދައެއް ކުރަންޖެހޭ: ރީޖަނަލް އެއާޕޯޓްސް\nރީޖަނަލް އެއާޕޯޓްސް އިން ހިންގާ ކާޑެއްދޫ: އެ އެއާޕޯޓުގެ މަރާމާތަށް ބޮޑު ހޭދައެއް ކުރަން ޖެހިފައިވާ ކަމަށް ބުނޭ.\n29 އޮކްޓޯބަރ 2017 - 10:24\nރީޖަނަލް އެއާޕޯޓްސްގެ ޑިރެކްޓަރު ޖެނެރަލް ސާމީ އަގީލް ވިދާޅުވީ ވިލާ އެއާއާ އެކު ހެދި އެއްބަސްވުން އުވާލިއިރު، އެ އެއާޕޯޓުގެ މަރާމާތަށް ވަރަށް ގިނަ ކަންތައްތަކެއް ކުރަން ޖެހިފައި ހުރި ކަމަށެވެ.\nރައްޔިތުންގެ މަޖިލީހުން މިދިޔަ ހަފުތާގައި ފާސްކުރި ސަޕްލިމެންޓްރީ ބަޖެޓްގައި، ކާޑެއްދޫ އެއާޕޯޓުގެ މުހިންމު ބައެއް މަސައްކަތްތަކަށް 40 މިލިއަން ރުފިޔާ ވަނީ ހިމަނައިފި އެވެ.\n"މަރާމާތަށް ވަރަށް ގިނަ ކަންތައްތައް ކުރަން އެބަހުރި. އޭގެ ތެރޭގައި އެންމެ މުހިންމު އެއް ކަމެއްގެ ގޮތުގައި ފާހަގަކުރެވެނީ ރަންވޭ މަރާމާތު ކުރުމުގެ މަސައްކަތް،" ސާމީ ވިދާޅުވި އެވެ.\nއޭނާ ވިދާޅުވި ގޮތުގައި، ކާޑެއްދޫ އެއާޕޯޓުގެ ރަންވޭ މަރާމާތު ކުރުމުގެ އިތުރުން ފަޔަ ލޮރީ ވެސް އަޕްގްރޭޑް ކުރަންޖެހެ އެވެ. އަދި އެ ނޫން ވެސް ވަރަށް ގިނަ މަރާމާތުތައް ކުރަން ޖެހިފައިވާ ކަމަށް ވިދާޅުވި އެވެ.\nޖުމްހޫރީ ޕާޓީ (ޖޭޕީ) ގެ ލީޑަރު ގާސިމް އިބްރާހީމްގެ ވިލާ އެއާ އަތުން ކާޑެއްދޫ އެއާޕޯޓް އަތުލަން ނިންމައި، އެ ކުންފުންޏާއެކު ވެފައިވާ އެއްބަސްވުން ސަރުކާރުން އުވައިލީ މިދިޔަ ޖެނުއަރީ 18 ވަނަ ދުވަހު އެވެ. އެ ނިންމުން ބާތިލު ކުރުމަށް އެދި ވަގުތީ އަމުރެއް ނެރެދިނުމަށް އެ ކުންފުނިން ސިވިލް ކޯޓަށް ހުށަހެޅުން ނިންމީ ހަވާލުކުރުން މަޑުޖައްސާ ލުމަށެވެ. ނަމަވެސް އެ އަމުރު ހައިކޯޓުން ވަނީ ބާތިލުކޮށްފަ އެވެ. އަދި ހައިކޯޓުގެ ނިންމުން ބާތިލުކުރުމަށް ސުޕްރީމް ކޯޓަށް ހުށަހަޅާފައިވާ ކަމަށް ވިލާ އެއާއިން ބުނެފައިވެ އެވެ.\nވިލާ އަށް ކާޑެއްދޫ އެއާޕޯޓް ދިނީ ނޮވެމްބަރު 2013 ގަ އެވެ. އެކަމަކު، ސަރުކާރު ކޯލިޝަނުން ވަކިވެ، އިދިކޮޅު އެމްޑީޕީއާ އެކު ގާސިމް މަސައްކަތް ކުރައްވަން ފެއްޓެވުމާ އެކު، ކާޑެއްދޫ އެއާޕޯޓް އަތުލަން ނިންމައި އެ ކަމުގެ ނޯޓިސް އޮގަސްޓް 2014 ގައި ޓޫރިޒަމް މިނިސްޓްރީން ފޮނުވި އެވެ. ވިލާ އިން ކޯޓަށް ދިއުމުން އެ ނޯޓިހަށް އަމަލުކުރުން ފަސްކުރަން ކޯޓުން އަމުރެއް ނެރެފައި ވަނިކޮށް، ސަރުކާރުން ވަނީ ސެޕްޓެމްބަރު 2014 ގައި ކާޑެއްދޫ އެއާޕޯޓް އަލުން ވިލާ އަށް ދީފަ އެވެ. ކާޑެއްދޫ އެއާޕޯޓު އަނބުރާ ވިލާ އަށް ދީ އަދި ކުރިން އެޅި ހަރުކަށި ފިޔަވަޅުތައް އުވާލީ، ސަރުކާރަށް ފާޑު ވިދާޅުވުން ގާސިމް ހުއްޓާލެއްވުމުންނެވެ.\nވައިގެ ދަތުރުފަތުރު ގދ. ކާޑެއްދޫ ކާޑެއްދޫ އެއާޕޯޓް ސަރަހައްދީ އެއާޕޯޓްތައް ވިލާ އެއާ\nދެން ތިޔަ ތަނަށް ވެސް ގޮތެއް ހަދާލާފަ ބޮޑު ޖަލްސާއެއް ބާއްވާފަ އެއަރ ޕޯޓް އަލުން ހުޅުއްވާ ދެއްވާނި ރައީސް ޔާމީނު ވަޑައިގެން..ބޮޑު ބޯޑެއް ލިޔެފަ ބަހައްޓަންވާނެ އެއަރޕޯޓް ހުޅުއްވައިދެއްވި ރައީސް ޔާމީނޭ.. އޭރުން އެންމެ ފައްކ ާކޮށް ތާރީޙް އޮޅުވާލެވޭނި.. ކޫއްޑޫއަށް ވެސް ތި ހެދީ އެހެންނެއްނު\nގޮތްނޭގޭ ގިނަ ޕުރޮޖެކްޓް ހިންގާވަރަކައް ޖީބައް ލާން ލިބޭ އެއްޗެއްގިނަވާނެ . އެންމެ ކާރިން ލަންކާ އައް ވީގޮތް ބަލާބަލަ\nކޮބާތޯ ވިލާއިން ޖެހި ފެންސު..ވިލާއިން ތި އެއާޕޯޓަށް ގަތް އެކްސްރޭ މެސިނާ ފަޔަރ ލޮރީ..އެއެއްޗެތި ވިލާއަށް ރައްދު ކުރަން ނުޖެހޭތޯ\nގާސިމް އެއަރޕޯޓު ބައިނަލްއަގްވާމީ ފެންވަރަށް ގެނައުމަށް ބޮޑު މަޝްރޫއެއް ރާވައި ސަރުކާރަށް ހުށަހެޅުމުން މާލޭ ސަރުކާރުގެ ހިތްހަލާކުވެގެން ތަންއަތުލީ. ހުވަދޫމީހުންނަށް ނުލިބޭނެ މިސަރުކާރު ދެމިއޮތްހާދުވަހު ރަނގަޅު އެއަރޕޯޓެއް.\nތި ފޮޓޯ އެކަނިތޯ ލިބެނީ، މާކުރީގެ ފޮޓޯއެއް ތި ލަނީ، މިހާރު ފެންސް ވެސް ޖަހާފަ ހުންނަނީ..\nމިރާއްޖޭގަ އޮތް ބައިނަލްއަގުވާމީ މަދިރި އެއާޕޯޓް.


Mikahala Kankamuge Sababun Huvadhu Atholhuge Qudhurathee Mussandhikan Halaaku Vanee މިކަހަލަ ކަންކަމުގެ ސަބަބުން ހުވަދުއަތޮޅުގެ ޤުދުރަތީ މުއްސަނދިކަން ހަލާކުވަނީ – Huvadhoo News Mikahala Kankamuge Sababun Huvadhu Atholhuge Qudhurathee Mussandhikan Halaaku Vanee Huvadhoo News\nމިކަހަލަ ކަންކަމުގެ ސަބަބުން ހުވަދުއަތޮޅުގެ ޤުދުރަތީ މުއްސަނދިކަން ހަލާކުވަނީ\nފަޅު ރަށެއް - ފޮޓޯ: މޯލްޑިވްސް ޓައިމްސް\nހުވަދު އަތޮޅަކީ މަސްވެރި އަތޮޅެކެވެ. އަތޮޅުގެ ވަށައިގެން ކަންނެއްޔާއި ކަޅުބިލަމަސް އައިނު އައިނަށް އުޅެއެވެ. މިއައިނުތައް ހޯދުމުގައި ދޫނިތަކުގެ ސަބަބުން މަސްވެރިންނަށް ވަރަށް ބޮޑަށް ފަސޭހަވެއެވެ.\nހުވަދުއަތޮޅު މަސްވެރި އަތޮޅަކަށް ވަނީ ހުވަދުއަތޮޅުގެ ވަށައިގެންނާއި އަތޮޅުގެ އެތެރެވަރީގައި ވެސް ބޮޑެތި މަސް އައިނުތައް އަހަރުގެ ކޮންމެ މޫސުމެއްގައި އަދި ކޮންމެ ދުވަހަކުވެސް ތިލަވެ އުޅޭތީއެވެ. މިމަސްތަކަށް މީރު އެމުގެ އެކިބާވަތުން ހުވަދު އަތޮޅުގެ ފަރުތައް މުއްސަނދިކަމުންނެވެ.\nމަސްއައިނުގައި އުދުހިއުޅޭ މަސްއައިނުތަކުން ކައިބޮއި ހަދާ ދޫނިތައް އަރާ ބިސްއަޅައި ދަރިމައިވާ އެތައް ރަށެއް ހުވަދު އަތޮޅުގައި އޮތީމައެވެ. ހޯރައަރާ މަރުކަޒީ ރަށެއް ވެސް ހުވަދު އަތޮޅުގައި އޮތީމައެވެ.\nއެހެން އަތޮޅުތަކުގެ ރަށްތައް ފަދައިން ހުވަދު އަތޮޅުގެ ރަށްތައްވެސް ވަރުވާއަށް ލިޔެދީގެން ނުވަތަ ކުއްޔަށް ދީގެން ނުވަތަ އެހެންވެސް ގޮތަކުން ފައިސާ ފޮއްޗެއް ހޯދައި ދައުލަތުގެ ޚަޒާނާއަށް ވެއްދުމަކީ ޒަމާނުއްސުރެ ދައުލަތުން ކުރާ ކަމެކެވެ. އެކަމަކު ދޫނިއަރައި ނިދައި ބިސްއަޅައި ކުދިކުދީ ދޫނިތަކުގެ ހާލިތައް ހުންނަ ރުކެއް އަދި ލަކުޑީގެ ބާވަތެއްގެ ގަހެއް ނުހުންނަ ރަށްރަށް އެއްވެސް މީހަކަު ވަރުވާއަށް އަދި ކުއްޔަށްވެސް ކުރިން ނުނަގައެވެ. އެއީ އެއިން ރަށަކުން ލިބޭނޭ މާލީ މަންފާއެއް ނެތީމައެވެ.\nމިފަދަ. ރަށްތަކަށް ދޫނިއަރައި އުޅުމުން މަސްވެރިކަމުގެ ޞިނާޢަތުން މަސްވެރިކަމަށް މަސްވެރިންނަށް ލިބޭ ފައިދާ ބަޔަކަށް ނޭގެއެވެ. މަސްވެރިކަމާއި ޓުއަރިޒަމާއި ތިމާވެށީގެ ވިސްނުމަކުން ސަރުކާރުން ވެސް މިރަށްތަކަށް ކަޅިޔެއް އަޅާތީ ނުފެނެއެވެ.\nމިފަދަ ރަށްތައް ހުންނަނީ އެގްރިކަލްޗަރުގެ ވަރުވާ ލިސްޓުގައެވެ. މަސްވެރިކަމުގެ އެންފަރެއް ދޫނި ރަށެއް މަސްވެރި ލިސްޓަކު ނޯވެއެވެ. އަދި ޓުއަޒިމުގެ ނުވަތަ ތިމާވެށީގެ ލިސްޓަކުވެސް މިކަހަލަ ރަށެއްގެ ވާހަކަ ބަޔަކު ލިޔުނު ކަމެއް ނޭގެއެވެ.\nމިކަހަލަ ދަނޑުވެރިކަމެއް ނުކުރެވޭ ލަކުޑިއަށް ކަމުދާ ގައެއް އަދި ކާށްޓެއް ލިބޭ ރުކެއް ނެތް ރަށްރަށް ވެސް ކުއްޔަށް ހިފާނޭ މީހަކު ހޯދަން އަބަދު އިޢްލާން ކުރާތީ ޕިކްނިކަށް ދީ ފައިސާ ހޯދުމަށް މިކަހަލަ ރަށްތައް މިހާރު އެބަނަގައެވެ.\nވިސްނަވާލައްވާށެވެ. ދައުލަތަށް އާމްދަނީ ހޯދަން ދޫނިތަކުގެ ހާލިތައް ކުއްޔަށް ދިނީއެވެ. ކުއްޔަށް ހިފި ފަރާތުން ރަށުން ދަރުކޮށައި، ވެލިނަގައި ދަތުރުދާން ވިއްކައި އަގު ޖައްސަނީއެވެ.\nދޫނިތަކަށް މިނިވަންކަމާއި ރައްކާތެރި މާޙައުލު ގެއްލުނީއެވެ. ދޫނިތަކުގެ އޮޅުކަން ގެއްލި ވަގުވެ ފިލަނީއެވެ. އައިނަކު ދޫންޏެއް ނެތެވެ. މަސްވެރިންނަށް އައިނު ހޯދަން ދަތިވެއްޖެއެވެ. މަސްވެރިކަމަށް ނޭދެވޭ އަސަރުވެސް ކޮށްފިއެވެ.\nދެންއޮތީ ޤުދުރަތީ ނިޒާމުން ބޭރުގެ ވަސީލަތަކުން ނުވަތަ ފިޝް ފައިންޑަރަކުން މަސް ހޯދުމެވެ. އެކަމަކު ލައްކަ ދުއްވުމެއް ދުއްވަން ޖެހޭނެތާއޭ ހިތަށް އަރައެވެ.\nތިމާވެށީގެ ނަޒަރިއްޔާއަކުން ދޫނިތައް އަދާކުރާނޭ ދައުރާމެދު ވިސްނާލުމަކީ ވެސް ނެތްކަމެއް ނޫނެވެ. މިޒަމާނުގެ ރަންބިސް އަޅާކުުކުޅު ނުވަތަ ޓުއަރިޒަމަށް ދޫނި ދައްކައިގެން ކުރާނޭ ފައިދާއެއް ވެސް އޮވެދާނެއެވެ.\nކޮންމެއަކަސް އަހަރެމެންގެ މިކަހަލަ ކަންކަމުގެ ސަބަބުން ހުވަދުއަތޮޅުގެ ޤުދުރަތީ ވެށީގެ މުއްސަނދިކަން ހަލާކުވަނީއެވެ.


Addu Nature Park: Gudhurathee hiygaimukamu ge dhevana eh neiy! | Mihaaru\nއައްޑޫ ނޭޗާ ޕާކް ހިމެނޭ ސަރަހައްދުގެ ރީތި މަންޒަރެއް.---ފޮޓޯ: އަހުމަދު މަޒޫމް\nއައްޑޫ ނޭޗާ ޕާކް: ގުދުރަތީ ހިތްގައިމުކަމުގެ ދެވަނައެއް ނެތް!\n20 ޖުލައި 2019 - 12:54 16 comments\nސީނިއާ ޕާކް ވޯޑް، އަބްދުލް ހާދީ މުހައްމަދާ އެކު ނައްޓާލުމުގެ ކުރިން ހޭދަވާނެ އިރެއް އަހަރެން ނުބަލަމެވެ. ހިތުގައި އޮތީ ބައިގަޑިއެއްހާއިރުގެ ތެރޭގައި ނިމޭނެ ކަމަށެވެ. ނުވަތަ އެ އަށް ވުރެ ވެސް އަވަހަށެވެ. އެހެންވެ، ކުރިން ހަމަޖެހިފައި ނެތް އިންޓަވިއުއެއް 30 މިނިޓު ފަހަށް ސެޓު ކޮށްލީމެވެ. ވާނީ އެހެންނެވެ. ޓުއާ ފެށިއިރު ހުރެވުނީ ކުޑައިރުގެ ހަނދާންތަކާ ކޮންމެވެސް ވަރަކަށް ގުޅިފައިވާ ތަނެއްގަ އެވެ. އެތައް އަހަރެއް ފަހުން، "އައްޑޫ ނޭޗާ ޕާކް" ގެ ނަމުގައި ތަނެއް ހެދިޔަސް އީދިގަލި ކިޅިން ފެށިގެން މަޝްހޫރު ކޯއްޓޭއާ ހަަމައަށް މާ ގިނަ ވާހަކަތަކެއް ބަޔަކަށް ކިޔައި ދެވިދާނެ ކަމަކަށް ގަބޫލެއް ނުކުރަމެވެ. އެއީ އަހަރެން ހަނދާން ހުންނަ ދުވަސްވަރު ވެސް ބޮޑު ސިންގާ ވަލެކެވެ.\nޓުއާ ފެށުމަށްޓަކައި ބަގީގައި ހަމަޖެހިލުމަށް ފަހު، ފުރަތަމަ ސުވާލަކަށް ކޮށްލީ ހޭދަވާނެ ވަގުތެވެ. ހާދީ ބުނިގޮތުގައި ތިން ކިލޯ މީޓަރުގެ މި ދަތުރަށް ގަޑިއެއްހާއިރު ނަގާނެ އެވެ.\n"އެހާ ބައިވަރު ކަންކަން މިތަނުގައި އެބަ އޮތްތަ؟" ސުވާލު ކޮށްލީމެވެ.\n"މިއީ ހަމްދޫންމެން ކުޑައިރު ކުޅެން އުޅުނު ތަނެއް ނޫން މިހާރު. އެ އަށް ވުރެ މާ ގިނަ ކަންކަން އެކްސްޕްލޯކޮށް، ބޭނުން ހިފޭނެ މިހާރު،" ހާދީ ބުންޏެވެ.\nއެއީ ރަނގަޅު ވާހަކައެކެވެ. އައްޑު އަކީ އަހަރެމެން ކުޑައިރު ތިމާވެއްޓާ މެދު ހޭލުންތެރިކުރުވަން މާ ގިނަ ކަންތައްތަކެއް ކުރި ތަނެއް ނޫނެވެ. އައްޑު އަށް ޒިޔާރަތްކުރާ މީހުން ސައިޓް ސީން އަށް ދާނެ މާ ގިނަ، އަދި ޝައުގުވެރި ތަންތަނެއް ވެސް ނުހުރެ އެވެ. ހިތަދޫގެ އެއްކޮޅުން އަނެއްކޮޅަށް ދުއްވާލީމާ އެ އޮތީ ތަންތަން ބެލިފަ އެވެ. ތިމާވެށީގެ ޓުއާ ގައިޑުންނެއް ނުތިބެ އެވެ. ހިތަދޫން ނަމަ އީދިގަލި ކިޅި އާއި ކޯއްޓޭ އާއި އޮޑެއްސައު ސަރަހައްދަކީ ހަމައެކަނި ކާއްޓާއި ދަރު ހޮވާ ވަލެވެ. ދެން އޮންނަ ކަމަކީ އެ ތަނަށް ޕިކްނިކް ދިއުމެވެ. އެ ތަންތަނުގެ މައުލޫމާތު ދޭނެ މީހަކު ނުހުންނާނެ އެވެ. އަދި ތާރީޚީ ގޮތުން އެ މައުލޫމާތު ކިޔައިދޭނެ ބަޔަކު ވެސް ނުތިބެ އެވެ. އަހަރެމެން އައްޑޫ މީހުން ބުނާ ގޮތުން ނަމަ އެއީ ހަމަ ވަލެކެވެ.\nއައްޑޫ ނޭޗާ ޕާކް ބަލަން ދިއުމަށް ބޭނުންކުރާ ބައިސިކަލްތައް.---ފޮޓޯ: އަހުމަދު މަހްޒޫމް\nއެކަމަކު މިއަދު އީދިގަލި ކިޅި އާއި ކޯއްޓޭ ހިމެނޭ ސަރަހައްދު ހިމާޔަތްކޮށް، އިކޯ ޓޫރިޒަމަށް ޚާއްސަ ވެއްޖެ އެވެ. މިދިޔަ އަހަރު ހުޅުވި ނޭޗާ ޕާކާ އެކު އައްޑޫގެ ތިމާވެށީގެ ތާރީޚު މިވަނީ ބަދަލުކޮށްލައިފަ އެވެ. ބޭރު ގައުމުތަކުގައި ހުންނަ ގޮތަށް ޓިކެޓު ކަނޑައިގެން، ޓުއާ ގައިޑުންނާ އެކު ވަދެ ބަލައިލެވެ އެވެ. މިއީ ރާއްޖޭގެ ތިމާވެއްޓާ ބެހޭ މިނިސްޓްރީ އާއި ޔޫރަޕިއަން ޔޫނިއަންގެ ހިލޭ އެހީގައި އަދި ވޯލްޑް ބޭންކުން މެނޭޖު ކޮށްގެން ހިންގާ ކްލައިމެޓް ޗޭންޖް އެޑެޕްޓޭޝަން ޕްރޮޖެކްޓް (ސީސީއޭޕީ) ގެ ދަށުން ކުރިއަށް ގެންދާ މަޝްރޫއުގައި ހެދި ނޭޗާ ޕާކެކެވެ. މި ޕްރޮޖެކްޓުގައި ރާއްޖެ އިން އިސްކޮށް އުޅޭނީ އެންވަޔަރުމެންޓް މިނިސްޓްރީ އެވެ. އެފަދަ އެހެން ޕާކެއް ފުވައްމުލަކުގައި ވެސް އޮވެ އެވެ.\nއެކަމަކު، ފުވައްމުލަކާ ޚިލާފަށް އައްޑޫ ނޭޗާ ޕާކްގެ ޓުއާގައި ބަލާނެ ތަންތަނާއި ކުރާނެ ކަންކަން މާ ގިނަ އެވެ.\nއައްޑޫ ނޭޗާ ޕާކްގެ މަންޒަރެއް: މި ތަނަށް ޒިޔާރަތް ކުރާ މީހުންގެ 90 ޕަސެންޓަކީ ދިވެހިން.---ފޮޓޯ: އަހުމަދު މަހްޒޫމް\nއައްޑޫ ނޭޗާ ޕާކްގެ ތެރޭގައި ހިމެނެނީ އީދިގަލި ކިޅި އާއި ކޯއްޓޭގެ އިތުރުން ފަޅުރަށްރަށް ކަމަށްވާ މާހެރަ އާއި ކުޑަމާހެރަ އާއި ދީރޮނޑި، ކޯހެރަ އަދި ކައްބޯހެރަ އެވެ. މީގެ އިތުރުން ރޯޔަލް ޝިޕްރެކް ޑައިވިން ޕޮއިންޓެއް ވެސް އޭގެ ތެރޭގައި ހިމެނެ އެވެ. ހިމާޔަތް ކޮށްފައިވާ މި ސަރަހައްދުގެ ބޮޑުމިނަކީ ގާތްގަނޑަކަށް 1،145 ހެކްޓަރެވެ.\nކޮމިއުނިޓީ ބޭސްޑް އިކޯ ޓޫރިޒަމްގެ ކޮންސެޕްޓަށް ތަރައްގީ ކޮށްފައިވާ އައްޑޫ ނޭޗާ ޕާކްގެ ބައެއް ސަރަހައްދުތަކުގައި ވަނީ ހިތްގައިމު މަންޒަރުތައް ފޮޓޯ ނަގާށާއި ފަސޭހައިން ތަންތަން ބެލޭނެ ގޮތަށް ފާލަންތަކެއް ހަދައިފަ އެވެ. މި ތަނުގައި ސްނޯކަލިން އަށް ދާނެ ޚާއްސަ ޕޮއިންޓެއް ވެސް އެބަ އޮތެވެ. ޑައިވިން ޕޮއިންޓެއް އޮވެ އެވެ. ކެނޯ ދުއްވޭނެ އިންތިޒާމު ވަނީ ހަމަޖައްސައިފަ އެވެ.\nސްނޯކަލިން އަކީ އައްޑޫ މީހުންނަށް ލިބުނު އާ ފުރުސަތެކެވެ. ރީތި މޫދު ނެތް ތަނަކަށް ވާތީ، ކުރިން ސްނޯކަލިންއަށް ދިއުމަކީ އައްޑޫ މީހުންގެ އާދައެއް ނޫނެވެ.\nއައްޑޫ ނޭޗާ ޕާކްގެ ޚިދުމަތްތައް:\n- ތާރީޚީ ތަންތަން ކިޔައި ދިނުން (ގައިޑެޑް ޓުއާ)\n- ރޯޔަލް ޝިޕްރެކް ޑައިވިން ޕޮއިންޓު.\n- މަންތާ ޕޮއިންޓު (ޑައިވިން ޕޮއިންޓު)\n- ސްނޯކަލިން. (ގައިޑެޑް ސްނޯކަލިން)\n- ކެނޯ ދުއްވުން.\n- ތިމާވެއްޓާ ގުޅޭ މައުލޫމާތު ދިނުން.\n- ޕިކްނިކް ދިއުން.\n"ސްނޯކަލިން އަށް ޚާއްސަ ޕޮއިންޓެއް ހެދުމަކީ އައްޑޫ މީހުންގެ ޝައުގުވެރިކަން އިތުރުވި ކަމެއް. ހުޅުމީދޫން ވެސް މީހުން އަންނާނެ ސްނޯކަލިން އަށް އެކަނި. ސްނޯކަލިން އޭރިއާ އިން ފެންނާނެ އީގަލް ރެއިސް އާއި ޓާޓަލް ފަދަ އެއްޗެހިތައް،" ހާދީ ބުންޏެވެ.\nއޭނާ ބުނިގޮތުގައި އައްޑޫ ނޭޗާ ޕާކް، ރާއްޖޭގައި ހިމާޔަތްކޮށްފައިވާ އެހެން ތަންތަނާ މާ ބޮޑަށް ވެސް ތަފާތެވެ. އެގޮތުން، ސީ ގްރާސް ބެޑަކާއި ރާއްޖޭގެ ނިސްބަތުން މާސިންގާ ވެޓްލޭންޑެއް މި ސަރަހައްދުގައި އެބަ އޮތެވެ.\nއައްޑޫ ނޭޗާ ޕާކް ހިމެނޭ ސަރަހައްދުގައި މީގެ 500 އަހަރު ކުރިން މީހުން ދިރިއުޅުނެވެ. އޭގެ ފަހުން އިނގިރޭސިން ވެސް މި ސަރަހައްދުގައި އުޅެފައިވެ އެވެ.\n"އެއްވެސް އިރަކު މި ތަން ތިމާވެށީގެ ތަނެއްގެ ގޮތުގައި ބެލެހެއްޓިފައެއް ނެތް. ވެލި ނެގުން ފަދަ ކަންކަން އޭރުއްސުރެ ދިޔައީ ކުރަމުން،" ހާދީ ބުންޏެވެ.\nނޭޗާ ޕާކްގައި ހިމެނޭ އީދިގަލި ކިޅި އަށް ޚާއްސަ ދޫނިތަކެއް ބަރާބަރަށް އެ ތަނަށް ޖައްސަ އެވެ. އެ ދޫނިތައް އުޅެނީ އެ ސަރަހައްދުގަ އެވެ. އޭގެ ތެރޭގައި ހުވަދޫ ރާބޮނދި، ދޮންދީނި އަދި މާކަނާ ފަދަ ދޫނިތައް ހިމެނެ އެވެ.\nއައްޑޫ ނޭޗާ ޕާކްގެ ކިޅިއެއްގައި ދޫންޏެއް ޖައްސާފައި: މި ތަނުގައި ދިރިއުޅޭ ޚާއްސަ ދޫނިތަކެއް އުޅޭ.---ފޮޓޯ: އަހުމަދު މަހްޒޫމް\n"ކޮންމެ އަހަރަކު ވެސް 180 ވައްތަރުގެ ދޫނި މި ތަނުން ފެންނާނެ. ޑިސެމްބަރު މަހު ޚާއްސަކޮށް ތަފާތު ބާވަތްތައް ފެންނާނެ. މާކަނާ ފަދަ ދޫނިތައް ބިސް އަޅައިގެން އާންމުކޮށް އުޅޭނީ މިތަނުގައި އޮންނަ ހޭޅިފަށުގައި،" އޭނާ ބުންޏެވެ.\nނޭޗާ ޕާކުގެ އެންމެ ހިތްގައިމު އެއް ކަމަކީ ކެނޯ ދުއްވުމެވެ. ރާއްޖޭގައި އާންމުކޮށް ކެނޯ ދުއްވަނީ ފަރުތައް ކައިރީގައި ކަމަށް ވިޔަސް އައްޑޫ ނޭޗާ ޕާކްގައި އެކަން ތަޖުރިބާ ކުރަނީ މެންގްރޫ ގަސްތައް ހިމެނޭ ބޮޑު ސަރަހައްދެއްގަ އެވެ. ކެނޯ ދުއްވާ މީހުންނަށް އެ ތަކެތި ނޭޗާ ޕާކުން ފޯރުކޮށްދެ އެވެ. އަދި ކެނޯ ދުއްވުމުގައި ތަނުގެ ކަމާ ބެހޭ މުވައްޒަފުންގެ އެހީތެރިކަން ލިބެ އެވެ.\nއައްޑޫ ނޭޗާ ޕާކްގައި ކޯއްޓޭ ސަރަހައްދުގައި ބަޔަކު ކެނޯ ދުއްވަނީ: މިއީ ކެނޯ ދުއްވަން ހިތްގައިމު ތަނެއް.---ފޮޓޯ: އަހުމަދު މަހްޒޫމް\n"...އެހެންވެ ލިބޭ ހިތްހަމަޖެހުން މާ ބޮޑުވާނެ. އަނެއްކާ އަހަރެމެން ކެނޯ މި ދުއްވަނީ ބޮޑު ސިންގާ ނާސަރީއެއްގެ ތެރޭގައި. އެތަނުން ފެންނާނެ ބޭބީ ޝާކްސް އާއި އީގަލް ރެއިސް އާއި ސްޓިންގް ރެއިސް ފަދަ ތަފާތު ވައްތަރުގެ މަސްތައް،" ހާދީ ކިޔައިދިނެވެ.\nނޭޗާ ޕާކްގެ އެންމެ ހިތްގައިމު އެއް ކަމަކީ ބޮޑު ސިންގާ މެންގްރޫތަކެވެ. މެންގްރޫތަކުގެ ތެރޭގައި ތަފާތު ވައްތަރުގެ ދޫނިތައް ދިރިއުޅެ އެވެ. އޭގެ ތެރޭގައި ހުވަދޫ ރާބޮނދި އާއި ރާބޮނދި އާއި ބުޅިތުނބާއި ފުރެއްދެ އިލޮހި އާއި އައްޑު އަށް ޚާއްސަ ދޮންދީނި އަދި މާކަނާ ހިމެނެ އެވެ. އެ ތަކެތީގެ ގޮވެލިތަކުން އާދަޔާ ޚިލާފު ހިތްހަމަޖެހުމެއް ނޭޗާ ޕާކަށް ޒިޔާރަތްކުރާ މީހުންނަށް ލިބެ އެވެ.\nދަނޑުވެރިކަމަށް ވެސް ޚާއްސަ ސަރަހައްދު\nއައްޑޫ ނޭޗާ ޕާކް ހިމެނޭ ސަރަަހައްދަކީ އެންމެ ކުރިއްސުރެ ފެށިގެން ހިތަދޫ މީހުން ދަނޑުވެރިކަން ކުރި ތަނެކެވެ. ކާށި ހޮވަން އޭރު ވަންނަ އެއް ތަނަކީ މި ވަލެވެ. އެހެންވެ، މި ތަނުގައި ނޭޗާ ޕާކެއް ހެދިޔަސް ދަނޑުވެރިކަމަށް ޚާއްސަ ސަރަހައްދެއް ވަނީ ކަނޑައަޅައި ފެންސް ޖަހައިފަ އެވެ. އެތަނުގައި މިވަގުތު 11 މީހަކު ދަނޑުވެރިކަން ކުރެ އެވެ.\nއެ މީހުންގެ ޕްލޭނަކީ ނޭޗާ ޕާކަށް ޒިޔާރަތް ކުރާ މީހުން ދަނޑުތަކަށް މަޑުކޮށްލުމަށް ފަހު، އެއްޗެހި ގަނެގެން ދެވޭނެ އިންތިޒާމެއް ހަމަޖެއްސުމެވެ. އަދި ޕާކަށް ދާ މީހުންނަށް ވަގުތުން ޖޫސް ގިރާފައި ދެވޭނެ ގޮތް ފަހުން ހަމަޖައްސަން ދަނޑުވެރިން ބޭނުންވެ އެވެ.\nނޭޗާ ޕާކްގައި ދަނޑުވެރިކަން ކުރާ 11 މީހުންގެ ތެރެއިން އެކެއްގެ ދަނޑު ވަރަށް ފަހަކާ ޖެހެންދެން އޮތީ ރާ ވެރިކަން ކުރުމަށް ޚާއްސަކޮށްފަ އެވެ. އެ މީހާ އެކަމުގެ ތެރެއަށް ނުކުތީ ވެސް ތިމާވެއްޓާ ބެހޭ މިނިސްޓްރީން ހިންގި ކޯހަކުންނެވެ.\nއައްޑޫ ނޭޗާ ޕާކްގެ މަންޒަރުތައް\nނޭޗާ ޕާކްގެ ތެރޭގައި ހިމެނޭ ވަލުތެރެއިން ކާށި ހޮވުމަށް ޚާއްސަ ހުއްދައެއް ވަނީ ދީފަ އެވެ. އެ އޮންނަ އުސޫލުގެ ތެރެއިން ކޮންމެ ދުވަހެއްގެ ހެނދުނު ހައެއްގެ ފަހުން، ނޭޗާ ޕާކް ހިމެނޭ ސަރަހައްދުގެ ވަލުން ކާށި ހޮވުމުގެ ފުރުސަތު އޮވެ އެވެ.\n"އަޅުގަނޑުމެން ކުރި ސާވޭއަކުން ދެއްކީ ކާށި ހޮވައިގެން ރަނގަޅު އާމްދަނީއެއް ހޯދާކަން. ސާވޭގައި ސުވާލުކުރި އެކަކު އޭނާގެ ގޭގެ ސިޓިން ރޫމް ދައްކާފައި ބުނީ އެ ތަން ހެދީ މި ވަލުން ހޮވި ކާށި ވިއްކައިގެން ލިބުނު ފައިސާއިންނޭ. އެހެންވެ، އަޅުގަނޑުމެން ނިންމީ ކާށި ހޮވުން ކުރިއަށް ގެންދަން،" ހާދީ ބުންޏެވެ.\nއައްޑޫ ނޭޗާ ޕާކުގެ ތެރޭގައި ހިމެނެނީ ހަމައެކަނި ގުދުރަތީ މުއްސަނދިކަމެއް ނޫނެވެ. އެއީ އެވޭލާ ޒަމާނުގައި މީހުން ދިރިއުޅުނު ތަނަކަށް ވާތީ، ބައެއް މީސްމީހުންގެ މަހާނަތައް އަދި ބުދު ފައްޅިތަކުގެ އަސަރު ކޮންމެވެސް ވަރަކަށް އެބަ ހުއްޓެވެ.\n"ބޮޑަށް ހީވަނީ އެ ޒަމާނުގައި މަސްވެރިން މަހަށް ގޮސްފައި ތިއްބައި މަރުވީމާ ގެނެސް ވަޅުލަނީ ކަމަށް. އޭގެ ފަހުން ބައެއް މީހުން ނަދުރު ބުނަން ވެސް ޒިޔާރަތްތައް ބޭނުންކުރިކަން އެނގެން އެބަހުރި. މަހާނަތަކުގައި ދިދަ ވެސް ޖަހާފައި އެބަހުރި،" ހާދީ ބުންޏެވެ.\nސީނިއާ ޕާކް ވޯޑް އަބްދުލް ހާދީ، ނޭޗާ ޕާކާ ގުޅޭ މައުލޫމާތު "މިހާރު" އަށް ކިޔައިދެނީ.---ފޮޓޯ: އަހުމަދު މަހްޒޫމް\nނޭޗާ ޕާކްގެ ޓުއާގެ ތެރެއިން، އެ ތަނާ ގުޅުވައިގެން ހާދީ ކިޔައިދިން ތާރީޚީ މައުލޫމާތުތައް ވެސް އެހާމެ ޝައުގުވެރިވި އެވެ. އޭގެ ތެރޭގައި ކޯއްޓޭ ސަރަހައްދުގައި އޮންނަ މަޝްހޫރު "ރަނިންހަނާ" ފެންގަނޑާއި އިނގިރޭސިންގެ ދުވަސްވަރު ހެދި "ދިއްވާ ފެންގަނޑު" ގެ ވާހަކަތައް ފާހަގަކުރެވެ އެވެ. ކުރިންސުރެ ދައްކާ ވާހަކަތަކަށް ބަލާއިރު "ރަނިންހަނާ" ފެންގަނޑަކީ "ޕަރީންތައް" ފެންވަރާ އުޅުނު ތަނެވެ. އެކަމަކު މިހާރު އޭގެ އެހެން ވާޝަން ވެސް ވަނީ އުފަންވެފަ އެވެ.\n"ބައެއް މީހުން ބުނެ އެޅޭ ދިއްވާ ފެންގަނޑުން ފެން ވެރީމާ މުސްކުޅިއެއް ނުވާނެއޭ. އެ ފެންގަނޑުގައި ޕަރީން [އަދިވެސް] އުޅެއޭ،" އިހުޒަމާނުގައި ދައްކާ ވާހަކަތަކާ ބެހޭ ގޮތުން ހާދީ ބުންޏެވެ.\nމި ޕާކްގެ ތެރޭގައި، އިނގިރޭސިން އައްޑޫގައި އުޅުނު ޒަމާނުގެ ހަނދާންތައް ކޮންމެވެސް ވަރަކަށް އެބަ ހުއްޓެވެ. އެ މީހުންގެ ބޭސްއެެއްގެ ގޮތުގައި އެ ދުވަސްވަރު ހިތަދޫ ކޯއްޓޭ ސަރަހައްދު ބޭނުންކުރި އެވެ. އެކަމަކު، އިނގިރޭސިން އޭރު ބޭނުންކުރި ގިނަ އެއްޗެހި ވަނީ ހަލާކުކޮށްފަ އެވެ. އަދި މި ސަރަހައްދުގައި ހުރި އިމާރާތްތައް ވެސް ވަނީ ތަޅާލައިފަ އެވެ.\nއައްޑޫ ނޭޗާ ޕާކާ ބެހޭ މައުލޫމާތު ސްކޫލް ކުދިންނަށް ދިނުމަށް ޚާއްސަ ކޮށްފައިވާ ސަރަހައްދު.---ފޮޓޯ: އަހުމަދު މަހްޒޫމް\nއައްޑޫ ނޭޗާ ޕާކުން ފެންނަނީ ރާއްޖޭގެ ގުދުރަތީ ރީތިކަމާއި ނަލަކަމުގެ މަންޒަރުތަކެވެ. ތަފާތު ދިރުންތަކުގެ މާހައުލެކެވެ. ހިތްހަމަޖައްސާލަން އެވަރުގެ ދެވަނައެއް ނެތްކަމުގެ ކުލަތަކެވެ.\nމިހާރު ވެސް ހައި ސީޒަންގައި ހަފުތާއަކު 1،200 އެއްހާ މީހުން މި ތަނަށް ޒިޔާރަތް ކުރެ އެވެ. އޭގެ ތެރެއިން 90 ޕަސެންޓަކީ ދިވެހިންނެވެ.\nގަޑިއެއްހާއިރުގެ ޓުއާ ނިއްމާލިއިރު، އައްޑޫގައި ވެސް ތާރީޚީ އަދި ގުދުރަތީ މުއްސަނދިކަން އޮތްކަން ކަށަވަރުވި އެވެ. ކާއްޓާއި ދަރު ހޮވަން ހާއްސަ ސަރަހައްދު މިއަދު މިއޮތީ ރާއްޖެ އިން މަދުން ނޫނީ ނުފެންނާނެ ވަރުގެ ގުދުރަތީ ރީތިކަމެއްގެ ތެރޭގަ އެވެ.\nއިތުރު ލިޔުންތައް ތިމާވެށި ސ. ހިތަދޫ އައްޑޫ ތިމާވެށި ހިމާޔަތްކުރުން އައްޑޫ ނޭޗާ ޕާކް\nހަފުލާތަކަށް އައްޑޫ ނޭޗާ ޕާކް ކުއްޔަށް ދެނީ\nއައްޑޫގެ ދެ އަވަށެއް ގިރާތީ ކޮންސަލްޓެންސީ ހޯދަނީ


Ajay Devgan eynaage furathama web series feshumah thayyaaru vanee - vNews.mv\nއަޖޭ ދޭވްގަން އޭނާގެ ފުރަތަމަ ވެބް ސީރީޒް ފެށުމަށް ތައްޔާރުވަނީ\nމަރިޔަމް ޝާހިދާ 19 April 2021, 18:05\nމިއަހަރު މާޗްމަހުގެ ތެރޭގައި އެކްޓަރު އަޖޭ ދޭވްގަންވަނީ އޭނާގެ ފޭނުންގެ ކިބައިން އަޖޭ ދޭވްގަންގެ ބަދަލުގައި އޭނާއަށް ސޫދާރޝަންގެ ނަމުން މުޚާތަބްކުރުމަށް އެދިފައެވެ.\nއެހިސާބުން ފެށިގެން އެއީ އަޖޭގެ ކުރިއަށް އޮތް ފިލްމީ ޕްރޮކެޖްކްޓުގެ ޕްރޮމޯޝަންކަމަށް ގިނަ ބަޔަކު ދިޔައީ ބުނަމުންނެވެ.\nއަޖޭ މިފަދަ މެސެޖެއް ފޭނުންނާ ހިއްސާކޮށްފައި މިވަނީ އޭނާ ދާދި އަވަހަށް ވެބް ސީރީޒްއަކުން ފެންނާނެކަމަށް އިންޑިއާގެ މީޑިއާއިން ބުނެފައިވަނިކޮށެވެ.\nފިލްމީ ޚަބަރުތައް ގެނެސްދޭ ބޮލީވުޑް ހަންގާމާގައި ބުނެފައިވާގޮތުން އަޖޭ ތައްޔާރުވަމުން އަންނަނީ އިނގިރޭސިވިލާތުގެ ބީބީސީ ޗެނަލްއިން ގެނެސްދިން މަޝްހޫރު ޓީވީ ސީރީސް "ލޫތަރ" ގެ ރިމޭކެއް ގެނެސްދިނުމަށެވެ.\nއިތުބާރުހުރި ފަރާތަކުން ބޮލީވުޑް ހަންގާމާއާ ހަވާލާދީ ބުނެފައިވަނީ، މިސީރީޒް އަޖޭއާއެކު ހަދަން ނިންމާފައިވަނީ "ލޫތަރ" ސީރީސްވެސް ގެނެސްދިން ބީބީސީ ނެޓްވޯކްގެ އިންޑިއާ ގޮފިއާއި އެޕްލޯޒް އެންޓަޓައިންމެންޓާ ގުޅިގެންނެވެ.\nމިސީރީޒްގެ މަސައްކަތް ނިމުމުން ސީރީޒް ރިލީޒްކުރުމަށް ހަމަޖެހިފައިވަނީ ޑިޒްނީ ޕްލަސް ހޮޓްސްޓަރއިންނެވެ.\nމިވަގުތު އަޖޭ ވަރަށް ބުރަކޮށް މަސައްކަތް ކުރަމުންދަނީ އޭނާގެ ކުރިއަށް ހުރި ފިލްމުތައް ރިލީޒްކޮށް ބައެއް ފިލްމުތަކުގެ ޝޫޓިންގް ނިންމާލުމުގެ މަސައްކަތުގައެވެ. އެހެންކަމުން އަދި މިކަމާބެހޭގޮތުން އަޖޭ އެއްވެސް މައުލޫމާތެއް މީޑިއާއާ ހިއްސާކޮށްފައެއް ނުވެއެވެ.\n"ލޫތަރ"ގެ ހިންދީ ރިމޭކްގައި އަޖޭއާއެކު ހިމަނާނެ އިތުރު ކާސްޓުންގެ މައުލޫމާތުވެސް އަދި ހިއްސާކޮށްފައި ނުވާއިރު އަޑުތައް އަރާފައިވާގޮތުން ބަތަލާއެއްގެ ގޮތުގައި އިލީނާ ޑިކްރޫޒާއަށް ސީރީޒްގެ މުހިއްމު ރޯލެއްވަނީ ހުށަހަޅާފައެވެ.\nބަތަލާ އިލީނާއާއި އެކްޓަރު އަޖޭ ދޭވްގަންއަކީ ސްކްރީނުން ފެންނަ ވަރަށް ހިތްގައިމު އަދި ގިނަ ބައެއްގެ މެދުގައި މަގުބޫލު ޖޯޑެކެވެ. މީގެކުރިން ދެތަރިން އެކީގައި ފެނިފައިވަނީ ފިލްމު "ރެއިޑް' އަދި "ބާދުޝާހޯ" އިންނެވެ.\nވެބް ސީރީޒް "ލޫތަރ" އަކީ، ސައިކޮލޮޖިކަލް ކްރައިމް ތްރިލަރއެކެވެ.\nމިސީރީޒްގެ މެއިން ލީޑް ރޯލް ކުޅެފައިވަނީ ހޮލީވުޑްގެ މަޝްހޫރު އެކްޓަރު އިޑްރިސް އެލްބާއެވެ. 2010 ވަނަ އަހަރު ބީބީސީއިން ގެނެސްދޭންފެށި މިސީރީޒް އެންމެފަހުން ގެނެސްދީފައިވަނީ 2019 ވަނަ އަހަރުގައެވެ.\nޖުމްލަ ފަސް ސީނަކަށް ބަހާލައިގެން ދައްކާފައިވާ މިސީރީޒްގެ ކޮންމެ ސީޒަނެއްގައި 20 އެޕިސޯޑް އެކުލެވިގެންވެއެވެ.


ވާލޯބި އެނގޭނަމަ…2– Esfiya\nމަޖާ ލޯބި October 22, 2016\nވާލޯބި އެނގޭނަމަ… 2\nޒުވާނާ އަލްޔާ އާއި ކައިރިއަށް ފިޔަވަޅު އަޅަން ފެށުމާއެކު ޖެހިލުންވެފައި ހުރެ އަލްޔާ ޖެހެނީ ފަހަތަށެވެ. މީކާކު ހެއްޔެވެ؟ މި މީހާ ކައިރިއަށް އެއަންނަނީ ކީއްވެ ހެއްޔެވެ؟ މީ އަދި މިހާތަނަށް މި ސްޓޭޝަނުން ފެނިފައިވާ މީހެއް ނޫނެވެ. މީ އަނެއްކާ ފުލުހެއްބާއެވެ؟ ރަތްކުލައިގެ ބެނިއަންގައި ޒުވާނާ ކިތަންމެހާ ވެސް ފުރިހަމައެވެ. އަލްޔާ އެންމެ އަޅައިގަތީ ޒުވާނާގެ ފުރިހަމަ އިސްކޮޅާއެވެ. ޖޭމުގަސް ކައިރީގައި ހުރި ޓިނުގަނޑުގައި އަލްޔާ އަށް ލައްވެލެވުނީ އިތުރަށް ފަހަތަށް ޖެހެން ޖާގައެއް ނެތުމުންނެވެ. ޒުވާނާ އަލްޔާ ގެ މޫނަށް ބަލަން ހުރެ އަތް އުފުލާލީ އަލްޔާ ގެ މޫނާއި ދިމާލަށެވެ. ޒުވާނާގެ އަތްތިލައިގެ ބަނޑުފުށުން އަލްޔާގެ ކޯތާފަތުގައި ޖެހުނު ވަގުތު އަލްޔާގެ ދެލޯ ބޮޑުވީ ދުވަހަކު ވެސް ނުވާވަރަށެވެ. އަލްޔާ އެންމެ އަޖައިބުވީ އަލްޔާ އަށް ވީގޮތް ފެނި ޒުވާނާ ހޭން ފެށުމުންނެވެ.\nއަތުގައި އޮތް ފޯނުގައި ދެއަތުން ހިފާ ބާރުކޮށްލަމުން އައި ކޮޅަށް އެނބުރި ދާން ހިނގައިގަތްވަގުތު ހުއްޓެވުނީ ޒުވާނާ ބުނި ޖުމްލައަކުންނެވެ. “މްމްމްމް…އެތަނުގައި އިން މަދިރިއެއް ފައްސާލީ. ބާރަށް ޖަހަން ނުކެރުނީ ތިކުއްޖާ އަށް ތަދުވެދާނެތީ” އަލްޔާ އަށް ހިނިތުންވެލެވުނެވެ. “ތޭންކްސް” އަލްޔާ ބާރަށް ހިނގައިގަތީ ހަމައެކަނި އެވަރަށް ބުނެލާފައެވެ. އަވަސް އަވަހަށް ޖޯލީގައި އިށިން އިރުވެސް ހިތް ތެޅެނީއެވެ. ގަހުގެ ނިވަލުގައި ހުރި ޒުވާނާ ހުރީ އަލްޔާ އަށް ބަލަން ބަސްހުއްޓިފައެވެ. އެފަދަ ފުރިހަމަ ކަމެއް މީގެ ކުރިން ފެނިފައި ނުވާ ކަހަލައެވެ. ހިމަތޮޅި ހަށިގަނޑެކެވެ. އެހާ ދޮން ނޫނަސް އައިބުވާހާ ކަޅެއް ވެސް ނޫނެވެ. އިސްތަށިގަނޑު ވެސް މައްޗަށް ނަގާ އައްސާލާފައި އޮތް އިރު އެއީ އާދައިގެ ވަރަކަށް ފަން އިސްތަށިގަނޑެކެވެ. ޒުވާނާ އެންމެ އަޅައިގަތީ އަލްޔާގެ ކަންހުޅިއާއެވެ. ކަންހުޅީގެ އިސްތަށިތައް ދިގުވެފައި ބައެއް އިސްތަށިތައް އަލްޔާގެ ކޮތާފަތާއި ސަމާސާކޮށްލި ގޮތް ޒުވާނާ އަށް ވަރަށް ކަމުދިޔައެވެ. ޒުވާނާގެެ ތުންފަތަށް ވެރިވި ހިނިތުންވުމުުން އަލްޔާ ކަމުދިޔަ ކަން އެނގެއެވެ. ނަމަވެސް ހިތާމައަކީ އޭނާ ހަޔާތުގެ ބައިވެރިޔާ މިވަނީ އަމިއްލަ އަށް ހޮވާފައި ވާކަމެވެ. “ލޫކް! މިތާ ދޯ. ދޭބަލަ ކާން. އައްޔަ މެން ނިންމާލައިފި މިހާރު. މަންޖެ ވެސް އޭނީ މިހާރު ލަސްވެފައި. ފޯނުގައި ހުއްޓަސް ބަނޑެއް ނުފުރޭނެ” ކައިގެން ބޭރަށް ނިކުތް އަލީ އަށް ބޭރުގައި ހުރި ލޫކް ފެނުމުން ބުނެލިއެވެ. ކާ ކޮޓަރިއަށް ވަންނަމުން ވެސް ލޫކް ފަސްއެނބުރި އަލްޔާ އަށް ބަލާލިއެވެ. ނަމަވެސް އަލްޔާ އިނީ އަތުގައި އޮތް ފޯނުން ކޮންމެސް ކަމެއްކުރާށެވެ. “ސާބަހޭ. މީ އަހަރެމެންގެ ޝަރިއްތަގެ މަންޖެއެއް. ތިގޮތަށް ވަގުލޮލުން ނުބަލާ. އެހެންނޫނީ މިހާ މީރު ކާއެތިކޮޅެއް ލިބުމުގެ ނަސީބު ގެއްލިދާނެ” އަލްޔާ ދިއްކޮށްލި ފޯށް ޕެކެޓުގައި ހިފަމުން އަލީ ލޫކަށް ބުނެލިއެވެ. “ލައި އާއި އަޅައިގަތީ ކަންނޭނގެ” އަލްޔާގެ ކަންފަތާއި ކައިރިވެލަމުން އަލީ ސަމާސާ ކޮށްލިއެވެ. އޭރު އެހެން ކުދިން ވެސް ކައިގެން ޖޯލީގައި ޖައްސާލަނީއެވެ. “ބޮއްތި ނުބުނޭ އެކަކު އިތުރުވި ވާހަކައެއް. އޭނަ ކާން އެއްޗެއް ނުވެސް ހުންނާނެ ކަންނޭނގެ” އަލްޔާ ބުނެލިއެވެ. “ހާދަ ދެރައެކޭ ދޯ ތިވީ” ފައިސަލް އަލްޔާ އާއި ދިމާާ ކޮށްލިއެވެ. އަލްޔާ ލަދު ގަތެވެ. ދޮގެއް ނޫނެވެ. އޭނަ ކާން އެއްޗެއް ނެތިއްޔާ އަލްޔާ އަށް ކޮންކަމެއް ހެއްޔެވެ؟ “ނޫނޭ. ގެއަށް ދިޔާމަ ބޮއްތި އަހާނެ. އެހެންވެ” އަލްޔާ އަވަސް އަވަހަށް ބުންޏެވެ. “އެއީ ދާއިމީ މީހެއް ނޫނޭ. މިކޮޅަށް ޓްރެއިނިންގް ޕްރޮގްރާމަކަށް އައިސް އެހުރީ. ޓޫ ވީކްސް ވާނީ. އެހެންނޫނަސް އެސޮރުގެ މަންޖެ އެއީ މިރަށު ކުއްޖެއް” ފައިސަލް އެދިން ހަބަރަކުން ހަގީގަތުގައި ވެސް އަލްޔާ ދެރަވެއްޖެއެވެ. އެއީ އެހެން ކުއްޖެއްގެ ހައްގެކެވެ. އަލްޔާގެ އެއް ނޫނެވެ. މީހަކު ހަމަ ފެންނަ އިރަށް ގޮތެއް ވާންޖެހޭ ހެއްޔެވެ؟ މަޖާ އަނގަ ތަޅަމުން ދިޔަ ގުރޫޕާއެކު އަލްޔާ އަށް ވެސް ހެވުނު ވަގުތު ލޫކް ނިކުމެ ޖޯއްޔާއި ކައިރިވެލިއެވެ. “ސޮރީ. ކުރިން ނޭނގޭ އެކަކު އިތުރުވި ކަމެއް. ފޯށްޕެކެޓް ހުސްވީ” ކޮޅަށް ތެދުވު އަލްޔާ ފޯނުގައި ބާރަށް ހިފަހައްޓާލައިގެން ހުރެ ލޫކް ކައިރީގައި ބުނެލިއެވެ. އިސް އުފުލާ އަލްޔާ ލޫކަށް ބަލާލީ ހިނިގަނޑެއް ޖަހާލުމުންނެވެ. “އިޓްސް އޯކޭ. އެއްވެސް އިރެއްގައި ނުދުފަން” ލޫކް ހީލަމުން ބުނެލިއެވެ. އަލްޔާ ލަދުގަތެވެ. އިސްޖަހާލެވުނީ އެހެންވެއެވެ. “އެންމެން ކެއި ދޯ… އަދި ބޮއްތި ބުނި އެއްޗެހި ދޮވެ އިސްތިރި ކުރަން އަންނާނަމޭ. ހަވީރުގެ ވަގުތެއްގައި ވެހިކަލް ކައިރިކޮށްލަދެއްޗޭ” އެއްވެސް މީހަކަށް ނުބަލާ އަލްޔާ އެހެން ބުނުމަށްފަހު ކާކޮޓަރިއަށް ވަނެވެ. އެންމެ ފަހަރަކު ވެސް އަލްޔާ އިސް އުފުލާ ބަލާލިނަމަ ލޫކް ހިނިތުންވެފައި އަލްޔާ އަށް ބަލަން ހުރި މަންޒަރު ފެންނާނެއެވެ. ޖޯލީގައި ހުރިހާ މީހުން ސިނގިރެޓް ރޯކޮށްގެން ޖައްސާލުމުން ލޫކް ކާކޮޓަރި ހުރަސްކޮށް ނިދާ ބަޔަށް ވަދެގެން ދިޔައީ އަދި އެއްފަހަރު އަލްޔާ އަށް ބަލާލާފައެވެ.\nވިއްސާރަ ރެއެކެވެ. ހަވީރުން ފެށިގެން ބޯކޮށް ވެހެން ފެށި ވާރޭގަނޑު ރޭގަނޑު ދިހައެއް ޖެހުމާއި ހަމައަށް ތުނިކޮށްލައިފިއެވެ. ނަމަވެސް ފަޒާގައި ހިފާލާފައިވާ ވައިގެ ބޫން އަޑުން ހީވަނީ ކަންފަތްތައް ބަށްވާން އުޅޭހެންނެވެ. މުޅި ގޭތެރެ އާއި ހިފައިގެންގުޅޭ ކޮންމެ އެއްޗެއްގައި ވަނީ ފިނިހިފާފައެވެ. އޭސީ އާއި ފަންކާ ނިވާފައި ހުރި އިރު ވެސް ބަތޫލްގެ ކޮޓަރި ފިނިގަދަކަމުން އޮވެވޭ ވަރު ނުވުމުން އެނދުގައި އޮތް ކުއިލްޓް ހިފައިގެން ނިކުމެ ސިޓިންގްރޫމް ސޯފާގައި ޖައްސާލިއެވެ. އެވަރުން ވެސް އެކުޑަ ހަށިގަނޑަށް ހޫނުވާ ގޮތް ނުވުމުން ތެދުވެގެން ގޮސް ޝަރީފާގެ ކޮޓަރީގައި ޓަކި ޖަހާލިއެވެ. އާދަނު ދޮރު ހުޅުވުމުން ބަތޫލް ދެކޮޅު ބަލާލީ މަންމަ ފެނޭތޯއެވެ. “މަންމަ ފެންޖަގު ބަލާ ދިޔައީ. ދަރިފުޅު ކަމަކުތަ؟ ވިއްސާރަ ރެއެއްނު. ދޭ ނިދަން އަވަހަށް. ދޮންތި ވެސް މިހާރު ނިދާފަ ކަންނޭނގެ އޮންނާނީ” އާދަނު ލޯބިން ބަތޫލް އަށް ބުނެދިނެވެ. “އިރުކޮޅަކުން ނިދާނަން ބައްޕާ. ވަރަށް ފިނިވާތީ ބޭރުގައި މީނީ. މަންމަ ކައިރީގައި ބުނައްޗެ އަޅުގަނޑު އިތުރު ރަޖައެއް ނެގި ވާހަކަ” ޝަރީފާގެ އަލަމާރިން އިތުރު ކުއިލްޓެއް ހިފައިގެން ބޭރަށް ނިކުންނަމުން ބަތޫލް ބުންޏެވެ.\nސޯފާގައި ކުޑަކޮށް ނިދިފައި އޮތް ބަތޫލް އަށް ހޭލެވުނީ މީހަކު ވަރަށް ބާރަށް ހަޅޭއްލަވާގަތް އަޑަށެވެ. އެވަގުތު އެއީ އަލްޔާ ވެސް ކޮޓަރީގައި އޮވެފައި ފެންފޮދެއް ބޯން ބޭރަށް ނިކުތް ވަގުތެވެެ. “ކާކު އެއީ ބާތު. ބަދިގެ އިން ދޯ އިވުނީ. ހިނގާބާާ ލައިއްތަަ އާއެކު” ބިރުގަނެފައި ހުރި ބަތޫލް އަލްޔާގެ އަތުގައި ހިފިއެވެ. ދެކުދިން ސިއްރުން ބަދިގެ ދޮރަށް އެރި އިރު ކަމަކު ދާކަށް ނެތެވެ. ނިދާ ހެދުމުގައި ހުރި ޝަރީފާ ހުރީ ބަދިގޭގައި އެއްޗެހި ކޮށަން ވަކިން ބަހައްޓާފައި ހުރި މޭޒު މައްޗަށް އަރައެވެ. އަތުގައި ފޮޅަން ގެންގުޅޭ ފިހިގަނޑު އޮތެވެ. “މަންމާ!…. ބޮޮއްތި! ތީ ކޮންކަމެއް” ޝަރީފާ ފެނުމާއެކު ބަތޫލްގެ ނިދިގަނޑު ވެސް އެއްކޮށް ފިލައިފިއެވެ. ދެކުދިން އަވަސް އަވަހަށް މޭޒާއި ކައިރިވެލިއެވެ. “ދަރިފުޅުމެންނޭ މަންމަ އަވަހަށް މިތަނުން ބާލުވަދީ. ނަސީބެއްނު ތިކުދިންނަށް ހޭލެވުނުކަން” ޝަރީފާ ކަންބޮޑުވެފައި ހުރެ ވާހަކަދެއްކިއެވެ. “އެކަމަކު މަންމާ! މަންމަ ތިތަނަށް އެރި ގޮތެއް ވެސް އޮންނާނެ ދޯ. ދެން ތިމޭޒު ވެއްޓޭނީ މަންމަ ތިއޮށް ބޮޑު މީހާ އަރާހުރީމަ” އެއް އަތުން އަނެއް އަތް ކަހާލަމުން ބަތޫލް ބުނެލިއެވެ. “އަދިވެސް ދަރިފުޅު މަންމަ އަށް މަލާމަތް ކުރެވޭތޯ ބަލަނީ. މަންމަ ވެސް ބޭނުމީ މިތަނަށް ބިންހެލުމެއް އައުމުގެ ކުރިން ފައިބަން. ދޭބަލަ ބައްޕަ އަށް ގޮވަން” އަތުގައި އޮތް ފިހި ދޫކޮށްލަމުން ޝަރީފާ ބަތޫލް އަށް ބަލާލިއެވެ. ހަށިގަނޑަށް ގުޑުމެއް ވެސް އަރުވާނުލާ ހުރީ ހީވާގޮތުން ވެއްޓިދާނެ ކަމުގެ ބިރު ހިތުގައި އޮތްލެއް ބޮޑުކަމުންނެވެ. “މިގަޑީގައި ކީއްކުރަން ބޭބެއަށް ގޮވަނީ. އަން ހިފާ އަތުގަ. މަޑުމަޑުން ފައިލާ މިގޮނޑިއަށް” ޝަރީފާ އާއި ދިމާލަށް އަތް ދިއްކޮށްލަމުން އަލްޔާ ކައިރީގައި ހުރި ގޮނޑިވެސް މޭޒާއި ކައިރިކޮށްލިއެވެ. ވަރަށް ފަސޭހައިން ޝަރީފާ އަލްޔާގެ އަތުގައި ހިފާލިއެވެ. ހަމައެއާއެކު ހަޅެއްލަވާ ގަނެފައި މޫނުމަތީގައި ދެއަތް އެޅިއެވެ. “މަންމާ! ސިއްސައިގެންނޭ އެދިޔައީ. ދެން ތިހެން ހުރީމަ ފޭބޭތަ” ބަތޫލް އުނަގަނޑުގައި ދެއަތް އަޅުވާލިއެވެ. “ދަރިފުޅާ! މަންމަ ހިޔާލަށް ފެނުނީ މަންމަ ތިރިއަށް ވެއްޓެނިކޮށް” ޝަރީފާ ބުނި އެއްޗަކުން މިފަހަރު އަލްޔާ ކައިރިއަށް ވަރަށް ހިނިއައެވެ. ނަމަވެސް ބޮއްތި ދެރަވާނެތީ އަވަސް އަވަހަށް ހިނިގަނޑު ކޮންޓްރޯލް ކުރިއެވެ. އަދި ބަތޫލް އަށް ބަލާލަމުން ބޭބެ އަށް ގޮވާލާށޭ ބުނީ އެނޫން ގޮތަކަށް އިރު އެރިޔަސް ޝަރީފާ ނުފައިބާނެތީއެވެ.\nނިދަން އަނދެގެން ހުރި މުންޑުގަނޑު ރަނގަޅު ކުރަމުން އާދަނު ބަދިގޭ ދޮރަށް އެރި ގޮތަށް ޝަހާދަތް ކިޔާލިއެވެ. ނިދިވެސް ފިލާ ދިޔަ ކަހަލައެވެ. އަވަސް އަވަހަށް މޭޒު ކައިރިއަށް ޖެހިލާ ޝަރީފާ އާއި ދިމާލަށް އަތް ދިއްކޮށްލިއެވެ. ރޮވިފައި ހުރި ޝަރީފާ އާދަނުގެ އަތުގައި ހިފާ އާދަނު ބުނި ގޮތްގޮތަށް ހަދައިގެން އަނިޔާއެއް ނުލިބި ތިރިއަށް ފޭބިއެވެ. “އެހެންނޭވާނީ.. ހޫނު ފެންފޮދެއް ބޯލަން އައީ ކެއްސާތީ. ފެންބޮއެގެން ނިކުންނާން އަންނަނިކޮށް އައި ނައި ތަނެއް ނޭނގި އުދުހޭ ކުރައްޕެއް ހެދުމުގަ ޖެއްސީ. އެހެންވެ ބިރުން އެތަނަށް އެރުނީ. ނޭނގެ އެރުނު ގޮތެއް ވެސް” ޝަރީފާ އަމިއްލަ އަށް ވީ ގޮތް ކިޔާދިނެވެ. ބަތޫލް ކައިރިއަށް އައި ހިނިން އަނގަމަތީގައި އަތް އެޅިއެވެ. އަޑުވީއްލާ ބާރަށް ހޭން ނުކެރުނީ އާދަނު ހުރީމައެވެ. އަލްޔާ ވެސް ނުހޭން ވަރަށް މަސައްކަތްކޮށްގެން ހުއްޓެވެ. ގޭތެރޭގައި މިހުރިހާ ކަމެއް ވީ އިރު ވެސް ހިލަމެއް ނުވީ އެކަނި ސަޖޫލް އަށެވެ.\nމަގުގެ އެއްފަރާތުން ހިނގާފައި ދިޔަ އަލްޔާ އިރުކޮޅަކާ ދެފަރާތުން އިސްތަށިގަނޑު ރީތިކޮށްލައެވެ. ލޮލުގައި އަޅާލާފައި އިން އަވި އައިނުުން ވަނީ އެރީތި ދެލޯ ފޮރުވާލާފައެވެ. މިއަދަކީ ހަފްތާ ފެށޭ ދުވަސް ކަމަށް ވުމުން މަގުމަތިން ފެންނަނީ މުޅިން ވެސް ހުދު ޔުނީފޯރމާއި ހުދުހުދު ބޫޓް ތަކެވެ. އަލްޔާ ވެސް ވެވުނު އެންމެ ފުރިހަމަ އަށް ތައްޔާރުވެގެން އެދަނީ ވަޒީފާއަށެވެ. އަލްޔާ އަކީ ގުރޭޑް އަށަކުން ފެށިގެން މަތީ ގްރޭޑްތަކުގެ ސްޕަރވައިޒަރަށް ވާތީ ސްކޫލަށް އަބަދުވެސް ދާން ޖެހޭނީ ހެނދުނު ސެސަޝަނަށެވެ. ނަމަވެސް މެންދުރުފަހު ސްކޫލަށްދާ ކުޑަ ކުދިން ތަކުގެ ސްޕަރވައިޒަރ އެއްގެ މަގާމު ވެސް ވަގުތީ ގޮތުން އަލްޔާ ދަނީ ފުރަމުންނެވެ. ފިހާރައަކުން ކޯކް ފުޅިއެއް ގަނެގެން ނިކުތް ލޫކަށް މަގުގެ އެއްފަރާތުން ފަރި ހިނގުމުގައި ދިޔަ އަލްޔާ ފެނި ތަލިން ކުޅުހިކުނު ކަހަލައެވެ. މަޑު ފިޔާތޮށިކުލައިގެ ގަޔަށް ހިފާލާފައި ހުރި ހެދުމުގައި އަލްޔާ ހާދަ ފުރިހަމައެވެ. އަލްޔާގެ ފައި ދަށުގައި ހުރި ފައިވާނަށް ވެސް ލޫކް އަށް ތައުރީފް ކޮށްލެވުނެވެ. ކޯކް ފުޅިން ކޯވަރެއް ބޯލި ލޫކަށް މެއާއި ދިމާލުން ހިތާއި ވީ ފަޅީގައި އަތްހާކާލެވުނީ ކުރެވުނު ހިޔާލަކުންނެވެ. ޖީބުން ވައިބްރޭޓްވާންފެށި ފޯނު ނަގާ ބަލާލިއިރު އަރާފައި އިން ނަމަކުން ހާސްވިއެވެ. ‘ތަފޫ’ ޖަހާފައި އެއިން ނަމަކީ ލޫކްގެ ލޯބިވެރިޔާގެ ނަމެވެ. ތަފްހާ އާއި ލޫކް އެންމެ ފުރަތަމަ ދިމާވީ މީގެ ތިން އަހަރު ކުރިން ފޭސްބުކުންނެވެ.\nރަހްމަތްތެރިއެއްގެ ގޮތުގައި އުޅުމަށްފަހު ދެމީހުން ލޯބިވެރިންނަށް ވީގޮތެއް ހުދު ދެމީހުންނަށް ވެސް ނޭނގެއެވެ. ދެމީހުން ދެމީހުން ދެކެ ވެސް ލޯބިވާކަމަށް ދައުވާ ކުރާއިރު ތަފްހާ ދެކެ ލޫކް އަށް ވެވުނު ލޯތްބަކީ ހަގީގީ ލޯބިކަމާމެދު މިއަދު ފުރަތަމަ ފަހަރަށް ޝައްކު ވިއެވެ. ތަފްހާ އެންމެ ފުރަތަމަ ފެނުނުުު ދުވަހުވެސް އެހިތަށް ނުވާ ގޮތެއް އަލްޔާ އެންމެ ފުރަތަމަ ފެނުުނު ދުވަހު ވެއްޖެއެވެ. އެއީ ލޫކް ބޭނުންވާ ގޮތެއް ނޫނެވެ. ތަފްހާ ލޫކް އާއި އެކު އުޅެން ހުރިހާ ދުވަހަކު ލޫކް ވެސް ބޭނުންވަނީ ތަފްހާ އާއި އެކު ވާށެވެ. ދެމީހުން ދޭތެރޭގައި ޒުވާބުކުރާ ދުވަސް ގިނަ ވިޔަސް ތަފްހާ ލޫކް ދެކެ ލޯބިވާކަމަށް ގަބޫލުކުރޭއެވެ. ތަފްހާ އަބަދުވެސް މުއްސަނދި ކަމަށް ލޯބި ކުރިޔަސް ލޫކަކީ ނިކަމެތި ފަގީރެއް ކަމުގައި ތަފްހާ ކައިރީގައި ބުނެދެވުނު އަދަދެއް ވެސް ނޭނގެއެވެ. ދެމީހުން ހަޔާތެއް ފެށުމަށް ތަފްހާ ކައިރީގައި ލޫކް އެދުުނު ވަގުތު ތަފްހާ ދިން ޖަވާބު އަދިވެސް ލޫކްގެ ކަންފަތުގައި ހަރުލާފައި ވެއެވެ. “އަހަރެން ލޫކްއާ އިންނާނީ މުއްސަނދި ވީ ދުވަހަކުން. އަހަރެން ވެސް ބޭނުން ކައިވެނީގެ ފަހުން ހަނީމުން ހަދާލަން ޔޫރަޕަށް ދާން” ތަފްހާ އެހެން ބުނި ވަގުތު ލޫކްގެ ދެލޯ ފުރިގެން އައެވެ. ނެތް ފެންވަރެއް ލޫކް ދައްކާނީ ކިހިނެއް ހެއްޔެވެ؟ އެދުވަހު ލޫކް ދެރަވީ ވަރުން އެއްޗެއް ނުބުނި ކަމުގައި ވިޔަސް ތަފްހާ އާއި ފަހުން ބައްދަލުކުރި ދުވަހު ވަނީ ހުރިހާ އެއްޗެއް ތެދެއް ކިޔާދީފައެވެ. ލޫކްގެ މައިންބަފައިންގެ ފެންވަރަކީ ކޮބާ ކަން ބުނެދީފައެވެ. އެދުވަހު ތަފްހާ ތުން އަނބުރާލިގޮތް އަދިވެސް ލޫކް އަށް ސިފަ ވެއެވެ. ތަފްހާ އަކީ ކޮންމެ ކަހަލަ އަންހެންކުއްޖެއް ކަމުގައި ވިޔަސް އެމަސްގަނޑު ދެކެ ލޫކް ލޯބިވެއެވެ. ތަފްހާ ވެސް އެހެން ބުނެލާ ކޮންމެ ފަހަރަކު ލޫކަށް ހިތްހަމަޖެހުން ލިބޭއެވެ. އެކަނިވާ ވަގުތު ތަކުގައި ލޫކްގެ ހަޔާތުގެ ބައިވެރިއަކީ ހަމަ ތަފްހާ ބާއޭ ވެސް ހިތަށް އަރައެވެ. ނަމަވެސް ތަފްހާ އާއި މެދު ނުބައި ގޮތަކަށް އެއްޗެއް ހިތަށް އަރުވަން ބޭނުންނުވާތީ ތަފްހާ ލޫކް ކައިރީގައި ކޮށްފައި ހުންނަ ކޫސަނި ޝަކުވާތައް ސިކުނޑިން ނެރެލަނީ އެވެ.\nލިބުނު ބްރޭކްގައި އަލްޔާ ގެއަށް ދިއުމަށްް ސްކޫލުން ނިކުތް ވަގުތެވެ. ކޮނޑުގައި އޮތް އަތްދަބަހުގެ ތެރެއަށް އަތް ލުމަށްފަހު ނެގި އަވި އައިނުން ދެލޯ ފޮރުވާލިއެވެ. ދެއަތުން ފަހަތަށް އައްސާލާފައި އޮތް ފަން އިސްތަށިގަނޑު އެއްވަރުކޮށްލިއެވެ. މަގުގެ ދެކޮޅަށް ބަލާލުމަށްފަހު އެންމެ ބޮޑަށް ހިޔާ އަރާފައި އޮތް ފަރާތަށް ދިއުމަށް މަގު ހުރަސްކުރަން އުޅުނު ވަގުތު ފަހަތުން ގޮވާލި އަޑު އިވުނެވެ. އެނބުރި ބަލާލިއިރު ފަހަތުގައި ހުރި މީހާ ފެނި އަލްޔާ ހިނިތުންވެލިއެވެ. “ޝެމް” ލުއިލުއިކޮށް އަލްޔާ ޝައިމް އަށް ގޮވާލިއެވެ. “މިއަދު ދާންވީނުން ކެފޭއަށް މަށާއެކު ކޮފީއެއް ބޯލަން” ޝައިމް އަލްޔާ ކައިރީގައި އެދުނެވެ. “ސޮރީ.. އަސުރުކޮށްލަން ކަމަށް ގެއަށް އަސްލު މިދަނީ. ޝެމް ބޭނުމިއްޔާ އެހެން ފަހަރަކަށް ލަސްކޮށްލެވިދާނެ” އަލްޔާ މަޑުމަޑުން ބުންޏެވެ. “އޯކޭ. އެކަމު ހިތަށް އަރަނީ ދާނެބާއޭ” އަލްޔާ އާއި އެއްވަރަށް ހިނގައިގަންނަމުން ޝައިމް ބުންޏެވެ. “ކީއްވެ ނުދާންވީ. އެވަރުގެ ކަމެއް ކުރެވިފައި ޝެމް އަށް އޮތީމަތަ ތިކަހަލަ އެއްޗެހި ހިތަށް ތި އަރުވަނީ” ކުރިއަށް ބަލަން ހުރި އަލްޔާ ބުންޏެވެ. “އާނ.އެނގެއެއްނު. ކޮންކަމެއް ކަން މަށަށް ކުރެވުނީ. އަނެއްހެން ކުށެއް ނޫން. އަހަރެން ބޭނުމެއްނޫން މީހަކު ދެކެ ލޯބިވުން އެއީ މަށަށް ކުރެވުނު ބޮޑު ފާފައެއް ގޮތުގައި ދެކޭކަށް. އަހަރެންނަކީ ދުވަހަކު ވެސް މީހަކަށް ދޮގު ހެދި މީހެއް ނޫން. އަދި ހާއްސަކޮށް ލައި އަށް. އަހަރެން ލައި ދެކެ ލޯބިވާކަމަށް ބުނީ މަޖަލަކަށް ނޫން. ވަރަށް ބޮޑަށް ލޯބިވާތީ. ތީ މިދުނިޔޭން އެންމެ ބޮޑަށް ބޭނުންވާ ފަރާތަކީ. ދިރިއުޅުމެއް ފަށަން ބޭނުންވާ ފަރާތަކީ. މިއަދު އަހަރެންނަށް ވަނީ ބޭނުން ކޮންމެ އެއްޗެއް ލިބިފައި. މުދަލާއި ފައިސާ އާއި ކާރާއި ގެދޮރު. ހެޔޮލަފާ ބައްޕައެއް. ލޯބިވާ އާއިލާއެއް. ތީ ނުލިބި އޮތް އުފަލަކީ. ލައި މަށަށް ލިބުނު ދުވަހަކު އުފަލާއެކު މިދުނިޔޭން މަރުވެގެން ދާނީ” ޝައިމް ވާހަކަދައްކަމުން ދިޔައިރު އަލްޔާ އަތްދަބަހުގައި ބާރަށް ހިފަހައްޓާލައިގެން ހުއްޓެވެ. “ދެން މަންމަ ޔޯ. މަންމަ ގޯހީތަ” ޝައިމް އަށް ބަލާލަމުން އަލްޔާ ހީލާފައި އަހާލިއެވެ. “މަންމަ ދޯ… މަންމަގެ އެބައުޅޭ ކުޑަކުޑަ މައެްސަލައެއް. އެވާހަކަ ފަހުން ދޯ. ދެން ބުނެބަލަ ކިހާ ދުވަހެއް ވަންދެން އަހަރެން މަޑުކުރަންވީ” ކުރިމަތީގައި ހުރެ މީހަކު އަލްޔާގެ ލޯތްބަށް އެދެނީ އެވެ. އޭނާ އަށް ޖަވާބު ނުދެވިގެން މިއުޅެނީ ކީއްވެހެއްޔެވެ؟ މިއަދުު ޝައިމް އަށް ވުރެ ބޮޑަށް އަލްޔާގެ ދެކެ ލޯބިވާނެ އެހެންފަރާތެއް ނެތެވެ. އަލްޔާ ޝައިމް އަށް އިތުބާރު ކުރެއެވެ. ޝައިމް އާއި އަލްޔާ ގުޅިއްޖެނަމަ މަންމަ އާއި ބައްޕަ ވެސް އުފާވާނެކަން އެނގެއެވެ. ރަށު މީހެކެވެ. ކައިވެނީގެ ފަހުން އާއިލާ އާއި އެއްފަސްގަނޑެއްގައި ތިބެވޭނެއެވެ. ވީއިރު ޝައިމް އަށް ޖަވާބެއްދޭން މިހިތް ފަސްޖެހެނީ ކީއްވެހެއްޔެވެ؟ ޝައިމް އަކީ ރަށު މީހުންގެ ލޯތްބާއި ގަދަރު ލިބިފައިވާ ހީވާގި ޓީޗަރެކެވެ. ސްކޫލް ވަޒީފާ އާއި ގުޅުނު އެންމެ ޒުވާން ބަޔޯލޮޖީ ޓީޗަރެވެ. މުޅި ރަށުގައި ހުރި އެންމެ ހިތްގައިމު ޒުވާނާއެވެ. ޝައިމް ފަހަތުން އުޅޭ އަންހެންކުދިން ހުދު އަލްޔާ އަށް ވެސް ވަނީ ފެނިފައެވެ. އެހުރިހާ ކުދިންނަށް ފުރަގަސް ދިނުމަށްފަހު ޝައިމް އަތްދިއްކޮށްލީ އަލްޔާ އަށެވެ. އެއަތުގައި އަލްޔާ ހިފުމަށް ދެކޮޅު ހަދާ ބާރަކީ ކޮބާ ހެއްޔެވެ؟\nވާހަކަ ދައްކަމުން އަލްޔާގެ ގެއާއި ހަމައަށް ޝައިމް އައެވެ. ގެއަށް ވަންނަން ދިޔަ އަލްޔާގެ އަތުގައި ޝައިމް ހިފަހައްޓާލިއެވެ. ސިހިފައި އަލްޔާ ބަލާލީ މީގެ ކުރިން ޝައިމް އެކަހަލަ ކަމެއް ކޮށްފައިނުވާތީއެވެ. “ސޮރީ” ޝައިމް އަލްޔާ އަތުން ދޫކޮށްލިއެވެ. “އިޓްސް އޯކޭ. ބުނޭ” އަލްޔާ ގޭތެރެއަށް ނަޒަރެއް ދެމުން ޝައިމް ކައިރީގައި ބުންޏެވެ. “ކުރިންވެސް ހުރިހާ ވާހަކައެއް ބުނީ އަހަރެން. މިފަހަރު ލައި ބުނަންވީނުން. ހެޔޮ ކޮންމެ އެއްޗެއް ބުންޏަސް. ބޮޑަށް ރަނގަޅީ ޖަވާބެއް ދިނިއްޔާ” ލޮލުގައި އިން އަވި އައިނު މައްޗަށް ޖައްސާލަމުން ޝައިމް ބުންޏެވެ. އަލްޔާ ބަހެއް ނުބުނެ އަތުގައި އޮތް ފައިލާ ކުޅެމުން ދިޔައެވެ. “ލައި… އޯކޭ. ބާއި” އަލްޔާ ޖަވާބެއް ނުދޭނެކަން އެނގޭތީ ޝައިމް ގެއަށް ދާން ހިނގައިގަތެވެ. “ޝެމް! އަހަރެން. އަހަރެން…. ބުނަން އުޅުނީ.. މި” ބުނަން އުޅުނު އެއްޗެއް އަލްޔާ އަށް ނުބުނެވުނެވެ. ޝައިމް ކައިރިއަށް އައީ ހިންޏެވެ. ކުރިއަށް އަޅާލި ފިޔަވަޅު އަލުން ހުރި ހިސާބުގައި ބެހެއްޓިއެވެ. ފަޓްލޫނުގެ ދެޖީބަށް ދެއަތް ޖަހާލުމަށްފަހު އަލްޔާގެ މައުސޫމް މޫނަށް ނަޒަރު ހުއްޓާލިއެވެ. “އަދިވެސް ނުފެނޭތަ” ޝައިމް އަހާލިއެވެ. “އެނ! ކޯއްޗެއް” އަލްޔާ އިސްއުފުލާ ޝައިމް އަށް ބަލާލިއެވެ. އެހިނދު ޝައިމް އަށް ލިބިގެން ދިޔައީ ބަޔާންކުރަން ދަތި އުފަލެކެވެ. “ބިންމަތިން އެއްޗެއް ހޯދަނީކަމަށް ހީކުރީ. މިހާރު ފެނިއްޖެ ކަންނޭނގެ” ޝައިމް އެހެން ބުނުމުން އަލްޔާ ކައިރިއަށް ހިނިއައެވެ. “އޯކޭ.. ބާއި” އަލްޔާ އަތުން ޝައިމް އަށް ބާއި ކިޔާލުމަށްްފަހު ދޮރާށި ހުޅުވާޅުމަށްފަހު އެތެރެއަށް ވަނެވެ.\nރޭގަނޑުގެ ކެއުމަށް އިންސާފު ކުރުމަށް އާދަނު އިނެވެ. ޝަރީފާ އާއި ތިން އަންހެން ދަރިން ކައިރީގައި ތިއްބެވެ. ނަމަވެސް ކޮޅަށެވެ. އެގޭގައި އަބަދުވެސް އެންމެ ފުރަތަމަ ކަނީ އާދަނެވެ. ޝަރީފާ ކަނީ ތިން ދަރިންނާއި އެއްކޮށް ފަހުންނެވެ. “ކޮބާ ލައި ޖޫނީގެ ހާލު ކިހިނެއް މިހާރު. އަބްދުއްޝުކޫރާއި މިޔާނާ ރަނގަޅުތަ؟ ފެންތަށި ބޯލަމުން އާދަނު ވާހަކަދެއްކީ އަލްޔާ އާއެވެ. “ލައްބަ. ޖޫނީކޮއްކޮ މިހާރު މަޑުމަޑުން ނޯމަލް ވަމުން އަންނަނީ. އެއްކޮށް އޯކޭ ވީމަ މަންމަމެން އަންނަނީ” އަލްޔާ ޖަވާބުދިނެވެ. އަދި ޝަރީފާ އާއި ބައިވެރިވެގެން ތަށިތައް ނަގަން ފެށިއެވެ. “ކޮބާ ދަރިފުޅު މިހާރު އެއްޗެހި ޕެކް ކުރީތަ. ވާނެ ވަރަށް ބަސްއަހައިގެން ކިޔަވަން. ދަރިފުޅު ބޭނުމީ ޕައިލެޓަކަށް ވާކަށްނު. އެހެންވީމަ ވާނެ ދޮންތިއަށް ވުރެ މޮޅަށް ކިޔަވަން” އާދަނު ބަތޫލް ގެ ބޮލުގައި ފިރުމާލިއެވެ. ބަތޫލް ހީލަމުން ބޯޖަހާލިއެވެ.\n“މަންމަ ތިއެއް ނުކެވޭނެ. އަން. މަންމަ ޖެހޭނީ މިކައިގެން ނިދަން” ޝަރީފާ ތައްޓަށް ބަތް އަޅަން ފެށުމުން ބަތޫލްް ތަށި އަތުލިއެވެ. އެއަށްފަހު ދިއްކޮށްލީ ފޮތިކޮށް ކޮށާފައި ހުރި ފެހި އާފަލު ތައްޓެކެވެ. “އެއީ ތެދެއް މަންމާ. ޑައިޓްގަ އުޅޭ މީހުން ރޭގަނޑު ނުއެއް ކާނެ. މިޖޫސް ތައްޓާއި އެޕަލް ކައިގެން މަންމަ ނިދާނީ. ދެންވާނެ ގިނައިން ފެންބޯން. މިފަހަރު ރޯދަމަސް އައުމުގެ ކުރިން ވާނެ ވީއެންމެ ބޮޑަކަށް ބަރުދަން ލުއި ކޮށްލަން” ޖޫސްތަށި ބޮމުން ސަޖޫލް ބުނެލިއެވެ. އަލްޔާ ވެސް ސަޖޫލް އާއި އެއްބައި ވެލިއެވެ. “އެކަމަކު ދަރިފުޅާ! މަންމަ ކުޑަ ބަތްކޮޅެއް ކާން ބޭނުން. ބަލާބާ ބަތޫލް ކާން އިން ބަތްތަށި މީރުކަން. މަންމަގެ ކުޅު ދިޔާވެއްޖެ” ޝަރީފާ ތުންފަތުގައި ދޫހާކާލަމުން ބުންޏެވެ. އަލްޔާ ކައިރިއަށް ހިނިއައެވެ. “މަންމާ! ބޮޑެތި ކަންތައް ކާމިޔާބު ވާނީ ބުރަ މަސައްކަތްކޮށްގެން. ގުރުބާންތަކެއް ވެގެން. މަންމަ އަބަދުވެސް ބުނަމެއްނު އެހެން” ސަޖޫލް ބުނެލިއެވެ. “އެހެންވީމަ އަޅުގަނޑުމެން ވެސް ނުކާނަން. އެންމެ ރަނަގަޅެއްނު” ބަތޫލް ދެރަވީއެވެ. ބަތޫލް އުމުރުން ބޮޑު ވަމުން އަޔަސް އެއީ އަބަދުވެސް ޝަރީފާގެ ބޭބީއެވެ. ޝަރީފާ ކަމަކާއި ދެރަވިއްޔާ ބަތޫލް އަށް ރޮވޭއެވެ. ބަތޫލްގެ ބޮލުގައި ފިރުމާލަމުން ސަޖޫލް ވެސް ބަތްތަށި ދުރުގައި ބެހެއްޓިއެވެ. އަލްޔާ ވެސް އެފަދައިން ކަންތައް ކުރިއެވެ.\nރޭގަނޑުގެ ވަގުތެވެ. މަސްކެނޑުމަށްފަހު ފެންވަރައިގެން އަތުގައި ލޯޝަން ލަމުން ނިކުތް ހަސަންފުތު މުންޑު ރީއްޗަށް އައްސާލުމަށްފަހު ގޯތި ތެރޭގައި ހުރި ޖޯލިފަތީގައި ޖައްސާލިއެވެ. އާވިއަރައަރާ ހުރި ކަޅު ސައި ތައްޓަކާއި ފިހުނު ގޮތަށް އޮތް ހުނިރޮށްޓެއް ހަސަންފުތު ކައިރީގައި ހުރި ގޮނޑި ދަމާލާފައި ގޮނޑިމަތީގައި ކުޑަމަނިކެ ބެހެއްޓިއެވެ. އަދި ފޯށްކިބައެއް ނަގާ ދެތިންފޮތި ކޮށާލުމަށްފަހު އަތުޖެހޭ ހިސާބުން ބިލަތްގަނޑެއް ނައްޓާލުމަށްފަހު ދުރުގައި ހުރި ބޮޑު ކަޅު ހަން ކައިރިއަށް ގޮސް ފެނުން ދޮވެލިއެވެ. އެއަށްފަހު ހަސަންފުތު އަތަށް ދިނެވެ. ބިތްދޮށު ފާރުން ގޯތި ތެރެއަށް ފުންމާލި ބުޅާ ފެނުމުން ރަފީފާ އުނގުގައި ކާން އިން ޔޫޝައު ބުޅާ ފަހާ ދުވަންފެށި މަންޒަރު ފެނުމުން އެންމެންނަށް ވެސް ހެވުނެވެ. ބިންމަތީގައި ކުނަލެއް ފަތުރައިގެން ކަރަންޓްބޯޑެއް ރޫޅާލައިގެން މަސައްކަތެއް ކުރަން އަފްހަމް ކައިރީގައި އާދައިގެ ފާނޫޒެއް ދިއްލާފައި ހުރީ އެތަންކޮޅަށް ތަންކޮޅެއް ބޮޑަށް އަލި ކުރުމަށެވެ. ރެއަށް މުށިމަހު ރިހަ ކައްކަން ވެގެން ދެތިން ފިޔާ ހިފައިގެން ކޮށަން ކުޑަމަނިކެ ޖައްސާލީ ހަސަންފުތާއި ޖެހިގެން ހުރި ޖޯލީގައެވެ. ކާފަދަރިފުޅު ދުވާ މަންޒަރު ބަލަން ހަސަންފުތު އިނީ ގެއްލިފައެވެ. ކުޑަމަނިކެ ދެތިންފަހަރަކު ހަސަންފުތަށް ބަލާލީ އެހެންރޭރެއާއި ހިލާފަށް މިރޭ މާ މަޑުންއިންހެން ހީވާތީއެވެ. ކުޑަމަނިކެގެ މެއަށް ގޮތެއްވެގެން ދިޔައީ ހަސަންފުތުގެ ލޮލުން ވެއްޓުނު ކަރުނަތިކި ފެނިފައެވެ.\nhi everyone…. here is new episode…. enjoy 🙂 kiyaalafa huriha kudhin ves comment kollache. next episode maadhama noon aneh dhuvahu…. inshallah 😉 🙂 🙂 love you ol\nYeah me first…but v hadi\nthankyou luyoona 🙂\nYeah me second but vvvvvvvvvvv hadi\nVvvv nice.. first episode ah comment eh nudhevunythy sorry.. ekamepartvx vvv rythi.. v ufaa vey thiha dhigukoh genesdheythy.. anywayd wish u all the best.. may god help u to complete tbis n many more stories.. waiting for next part.. ?\nMaasha Allah V reethi. Waiting for next part. Love u USHAALI.\nthanx and luv yu2Eenoooo\nthanx maalhu 🙂\nVvvvvv rythi.. first part ah comment eh nukurevunythy sorry.. ekamepartvx v rythu. V ufaa vey thiha dhigukoh liyaathy.. anyways wish u all the best.. may god help u to complete this n many more stories.waiting for next part… love u..?\nawsome. vv.reethi. this fathuha eh nagaa elaala luke\nthanx fathun. lets see dhw thafha ah vaa goi 🙂\nFinally… mibaives kiyaalevijje☺ vvv reethi?? inthixaaru kuran next part ah…??\nthankyu navya 🙂\nVarah salhi mi part ???\nNxt part avahah up kollaaa ??\nV v nice keep it up ushaali\nVaahaka goaheh noon reethi ekam miulhey hassan futhu menge bai thankolheh dhiguvey eba\nVvv reethi. ??????\nvaahaka vvvvvv rythi. v ufaa vey eha dhigukoh genesdheythy. abadhuves thi gothuga dhemi hunnaathi. wish u all the best. first part vx v salhi. may god help u to complete this dtory n manu more stories. waiting for the next part. lov yorr..\naaachaa. nalla poandille.\nވަރަށް ރީތި… ހަސަންފުތު ކޮންކަމަކާބާ އެ ހިތާމަކުރަނީ؟ ކުރިއަށް އޮތް ބައި އަވަހަށް އަޕްކޮށްލައްޗޭ… އެބަ ވަރަށް އިންތިޒާރު ކުރެވޭ\nWow.. v thafaath vaahakaeh hen hyvey… it’s quite interesting!!??\nVaanuvaaeh neygey furathama2paragraph in\nDhiga kamun kiyan hitheh vix nuvey moya gandeyy…\nވާށެ އޯގާ ހިތާ 4\nހިތާމަ އެހެނިހެން ލޯބި June 19, 2017\nފޮހެވޭނޭ ބާއޭ… 24\nހާމަ ކުރީމާ ލޯބި މަވާކަން 13\nހައްގަކަށް ތީމަގޭވުން ނިކަން ބޭނުމޭ 21… (ފަހުބައި)\nލޯބި May 9, 2016\nއިތުބާރު ގެއްލުވާ ނުލާ…5\nލޯބި January 4, 2016


7 ފެބުރުވަރީ 2022 - 03:34 0\nސެނެގާލް ކުޅުންތެރިން ތަށްޓާ އެކު އުފާފާޅުކުރަނީ.-- ފޮޓޯ: އޭއެފްޕީ\nޔައުންޑޭ، ކެމަރޫން (ފެބްރުއަރީ 7) - ޕެނަލްޓީ ޖަހައިގެން 4-2 އިން މިސްރު ބަލިކޮށް ސެނެގާލުން ފުރަތަމަ ފަހަރަށް އެފްރިކާގެ ޗެމްޕިއަންކަން މިރޭ ހޯދައިފި އެވެ.\nއެފްރިކަން ކަޕް އޮފް ނޭޝަންސް (އެފްކޮން)ގެ ފައިނަލުން 2019 ވަނަ އަހަރު އަލްޖީރިއާ އަތުން ބަލިވި ސެނެގާލް މި ފަހަރުގެ ފައިނަލުގައި 120 މިނިޓް ކުޅުނުއިރު، މިސްރު ކޮޅަށް ރަނގަޅު ކުޅުމެއް ދެއްކި ނަމަވެސް ގޯލެއް ނުޖެހުނެވެ. ނަތީޖާ ނެރެން ޕެނަލްޓީ ޖެހިއިރު، ފަސް ޕެނަލްޓީގެ ތެރެއިން ހަތަރު ޕެނަލްޓީ ކާމިޔާބުކޮށް ސެނެގާލް މެޗުން މޮޅުވީ އެވެ.\nކެމަރޫންގެ އޮލެމްބޭ ސްޓޭޑިއަމްގައި މިރޭ ކުޅުނު ފައިނަލް މެޗު ފަށައިގެން އަށް ވަނަ މިނިޓްގައި ސެނެގާލަށް ލީޑުނަގަން ރަނުގެ ފުރުސަތެއް ލިބުނެވެ. އެކަމަކު މެޗުގެ ހަތް ވަނަ މިނިޓްގައި ސެެނެގާލްގެ ތަރި ސަޑިއޯ މާނޭ ޖެހި ޕެނަލްޓީ މިސްރުގެ ކީޕަރު އަބޫ ގަބާލް (ގަބާސްކީ) ވަނީ މަތަކޮށްފަ އެވެ.\nމިސްރުގެ ކެޕްޓަން މުހައްމަދު ސަލާހު ވަނީ ކައުންޓަ އެޓޭކުގައި ސެނެގާލްގެ ގޯލަށް ދެ ހަަމަލާ ފޮނުވާލައިފަ އެވެ. އެ ގޮތުން ފުރަތަމަ ބޯޅަ ސެނެގާލްގެ ކީޕަރު އެޑޮއާޑް މެންޑީ ފަސޭހަކަމާ އެކު އަތަށް ނެގިއިރު، ދެ ވަނަ ހަމަލާ މެންޑީ ވަނީ ހުށިޔާރުކަމާ އެކު މަތަކޮށްފަ އެވެ.\nސެނެގާލްގެ ތަރި މާނޭ އެފްރިކަން ކަޕްގެ ތަށި ހިފައިގެން: އޭނާ ވަނީ މުބާރާތުގައި މޮޅު ކުޅުމެއް ދައްކާފައި.-- ފޮޓޯ: އޭއެފްޕީ\nމެޗުގެ ފުރިހަމަ ވަގުތު ހަމަވިއިރު، މިސްރާއި ސެނެގާލް ލަނޑެއް ނުޖެހި އެއްވަރުވެފައި އޮތްއިރު، ނަތީޖާ ނެރެން އިތުރު ވަގުތުގެ ދެ ހާފް ކުޅުނެވެ.\nމިސްރުން މި ފަހަރުގެ އެފްރިކަން ކަޕްގެ ނޮކައުޓް ބުރުގެ ހަތަރު މެޗުގައި ވެސް ވަނީ އިތުރު ވަގުތު ދެ ހާފް ކުޅެފަ އެވެ. އޭގެ ތެރެއިން ތިން މެޗުގައި ވަނީ ޕެނަލްޓީ ޖަހައިފަ އެެވެ. ފުރަތަމަ ދެ މެޗުގައި ޕެނަލްޓީ ޖަހައިގެން ދެ ވަނަ ބުރުގައި އައިވަރީ ކޯސްޓާއި ސެމީ ފައިނަލްގައި ކެމަރޫން ބަލިކުރި ނަމަވެސް ފައިނަލުގައި މި ވަނީ ސެނެގާލް އަތުން ބަލިވެފަ އެވެ.\nނަތީޖާ ނެރެން ޕެނަލްޓީ ޖެހިއިރު، ފުރަތަމަ ޕެނަލްޓީ ސެނެގާލްގެ ކެޕްޓަން ކަލީދޫ ކުލިބާލީ ވަނީ ގޯލުގެ ކަނަށް ބޯޅަ ފޮނުވާލައިފަ އެވެ. މިސްރުގެ ޒީޒޫ ވެސް ވަނީ އެ ޓީމަށް ފުރަތަމަ ޕެނަލްޓީ ކާމިޔާބުކޮށްފަ އެވެ. ސެނެގާލްގެ ދެ ވަނަ ޕެނަލްޓީ އަބްދޫ ޑިއާލޯ ކާމިޔާބުކުރިއިރު، މިސްރުން ދެ ވަނަ ޕެނަލްޓީ ފޮނުވާލި އަބްދުލްމޮނެމް ޖެހި ޕެނަލްޓީ އަމާޒުވީ ގޯލުގެ ދަނޑިއަށެވެ. ސެނެގާލަށް ލީޑުނަގައިދޭން ގޮސް ބްރޫނޯ ސާ ޖެހި ޕެނަލްޓީ ކީޕަރު ގަބާސްކީ ވަނީ މަތަކޮށްފަ އެވެ. މިސްރުގެ ތިން ވަނަ ޕެނަލްޓީ ޖަހަންދިޔަ މަންވަރު ހަމްދީ ވަނީ ގޯލުގެ ތެރެއަށް ބޯޅަ ފޮނުވާލައިފަ އެވެ. ސެނެގާލްގެ ހަތަރު ވަނަ ޕެނަލްޓީ ޖަހަންދިޔަ ޒުވާން ކުޅުންތެރިޔާ އަހުމަދޫ ބަމްބާ ޑިއެން ވަނީ ގޯލުގެ މަތީ ކަނަށް ބޯޅަ ފޮނުވާލައިފަ އެވެ.\nމިސްރުގެ ހަތަރު ވަނަ ޕެނަލްޓީ ޖަހަންދިޔަ މޮހަނާދް ލަޝީން ޖެހި ބޯޅަ ސެނެގާލްގެ ކީޕަރު މެންޑީ މަތަކުރި އެވެ. އަދި އެ ޓީމުގެ ފަސް ވަނަ ޕެނަލްޓީ ޖަހައި، މެޗުން މޮޅުކޮށްދިނުމުގެ ފުރުސަތު ފަހިކޮށްދިނެވެ. މެޗުގައި ލިބުނު ޕެނަލްޓީ މާނޭ އަތުން ބޭކާރުވި ނަަމަވެސް އޭނާ ވަނީ މި ފުރުސަތުގެ ބޭނުންހިފައި ސެނެގާލްގެ ފަސް ވަނަ ޕެނަލްޓީ ޖަހައި، އެ ޓީމު މޮޅުކޮށްދީފަ އެވެ. މިސްރުގެ ފަސް ވަނަ ޕެނަލްޓީ ޖަހަން މަޑުކުރި ސަލާހުގެ ޕެނަލްޓީއާ ހަމައަށް ނުގޮސް ސެނެގާލުން ޗެމްޕިއަންކަން ހޯދީ އެވެ.\nސެނެގާލްގެ ކޯޗު އަލިއޫ ސީސޭ: ކުޅުންތެރިއެއްގެ ގޮތުގައި 2002 ވަަނަ އަހަރުގެ ފައިނަލުގައި ބަލިވި ނަމަވެސް ކޯޗެއްގެ ގޮތުގައި 2022 ވަނަ އަހަރު މި ވަނީ އެފްރިކާގެ ޗެމްޕިއަންކަން ސެނެގާލަށް ހޯދައިދީފައި.-- ފޮޓޯ: އޭއެފްޕީ\nމި ފަހަރުގެ އެފްރިކަން ކަޕްގެ އެންމެ ގިނަ ގޯލު ޖެހި ކުޅުންތެރިއަކީ ކެމަރޫންގެ ކެޕްޓަން ވިންސެންޓް އަބޫބަކާރު އެވެ. އޭނާ މި ފަހަރުގެ މުބާރާތުގައި ޖުމްލަ އަށް ގޯލު ޖެހިއިރު، މިއީ 1998 ވަަނަ އަހަރުގެ ފަހުން އެފްރިކަން ކަޕަށް ފަހު އެފްރިކާގެ އެއް މުބާރާތެއްގައި އަށް ގޯލު ޖެހި ފުރަތަމަ ފަހަރެވެ. މުބާރާތުގެ އެންމެ މޮޅު ކުޅުންތެރިއަކީ މާނޭ އެވެ.\nއެފްރިކަން ކަޕްގެ ޗެމްޕިއަންކަން މި ފަހަރު ސެނެގާލް އިން ހޯދުމުން މި ކާމިޔާބީ ހާއްސަވާނެ އެކަކަކީ ސެނެގާލްގެ ކޯޗަކަށް ހުރި ކުރީގެ ކުޅުންތެރިޔާ އަލިއޫ ސީސޭ އަށެވެ. ސެނެގާލުން 2002 ވަނަ އަހަރުގެ އެފްރިކަން ކަޕްގެ ފައިނަލުގައި ކެމަރޫން އަތުން ޕެނަލްޓީ ޖަހައިގެން ބަލިވިއިރު، ސީސޭ އަތުން ޕެނަލްޓީ ބޭކާރުވި އެވެ. އެކަމަކު، މިރޭ ސެނެގާލުން ޕެނަލްޓީ ޖަހައިގެން އެފްރިކާގެ ޗެމްޕިއަންކަން ހަތް ފަހަރު ހޯދި މިސްރު ބަލިކޮށް މުބާރާތުގެ ތަށި އުފުލާލާއިރު، ކޯޗަކީ ސީސޭ އެވެ.\nސެމީ ފައިނަލްގައި ރަތް ކާޑެއް ދެއްކުމުގެ ސަބަބުން މިސްރުގެ ކޯޗު ކާލޯސް ކުއެރޯޒް މިރޭގެ ފައިނަލުގައި ހުރީ ބެންޗަށް ނާދެވޭ ގޮތަށް ސަސްޕެންޝަނެއްގަ އެވެ.


މަސްތުވާތަކެތި އެތެރެކުރަން އުޅުނު ދެމީހަކު ފުލުހުންގެ ބެލުމުގެ ދަށަށް ގެންގޮސްފިMikal News\nފުވައްމުލަކަށް އެތެރެކުރަން އުޅެނިކޮށް އަތުލައިގެންފައިވާ މަސްތުވާތަކެތި. ފޮޓޯ:މޯލްޑިވްސް ޕޮލިސް ސަރވިސް\nމަސްތުވާތަކެތި އެތެރެކުރަން އުޅުނު ދެމީހަކު ފުލުހުންގެ ބެލުމުގެ ދަށަށް ގެންގޮސްފި\n4 މާރިޗު 2015, 13:33 |\nކަނޑުމަގުން ފުވައްމުލަކަށް މަސްތުވާތަކެތި އެތެރެކުރަން އުޅުނު މައްސަލައަކާއި ގުޅިގެން މަސްތުވާ ތަކެއްޗާއިއެކު ދެމީހަކު ފުލުހުންގެ ބެލުމުގެ ދަށަށް ގެންގޮސްފިއެވެ. މިމައްސަލަ އާއި ގުޅިގެން ފުލުހުންގެ ބެލުމުގެ ދަށަށް ގެންގޮސްފައިވަނީ 21 އަހަރުގެ ފިރިހެނަކާއި 24 އަހަރުގެ ފިރިހެނެކެވެ.\nމިމައްސަލައާއި ގުޅިގެން ފުލުހުންގެ ބެލުމުގެ ދަށަށް ގެންދެވުނު 21 އަހަރުގެ މީހާ ފުލުހުންގެ ބެލުމުގެ ދަށަށް ގެގޮސްފައިވަނީ ފުލުހުންގެ އިދާރާއަށް ލިބުނު މަޢުލޫމާތަކާއި ގުޅިގެން މާރޗް މަހުގެ3ވަނަ ދުވަހުގެރޭ 19:45 ހާއިރު ފުވައްމުލަކަށް އައި މުދާއުފުލާ ބޯޓަކަށް އެއްޗެއް ބަލާގޮސް ހުއްޓައެވެ. އޭނާއާއި އެކު އޭނާ ބަލާދިޔަ ދެ ފޮށިގަނޑު ބަލައިފާސްކުރިއިރު އެތަނުން އެއް ފޮށި ގަނޑުގެ ތެރެއިން މަސްތުވާތަކެތިކަމަށް ޝައްކުކުރެވޭ އެއްޗެއްހުރި ފިލްމު ހުސްކުރި ދަޅެއް ފެނިފައިވާ ކަމަށް ފުލުހުންގެ އިދާރާ އިން ހާމަކުރެއެވެ.\nމިމައްސަލައާއި ގުޅިގެން ފުލުހުންގެ ބެލުމުގެ ދަށަށް ގެނެސްފައިވާ 24 އަހަރުގެ މީހާ ފުލުހުންގެ ބެލުމުގެ ދަށަށް ގެނެސްފައިވަނީ މިމައްސަލައާ ގުޅުންހުރިކަމަށް ތުހުމަތުކުރެވިގެން ކޯޓު އަމުރެއްގެ ދަށުން މި މާރޗް މަހުގެ3ވަނަ ދުވަހުގެރޭ 22:53 ހާއިރުއެވެ.\nމިމައްސަލައާ ގުޅިގެން ފުލުހުންގެ ބެލުމުގެ ދަށަށް ގެނެސްފައިވަނީ ދެމީހުންގެ ތެރެއިން 21 އަހަރުގެ މީހާއަކީ ޑްރަގް ކޯޓުން ކޮށްފައިވާ ރިހިބިލިޓޭޝަން އަމުރުގެ ދަށުން ފަރުވާއަށް ދޫކޮށްލާފައިވާ މީހެކެވެ. އަދި އޭނާއަކީ މަސްތުވާތަކެތީ މައްސަލަތަކުގެ ރެކޯޑްސް އޮންނަ މީހެކެވެ. 24 އަހަރުގެ މީހާއަކީ ފުލުހުންގެ ވާޖިބަށް ހުރަސްއެޅި މައްސަލައެއްގެ ރެކޯޑްސް އޮންނަ މީހެކެވެ.\nމި މައްސަލަ ފުވައްމުލަކު ޕޮލިސް ސްޓޭޝަނުން ދަނީ ތަހުޤީޤު ކުރަމުންނެވެ.


Hiyaalu Faalhukohgen Iyaaz Vazeefaa In Vaki Kurevigen Nuvaane: Ali Hussain - Vaguthu\nހިޔާލު ފާޅުކޮށްގެން އިޔާޒު ވަޒީފާއިން ވަކިކުރެވިގެން ނުވާނެ: އަލީ ހުސައިން\n3 ހަފްތާ ކުރިން ( ޖުލައި 3, 2021 )\nކެންދޫ ދާއިރާގެ މެންބަރު އަލީ ހުސައިން - ފޮޓޯ: މަޖިލިސް\nމީސްމީޑިޔާގައި ފާޅުކުރާ ހިޔާލުތަކާއި ގުޅިގެން އިންޒާރުދީ ނަސޭހަތްދިނުމުންވެސް އެކަން އިސްލާހު ނުކުރި ކަމަށް ބުނެ ދިވެހި ރާއްޖޭގެ ގައުމީ ޔުނިވާސިޓީ (އެމްއެންޔޫ)ގެ އެސިސްޓެންޓް ޕްރޮފެސަރުކަމުގެ ވަޒީފާއިން ޑރ.މުހަންމަދު އިޔާޒް އަބުދުލްލަތީފު ވަކިކުރުމަކީ ބަލައިގަނެވޭނެ ކަމެއް ނޫޫން ކަމަށް ރައްޔިތުން މަޖިލީހުގެ ކެންދޫ ދާއިރާގެ މެމްބަރު އަލީ ހުސައިން ވިދާޅުވެއްޖެއެވެ.\nމިމަހުގެ 1 ވަނަ ދުވަހު އިޔާޒު ވަޒީފާއިން ވަކިކުރިކަން އޭނާ އަށް ވަނީ އަންގާފައެވެ. އޭނާ މަގާމުން ވަކިކުރީ މީސްމީޑިއާގައި ކުރާ ބައެއް ޕޯސްޓްތަކާ ގުޅިގެން ގައުމީ ޔުނިވާސިޓީން އޭނާއަށް އެކަން ނުކުރަން ތަކުރާރުކޮށް ނަސޭހަތް ދިނުމަށް ފަހުގައެވެ. އަދި ދާދި ފަހުން އަންހެނުން ހިތާނު ކުރަން ބާރު އަޅައި ދައްކާ ވާހަކައަށް ބައެއް މީހުންގެ ފާޑުކިއުން އަމާޒުވެ، އެ މައްސަލަ ގައުމީ ޔުނިވާސިޓީންނާއި އިސްލާމިކް މިނިސްޓްރީން ވެސް ބަލަން ފަށާފައި ވަނިކޮށެވެ.\nއަދާލަތު ޕާޓީގެ އިލްމުވެވެރިންގެ ކޮމިޓީގެ ނައިބު މުގައްރިރުކަން ކުރައްވަމުން ގެންދަވާ އިޔާޒް ވަޒީފާއިން ވަކިކުރި ގޮތް ކުއްވެރިކޮށް ޖޭޕީގެ ޕާލިމެންޓް ގްރޫޕްގެ މެމްބަރު އަދި ގާނޫނީ ވަކީލް އަލީ ހުސައިން ވަނީ ކަންބޮޑުވުން ފާޅުކުރައްވާފައެވެ. އޭނާ ކުރެއްވި ޓްވީޓެއްގައި ވަނީ ކޮންމެ މީހަކަށްވެސް ގާނޫނު އަސާސީގެ 27 ވަނަ މާއްދާގެ ދަށުން ހިޔާލުފާޅުކުރުމުގެ މިނިވަންކަން ލިބެންޖެހޭނެ ކަމަށެވެ. އަދި އެއީ އެބާރު އިމުގެ ތެރޭގައި ބޭނުން ކުރާ ހިނދަކު އެއްވެސް މީހަކަށް ފިޔަވަޅުއަޅާ އަދަބު ދެވިގެން ނުވާނެ ކަމަށެވެ.\nއަލީ ވަނީ ވަކިބައެއްގެ ނުރަނގަޅު ނުފޫޒުގެ ދަށުގައި މުއައްސަސާތައް އޮތުން ބަލައި ނުގަނެވޭނެ ކަމަށް ބުނެ، އެކަން ނިމުމަކަށް ގެންނަން ޖެހޭ ކަމަށް ވިދާޅުވެފައެވެ.\n"ޚިޔާލު ފާޅުކުރުމުގެ މިނިވަންކަން 27 ވަނަ މާއްދާގެ އިމުގެ ތެރޭގައި ބޭނުންކޮށްގެން އެއްވެސް މީހަކަށް އަދަބުދީ ފިޔަވަޅު އަޅައިގެން ނުވާނެ. ވަކިބައެއްގެ ނުރަނގަޅު ނުފޫޒުގެ ދަށުގައި މުއައްސަސާތައް އޮތުން ބަލައެއް ނުގަނެވޭނެ." އަލީ ކުރެއްވި ޓްވީޓްގައިވެއެވެ.\nޚިޔާލު ފާޅުކުރުމުގެ މިނިވަންކަން 27 ވަނަ މާއްދާގެ އިމުގެ ތެރޭގައި ބޭނުންކޮށްގެން އެއްވެސް މީހަކަށް އަދަބުދީ ފިޔަވަޅު އަލައިގެން ނުވާނެ. ވަކިބައެއްގެ ނުރަނގަޅު ނުފޫޒުގެ ދަށުގައި މުއައްސަސާތައް އޮތުން ބަލައެއް ނުގަނެވޭނެ.\n— Ali Hussain (@AleeVoice) July 2, 2021\nމި ޓްވީޓް އިތުރަށް ތަފްސީލުކޮށްދިނުމަށްތަކައި "ވަގުތު" އާއި ވާހަކަ ދައްކަވަމުން އަލީ ވިދާޅުވީ މީސްމީޑިޔާގައި ހިޔާލުފާޅުކޮށްގެން އިޔާޒަށް ފިޔަވަޅު އެޅިގެން ނުވާނެ ކަމަށެވެ. އަދި އިޔާޒު ދީނާއި ފުށުއަރާ ގޮތަށް އެއްވެސް ވާހަކައެއް ދައްކާފައި ނުވާކަމަށް ވިދާޅުވިއެވެ. އެހެންނަމަވެސް ހިތާނަކުރުމާއި ގުޅޭ ގޮތުން އޭނާ ދެއްކެވި ވާހަކަތަކަށް ތާއީދު ނުކުރާކަން ފާހަގަކުރެއްވިއެވެ.\n"ކޮންމެ މީހަކަށްވެސް ހިޔާލު ފާޅުކުރުމުގެ މިނިވަންކަން އޮންނަން ޖެހޭނެ. އިޔާޒްވެސް މީސްމީޑިޔާގައި ދެއްކި ވާހަކައަކާއި ގުޅިގެން އެހެން ވަޒީފާއިން ވަކި ކުރެވިގެން ނުވާނެ. އެކަމަކީ އަޅުގަނޑަށް ގަބޫލުކުރެވޭ ކަމެއް ނޫން. ދީނާއި ހިލާފު އެއްވެސް ވާހަކައެއް ނުދައްކާ، ފާޅުކުރީ އޭނާގެ ހިޔާލު. އަންހެނުން ހިތާނު ކުރުމާއި ގުޅިގެން ދެއްކި ވާހަކައަށް އަޅުގަނޑު ތާއީދެއް ނުކުރަން. އެކަމަކު ކަންބޮޑުވަނީ ހިޔާލުފާޅުކުރުމުގެ ހައްގު ހަނިކުރަމުން ދާތީ. އަދި އެ ހައްގަށް ހުރަސްއެޅިގެން ދާތީ" އަލީ ވިދާޅުވިއެވެ.\nއަލީ ވަނީ "ދިޔަރެސް" ނޫހުގެ ކޯ ފައުންޑަރ އަދި ޗީފް އެޑިޓަރ އަޙްމަދު އަޒާންއަށާއި އެނޫހަށް ރާއްޖޭގެ ފޮރިން މިނިސްޓްރީންނާއި ވެރިކަން ކުރާ އެމްޑީޕީން ބިރުދައްކާ، އިންޒާރުދީ ގޮންޖެހުންތައް ކުރިމަތި ކުރަމުން ގެންދާ މައްސަލަވެސް ކުއްވެރިކޮށްފައެވެ. އަދި ހިޔާލުފާޅުކުރުމުގެ މިިނިވަންކަން ހަނި ނުކުރުމަށް ސަރުކާރަށް ގޮވާލާފައެވެ.\n"ދިޔަރެސް" އިން އިންޑިއާ އާއި ގުޅޭ ގޮތުން ލިޔަމުންދާ ލިޔުންތަކުގެ މައްސަލަ ހޫނުވީ އިންޑިއާގެ ޑެޕިއުޓީ އެމްބެސެޑަރާއި ގުޅޭ ގޮތުން ގެނެސްދިން ރިޕޯޓަށް ފަހުއެވެ. އެރިޕޯޓަށް ފަހު އިންޑިއާގެ ހައިކޮމިޝަނުން ވަނީ ރާއްޖޭގެ ނޫސްތަކާއި އަދި ދިވެހިން މީސް މީޑިއާގައި އިންޑިއާ އާއި ދެކޮޅަށް ދައްކަމުން ގެންދާ ވާހަކަތައް ހުއްޓުވައިދޭން ދިވެހި ސަރުކާރުގައި އެދިފައެވެ.\nމުސްކުޅި ވާ ދުވަހު ސިޔާސީ މަސައްކަތުން ދުރުވާން ޖެހޭނެ: އަލީ ހުސައިން\nއިޔާޒަށް ފިޔަވަޅު އެޅީ ނުރައްކާތެރި ބާރުތަކެއްގެ ނުފޫޒުން - އަދާލަތު\nފެމިނިސްޓުން ބުނާ ގޮތަށް ފަތުވާ ބަދަލެއް ނުކުރާނަން: އިޔާޒް\nޖުލައި 3, 2021 12:06\nހިޔާލު ފާޅުކުރުމާ، މުޖުތަމައުގަ ފިތުނައުފެއްދުމާ އެއީ ދެކަމެއް. އެމްއެމްޕީރސީ ލިސްޓްގަ ނަން އޮތްމީހުން މިކަހަ ވާހަކަ ދެއްކީމަ ވަރަށް ހުތުރު.\nޖުލައި 3, 2021 13:45\nތި މެމްބަރ ހިމެނޭ ކޯލިސަން ސަރުކާރުން އެއޮތީ އެކަން ކޮށްފަ ދެން ކީކޭ ތި ކިޔަނީ؟ މޮޅުވާހަކަ ނުދައްކާ؟\nޖުލައި 3, 2021 15:36\n2018 ގެ ރިޔާސީ އިންތިހާބުގައި އިއްތިހާދުގެ ބޮޑު ކޯލީޝަނުން ނިއްމެވި އެންމެ ބޮޑު ނިންމުމަކީ ގޯސްކަންކަން ނުކުރުން ގޯސްކޮށް ކަމެއް ވެސް ނުކުރުން ، އަދި އަދާލަތުން އެމްޑީޕީ އާއި އެކު ކޯލީޝަން ހެދީ އަދާލަތުން އެމްޑީޕީގެ ފިކުރުގެ ހުރިހާ ކަމެއް ޤަބޫލު ކޮއްގެނެއް ވެސް ނޫން ކަން ފާހަގަކުރަން!\nނަސީބެއް މިކަލޭގެ ނައިބަކަށް ނެހެދިކަން\nޖުލައި 3, 2021 17:17\nވަކިކުރީމާ މިބުނަނީ ވަކިކުރެވިގެން ނުވާނެޔޯ؟ އަޅެފަހެ ތިޔައީ ގަމާރުންތަ؟\nޖުލައި 3, 2021 17:40\nބައްލަވާ ކުލާހެއްގެ ތެރޭގައި ހިތުހުރިހާ ޚިޔާލެއް ފަޅު ކުރެވިގެން ނުވާނެ. ތިޔަބެފުޅުންގެ ސިޔާސީ އެޖެންޑާގައި ލެކްޗަރަ އިން ޓީޗަރުން ނުހިމެނުއްވުމަށް އާދޭހާ އެކު ދަންނަވަން. މިހާރުވެސް ސިޔާސީ އެޖެންޑާ ތަކާ ހެދި ތައުލީމް ވެސް ފަހަތަށް ޖެހެމުން ދަނީ. ދަރިވަރުންގެ އަޚްލާގު ވެސް ދަށް ވަމުން ދަނީ.\nޖުލައި 3, 2021 18:40\nބަލަ ހިޔާލު ފާޅުން ކަލޭ ތިމާނަކުރަނީ ކިހިނެއް؟ މީގެ ދުވަސްތަކެއް ކުރިން ހިއްލަޔު ކިޔާ މީހަކު އިތުރު މީހުންނާއެކު އާޓިފިސަލް ބީޗަށް އެއްވެ ހިޔާލުފާޅުކުރި ކަންވީ ކިހިނެއް؟ އެފަދަ އެހެން ހާދިސާއަކާ ގުޅުވައިގެން ތިގޮތަށް ބުނަން ކެރޭނެ؟